Pravarasena

Rāvaṇavaho (Setubandha) A SARIT edition

Title: Rāvaṇavaho (Setubandha)

Title: A SARIT edition

Author: Pravarasena

Funder: The Leverhulme Trust

Principal: Michael Willis

RespStmt: Eszter Berki Creation of machine-readable text up to verse 4.10

RespStmt: Dániel Balogh Creation of machine-readable from verse 4.11, proofreading, markup

paḍhumo āsāsao

āikulaaṃ

ṇamaha avaḍḍhia-tuṅgaṃ avasāriavitthaaṃ aṇoṇaa-gahiraṃ

appalahua-parisaṇhaṃ aṇāa-paramattha-pāaḍaṃ mahumahaṇaṃ

daṇuinda-ruhira-lagge jassa phurante ṇaha-ppahā-vicchaḍḍe

guppantī vivalāā galia vva thaṇaṃsue mahāsura-lacchī

pīṇattaṇa-duggejjhaṃ jassa bhuā-anta-ṇiṭṭhura-pariggahiaṃ

riṭṭhassa visama-valiaṃ kaṇṭhaṃ dukkheṇa jīviaṃ bolīṇaṃ

oāhia-mahi-veḍho jeṇa parūḍha-guṇa-mūla-laddha-tthāmo

ummūlanteṇa dumaṃ pāroho vva khuḍio mahendassa jaso

āikulaaṃ

ṇamaha a jassa phuḍa-ravaṃ kaṇṭha-cchāā-ghaḍanta-ṇaaṇaggi-sihaṃ

phuraï phuriaṭṭahāsaṃ uddha-paḍitta-timiraṃ miva disā-akkam

vevaï jassa saviḍiaṃ valiuṃ mahaï pulaāia-tthaṇa-alasaṃ

pemma-sahāva-vimuhiaṃ bīovāsa-gamaṇūsuaṃ vāmaddhaṃ

jassa vilagganti ṇahaṃ phuḍa-paḍisaddā disā-ala-paḍikkhaliā

joṇhā-kallolā via sasi-dhavalāsu raaṇīsu hasia-ccheā

ṇaṭṭārambha-kkhuhiā jassa bhaübbhanta-maccha-pahaa-jala-raā

honti saliluddhumāia-dhūmāanta-vaḍavā-muhā maaraharā

[p. 2 ]

ahiṇava-rāāraddhā cukka-kkhaliesu vihaḍia-pariṭṭhaviā

metti vva pamuha-rasiā ṇivvoḍhuṃ hoi dukkaraṃ kavva-kahā

parivaḍḍhaï viṇṇāṇaṃ saṃbhāvijjaï jaso viḍhappanti guṇā

suvvaï suurisa-cariaṃ kiṃ taṃ jeṇa ṇa haranti kavvālāvā

icchāi va dhaṇariddhī jovvaṇa-laddha vva āhiāīa sirī

dukkhaṃ saṃbhāvijjaï bandhacchāāi ahiṇavā attha-gaī

taṃ tiasa-bandi-mokkhaṃ samattha-tellokka-hiaa-salluddharaṇaṃ

suṇaha aṇurāa-iṇhaṃ sīā-dukkha-kkhaaṃ dahamuhassa vahaṃ

aha paḍivaṇṇa-virohe rāhava-vammaha-sareṇa māṇabbhahie

viddhāi vāli-hiae rāa-sirīa ahisārie suggīve

vavasāa-raï-paoso rosa-gaïnda-diḍha-siṅkhalā-paḍibandho

kaha kaha vi dāsarahiṇo jaa-kesari-païjaro gao ghaṇa-samao

gamiā kalamba-vāā diṭṭhaṃ mehandhaāriaṃ gaaṇa-alaṃ

sahio gajjia-saddo taha vi hu se ṇatthi jīvie āsaṅgho

to hari-vaï-jasa-vantho rāhava-jīassa paḍhama-hatthālambo

sīā-bāha-vihāo dahamuha-vajjha-diaho uvagao sarao

raï-ara-kesara-ṇivahaṃ sohaï dhavalabbha-dala-sahassa-parigaaṃ

mahumaha-daṃsaṇa-joggaṃ piāmahuppatti-paṅkaaṃ va ṇaha-alaṃ

diṇamaṇi-moha-pphuriaṃ galiaṃ ghaṇa-lacchi-raaṇa-rasaṇā-dāmaṃ

udu-maaṇa-bāṇa-vattaṃ ṇaha-mandāra-ṇava-kesaraṃ inda-dhaṇuṃ

dhua-meha-mahuarāo ghaṇa-samaāaḍḍhioṇaa-vimukkāo

ṇaha-pāava-sāhāo ṇiaa-ṭṭhāṇaṃ va paḍigaāu disāo

[p. 3 ]

ahiṇava-ṇiddhāloā uddesāsāra-dīsamāṇa-jala-lavā

ṇimmāa-majjaṇa-suhā dara-vasuāa-cchaviṃ vahanti va diahā

suha-saṃmāṇia-ṇiddo virahāluṅkhia-samudda-diṇṇukkaṇṭho

asuvanto vi vivuddho paḍhama-viuddha-siri-sevio mahumahaṇo

sohaï visuddha-kiraṇo gaaṇa-samuddammi raaṇi-velā-laggo

tārā-muttā-vaaro phuḍa-vihaḍia-meha-sippi-saṃpuḍa-mukko

sattacchaāṇa gandho laggaï khalaï hiae kalambāmoo

kalahaṃsāṇa kala-rao ṭhāi ṇa saṃṭhāi pariṇaaṃ sihi-viruaṃ

pīṇa-paohara-laggaṃ disāṇa pavasanta-jalaa-samaa-viiṇṇaṃ

sohagga-paḍhama-iṇhaṃ pavvāaï sarasa-ṇaha-vaaṃ inda-dhaṇuṃ

pajjatta-salila-dhoe dūrālokkanta-ṇimmale gaaṇa-ale

accāsaṇṇaṃ va ṭhiaṃ vimukka-para-bhāa-pāaḍaṃ sasi-bimbaṃ

cira-āla-paḍiṇiattaṃ disāsu gholanta-kumua-raa-vellaviaṃ

bhamaï aladdhāsāaṃ kamalāara-daṃsaṇūsuaṃ haṃsa-ulaṃ

candāava-dhavalāo phuranta-diasa-raaṇantaria-sohāo

somme saraassa ure mottāvali-vibbhamaṃ vahanti ṇisāo

bhamara-rua-diṇṇa-saṇṇaṃ ghaṇa-roha-vimukka-diṇaara-arāliddhaṃ

pharisa-suhāantaṃ miva paḍivujjhaï jala-ṇihitta-ṇālaṃ ṇaliṇam

vammaha-dhaṇu-ṇigghoso kamala-vaṇa-kkhalia-lacchi-ṇeura-saddo

suvvaï kalahaṃsa-rao mahuari-vāhitta-ṇaliṇi-paḍisaṃlāo

khuḍiuppaïa-muṇālaṃ daṭṭhūṇa piaṃ va siḍhila-valaaṃ ṇaliṇiṃ

mahuari-mahurullāvaṃ mahumaa-ambaṃ muhaṃ va gheppaï kamalaṃ

[p. 4 ]

pajjatta-kamala-gandho mahu-taṇṇāosaranta-ṇava-kumua-rao

bhamira-bhamaroaïvvo sañcaraï sa-dāṇa-sībharo vaṇa-vāo

kaṇṭaïa-ṇūmiaṅgī thoa-tthoosaranta-muddha-sahāvā

raï-ara-cumbijjantaṃ ṇa ṇiattei ṇaliṇī muhaṃ miva kamalaṃ

parigholanta-kkhaliaṃ sattacchaa-kusuma-dhavala-reṇukkhaïaṃ

uppusaï dāṇa-vaṅkaṃ muhutta-gaa-kaṇṇa-cāmaraṃ bhamara-ulaṃ

juggaaṃ

ia pahasia-kumua-sare bhaḍi-muha-paṅkaa-viruddha-candāloe

jāe phuranta-tāre lacchi-saaṃgāha-ṇava-paose sarae

jhijjaï jhīṇā vi taṇū aṭṭhia-bāhaṃ puṇo paruṇṇaṃ va muhaṃ

rāmassa aīsante āsā-bandhe vva cira-gae haṇumante

ṇavari a jahā-samatthia-ṇivvattia-kajja-ṇivvalanta-cchāaṃ

pecchaï mārua-taṇaaṃ maṇorahaṃ cea cintia-suhovaṇaaṃ

paḍhamaṃ cia māruiṇā harisa-bharijjanta-loaṇeṇa muheṇa

jaṇaa-taṇaā-paüttī pacchā vāāi ṇiravasesaṃ siṭṭhā

diṭṭha tti ṇa saddahiaṃ jhīṇa tti sabāha-mantharaṃ ṇīsasiaṃ

soaï tumaṃ tti ruṇṇaṃ pahuṇā jiaï tti māruī uvaūḍho

cintā-haa-ppahaṃ miva taṃ ca kare khea-ṇīsahaṃ va ṇisaṇṇaṃ

veṇī-bandhaṇa-maïlaṃ soa-kilintaṃ va se paṇāmei maṇiṃ

so kara-alañjali-gao bāha-tthavaa-pahaosihanta-maūho

ṇaaṇehi dāsarahiṇā diṭṭho pīo ṇu pucchio ṇu paüttiṃ

soaï a ṇaṃ rahuvaī viralaṅguli-galia-kiraṇa-dhārā-vaaraṃ

vaaṇe vimalujjoaṃ dara rottūṇa salilañjaliṃ va ṇimento

[p. 5 ]

taṃ daïāhiṇṇāṇaṃ jammi vi aṅgammi rāhaveṇa ṇa ṇimiaṃ

sīā-parimaṭṭheṇa va vūḍho teṇa vi ṇirantaraṃ romañco

bāha-maïlaṃ pi to se dahamuha-cintā-viambhamāṇāmarisaṃ

jāaṃ dukkhāloaṃ jaraḍhāanta-ravi-maṇḍalaṃ miva vaaṇaṃ

to se cira-majjhatthe kuvia-kaanta-bhumaā-laā-paḍirūe

diṭṭhī diṭṭha-tthāme kajja-dhura vva ṇiae dhaṇummi ṇisaṇṇā

khaṇa mūlāvaddhāe ṇivvaṇṇanta-masiṇaṃ samārūḍhāe

sajjīaṃ miva jāaṃ aṇoṇamantaṃ pi rāma-diṭṭhīa dhaṇuṃ

suggīassa vi hiaaṃ rāhava-sukaa-paḍimoaṇā-sattaṇhaṃ

agaṇia-dahamuha-dappaṃ ṇivvūḍha-bharaṃ va takkhaṇaṃ ūsasiaṃ

cintia-laddhatthaṃ miva bhumaā-vikkheva-sūiāmarisa-rasaṃ

gamaṇaṃ rāhava-hiae rakkhasa-jīvia-haraṃ visaṃ va ṇihittaṃ

soha vva lakkhaṇa-muhaṃ vaṇa-māla vva viaḍaṃ hari-vaïssa uraṃ

kitti vva pavaṇa-taṇaaṃ āṇa vva balāi se vilaggaï diṭṭhī

saṃkhohia-mahi-veḍho to so kaï-seṇṇa-vilulia-vaṇāhoo

khuhia-samuddāhimuho mahaṇārambhammi mandaro via calio

caliaṃ ca vāṇara-balaṃ calie tammi cala-kesara-saḍujjoaṃ

gahia-disā-pariṇāhaṃ maūha-jālaṃ va diṇaarassa phurantaṃ

verāraṇi-pajjalio to so rosa-pavaṇāhaüddhaa-muhalo

vaḍḍhaï maggāṇugao laṅkā-vaṇa-rāi-vaṇa-dao kaï-loo

vaccaï a caḍula-kesara-saḍujjalāloa-vāṇara-parikkhitto

savva-disā-āaḍḍhia-palaa-palitta-giri-saṃkulo vva samuddo

[p. 6 ]

gholanti ṇimmalāo phuranta-diasaara-pāaḍia-rūāo

dāvia-maggammi vi se hiae soandhaāriammi disāo

āloei a viñjhaṃ dhaṇu-saṃṭḥāṇassa sāarassa bhara-sahaṃ

sandhia-ṇaï-sotta-saraṃ avahovāsa-ghaḍiaṃ va jīā-bandhaṃ

masiṇia-siharucchaṅgo vihua-ṇiamba-vaṇa-pāaḍia-tuṅga-aḍo

viñjheṇa bharia-kuharo helā-vāo vi vāṇarāṇa ṇa sahio

pattā a sībharāhaa-dhāu-silā-ala-ṇisaṇṇa-rāia-jalaaṃ

sajjhaṃ ojjhara-pahasia-dari-muha-ṇikkanta-vaüla-maïrāmoaṃ

bolanti a pecchantā paḍimā-saṃkanta-dhavala-ghaṇa-saṃghāe

phuḍa-phaḍiha-silā-saṅkula-khaliovari-patthie via ṇaï-ppavahe

taḍa-pabbhāra-bharantā dalanta-pāāla-galia-jala-païrikkā

āvāe ccia jāā pahaa-mahā-vaha-ṇihā mahā-ṇaï-sottā

jalahara-ṇiddāantaṃ pāava-gahaṇesu sisira-ṇiddāantaṃ

saï duddiṇa-sāmalaaṃ pattā bhagga-dhua-candaṇa-rasā malaaṃ

candaṇa-pāava-lagge khuḍiuvvelia-laā-parimala-cchāe

sandāṇia-ṇimmoe pecchanti mahā-bhuaṅga-veḍhaṇa-magge

sevanti tīra-vaḍḍhia-ṇiaa-bharovvatta-candaṇa-laāliddhe

ramma-ttaṇa-dippa-vahe vaṇa-gaa-dāṇa-kaḍue giri-ṇaï-ppavahe

to taruṇa-sippi-saṃpuḍa-dara-dāvia-jala-ṇihitta-muttā-vaaraṃ

pattā pattala-vaülaṃ gaa-dāṇa-sugandhi-raa-ṇavelaṃ velaṃ

[p. 7 ]

viasia-tamāla-ṇīlaṃ puṇo puṇo cala-taraṅga-kara-parimaṭṭhaṃ

phullelā-vaṇa-surahiṃ uahi-gaïndassa dāṇa-lehaṃ va ṭhiaṃ

pheṇa-visamaṅgarāaṃ vidduma-danta-vvaṇāṇia-muha-cchāaṃ

malia-vaṇa-kesa-kusumaṃ parihutta-samudda-parimalaṃ va vahantiṃ

sippi-uḍa-maüliacchiṃ laā-harabbhantaresu parivaḍḍhantaṃ

aṇurāa-pariṭṭhaviaṃ āaṇṇantiṃ va kiṃṇaruggīa-ravaṃ

ia siri-pavaraseṇa-viraïe dahamuhavahe mahākavve paḍhumo āsāsao samatto

[p. 8 ]

biio āsāsao

āikulaaṃ 35

aha pecchaï rahu-taṇao caḍulaṃ dosa-saa-dukkha-boleavvaṃ

amaa-rasa-sāra-garuaṃ kajjārambhassa jovvaṇaṃ va samuddaṃ

gaaṇassa va paḍivimbaṃ dharaṇīa va ṇiggamaṃ disāṇa va ṇilaaṃ

bhuaṇassa va maṇi-taḍimaṃ palaassa va sāvasesa-jala-vicchaḍḍaṃ

bhamirubbhaḍa-kallolaṃ thora-karāhaa-disā-muhotthaa-salilaṃ

sāsaa-maeṇa bahuso khohijjantaṃ disā-gaeṇa va sasiṇā

apphuṇṇa-vidduma-vaṇe guppanta-paḍitthire salila-kallole

mandara-gūḍha-ppahare ajja vi saṃkhāa-lohie vva vahantam

muhala-ghaṇa-vippaïṇṇaṃ jala-ṇivahaṃ bharia-saala-ṇaha-mahi-vivaraṃ

ṇaï-muha-palhatthantaṃ appāṇa-viṇiggaaṃ jasaṃ va piantaṃ

joṇhāe vva miaṅkaṃ kittīa va suurisaṃ pahāe vva raviṃ

selaṃ mahā-ṇaīa va sirīa cira-ṇiggaāi vi amuccantaṃ

kālantara-jīa-haraṃ gaoṇiattanta-pavaṇa-ghaṭṭijjantaṃ

sallaṃ va deha-laggaṃ viaḍaṃ vaḍavā-muhāṇalaṃ vahamāṇam

dhua-vaṇa-rāi-kara-alaṃ malaa-mahinda-tthaṇora-sollaṇa-suhiaṃ

velāliṅgaṇa-mukkaṃ chiviosariehi velavantaṃ va mahiṃ

[p. 9 ]

ṭhāṇe vi ṭhii-pahuttaṃ palae mahi-maṇḍalammi vi amāantaṃ

paṇaanta-vāmaṇa-taṇuṃ kamanta-deha-bhara-bharia-loaṃ va hariṃ

dīsantaṃ ahirāmaṃ suvvantaṃ pi aviiṇha-soavva-guṇaṃ

sukaassa va pariṇāmaṃ uahujjantaṃ pi sāsaa-suha-pphalaaṃ

ukkhaa-dumaṃ va selaṃ hima-haa-kamalāaraṃ va lacchi-vimukkaṃ

pīa-maïraṃ va casaaṃ bahula-paosaṃ va muddha-canda-virahiaṃ

ṇipphaṇṇa-suhāloaṃ vimala-jalabbhantara-ṭṭhiaṃ vahamāṇaṃ

dara-kaḍḍhiaṃ va raïṇā karāvalambia-karaṃ raaṇa-saṃghāaṃ

mahaṇāāsa-vimukkaṃ ucchittāmaa-visaṅkhalāṇala-ṇivahaṃ

vāsui-muha-ṇīsandaṃ vaḍavā-muha-kuhara-puñjiaṃ vahamāṇaṃ

dhīraṃ va jala-samūhaṃ timi-ṇivahaṃ miva sapakkha-pavvaa-loaṃ

ṇaï-sotte vva taraṅge raaṇāi va garua-guṇa-saāi vahantaṃ

pāāloara-gahire mahi-païrikka-viaḍe ṇaha-ṇirālambe

tellokke vva mahumahaṃ appāṇa ccia gaāgaāi karentaṃ

ahilīa paramuhīhiṃ chiviosariehi aṇusaa-vilolāhiṃ

aṇuṇijjamāṇa-maggaṃ vevanta-ṇiatta-patthiāhi ṇaīhiṃ

jīa-garuīhi ajja vi icchā-pajjatta-suha-rasāhi maentaṃ

dhaṇa-riddhīa sirīa a saliluppaṇṇāi vāruṇīa a lolaṃ

caḍulaṃ pi thiīa thiraṃ tiasukkhitta-raaṇaṃ pi sārabbhahiaṃ

mahiaṃ pi aṇoluggaṃ asāu-salilaṃ pi amaa-rasa-ṇīsandaṃ

pajjatta-raaṇa-gabbhe ṇaha-aru-palhattha-canda-ara-pārohe

uarabbhantara-sele suravaï-ḍimba-ṇihie ṇihi vva vahantaṃ

[p. 10 ]

pariambhiaṃ uvagae bolīṇammi a ṇiatta-caḍula-sahāvaṃ

ṇava-jovvaṇe vva kāmaṃ daïa-samāgama-suhammi candujjoe

dara-phuḍia-sippi-saṃpuḍa-paloṭṭa-saṅkha-muha-bharia-muttā-ṇiaraṃ

mārua-dūrucchālia-jala-bhariaddha-vaha-paḍiṇiatta-jalaharaṃ

maragaa-maṇi-ppahāhaa-hariāanta-jaraḍha-ppavāla-kisalaaṃ

sura-gaa-gandhuddhāia-kari-maarāsaṇṇa-diṇṇa-meha-muha-vaḍaṃ

maṇivālaaṃ tīra-laā-hara-ppahohāsia-ramma-ṇivālaaṃ

ghaṇa-vāriaṃ velāliṅgaṇeṇa caḍulaṃ mahi-laṅghaṇa-vāriaṃ

sasi-maūha-paḍipellaṇa-pakkhubbhantaaṃ saṃcaranta-dharaṇīhara-pakkhubbhantaaṃ

dhīraaṃ saï muhala-ghaṇa-paa-vijjantaaṃ aṭṭhiaṃ ca valavāṇala-paavijjantaaṃ

ṇiaa-visāṇala-paavia-muttā-ṇiara-parigholamāṇa-visaharaṃ

mīṇa-gaï-magga-pāaḍa-seālomaïla-maṇi-silā-saṃghāaṃ

sari-saṃkulaṃ mahumaha-vallahāi lacchīa sāra-sarisaṃ kulaṃ

mahi-lāiaṃ ṇaï-muha-patthioṇiattia-velā-mahilāiaṃ

ṇaï-sahassa-paḍiumbaṇa-ṇāa-rasantaaṃ palaa-meha-sama-dūsaha-ṇāa-rasantaaṃ

pelaveṇa pavaṇeṇa mahura-saṃcāriaṃ maüa-maa-khalantaṃ va mahu-rasaṃ cāriaṃ

[p. 11 ]

kasaṇa-maṇi-cchāā-rasa-rajjantovari-parippavanta-ppheṇaṃ

hari-ṇāhi-paṅkaa-kkhalia-sesa-ṇīsāsa-jaṇia-viaḍāvattaṃ

saaraṅgaaṃ vidduma-pallava-ppahā-gholira-sāsaa-raṅgaaṃ

ravi-rāiaṃ dharaṇi-alaṃ va mandarāaḍḍhaṇa-dūra-virāiaṃ

muttālaaṃ tiasa-viiṇṇa-jīvia-suhāmaa-jammuttālaaṃ

vitthiṇṇaaṃ palaüvvella-salila-helā-maliuvvi-tthiṇṇaaṃ

cira-parūḍha-seāla-silā-hariantaaṃ pavaṇa-bhiṇṇa-rava-dāruṇa-ṇīhariantaaṃ

mahumahassa ṇiddā-samae vīsāma-aṃ palaï-ḍaḍḍha-vijjhāa-taluvvī-sāmaaṃ

asurovaḍaṇa-vihaṭṭia-jala-vivaruṭṭhia-rasāalumhā-ṇivahaṃ

mahaṇa-vasa-bhiṇṇa-bhāmia-dīvantara-lagga-mandara-aḍa-kkhaṇḍaṃ

esa amaa-rasa-saṃbhavo tti saṃbhāviaṃ ṇaha-ṇihaṃ tameṇa va caüddisaṃ bhāviaṃ

guṇa-mahaggha-sāraṃ vasuhā-rakkhāṇiaṃ ṇiaa-jasa-ṇihāṇaṃ miva saara-kkhāṇiaṃ

pavaṇuggāhia-jala-lava-ṇivaha-pahammanta-muhala-tīra-tala-vaṇaṃ

sasi-sela-maūhojjhara-parivaḍḍhia-salila-malia-puliṇucchaṅgaṃ

mandara-meha-kkhohia-sasi-kalahaṃsa-parimukka-salilucchaṅgaṃ

maragaa-sevālovari-ṇisaṇṇa-tuṇhikka-mīṇa-cakkāa-juaṃ

puṇṇa-ṇaï-sotta-saṃṇiha-jala-majjha-muṇijjamāṇa-calia-timi-vahaṃ

valaā-muha-mūla-samosaranta-masi-rāsi-kajjalia-pāālaṃ

[p. 12 ]

to ugghāḍia-mūlo pavaa-balakkanta-mahi-aluddhucchalio

diṭṭhīa diṭṭha-sāro ṇajjaï tulio tti rāhaveṇa samuddo

kālantara-parihuttaṃ daṭṭhūṇa vi appaṇo mahoahi-saaṇaṃ

jaṇaa-suā-baddha-maṇo rāmo palaa-ghariṇiṃ ṇa saṃbharaï siriṃ

īsi-jala-pesiacchaṃ vihasanta-viiṇṇa-pavaa-vaï-saṃlāvaṃ

addiṭṭhe vva ṇa mukkaṃ diṭṭhe uahimmi lakkhaṇeṇa vi dhīraṃ

harisa-ṇirāuṇṇāmia-pīṇaarāloa-pāaḍovaribhāaṃ

pavaāhivo-vi pekkhaï addhuppaïaṃ va rumbhiūṇa sarīraṃ

garuḍeṇa va jalaṇa-ṇihaṃ samudda-laṅghaṇa-maṇeṇa vāṇara-vaïṇā

avahovāsa-pasariaṃ pakkha-viāṇaṃ va pulaïaṃ kaï-seṇṇaṃ

sāara-daṃsaṇa-hitthā akkhittosaria-vevamāṇa-sarīrā

sahasā lihia vva ṭhiā ṇipphanda-ṇirāa-loaṇā kaï-ṇivahā

pecchantāṇa samuddaṃ caḍulo vi aüvva-vimhaa-rasa-tthimio

haṇumantammi ṇivaḍio sagāravaṃ vāṇarāṇa loaṇa-ṇivaho

uahiṃ alaṅghaṇijjaṃ daṭṭhūṇa gaāgaaṃ ca mārua-taṇaaṃ

mohandhaāriesu vi gūḍho bhamaï hiaesu siṃ ucchāho

to tāṇa haa-cchāaṃ ṇiccala-loaṇa-sihaṃ paüttha-paāvaṃ

ālekkha-paīvāṇa va ṇiaaṃ païi-caḍulattaṇaṃ pi vialiaṃ

kaha vi ṭhaventi pavaṅgā samudda-daṃsaṇa-visāa-vimuhijjantaṃ

galia-gamaṇāṇurāaṃ paḍivantha-ṇiatta-loaṇaṃ appāṇaṃ

ia siri-pavaraseṇa-viraïe kālidāsa-kae dahamuhavahe mahākavve biio āsāsao parisamatto

[p. 13 ]

taïo āsāsao

juggaaṃ

to te kaï-māaṅge rūḍha-visāa-maa-bhāviomīlante

ālāṇa-kkhambhesu va bāhūsu silā-ala-ṭṭhiesu ṇisaṇṇe

āhāsaï suggīo ṇiaa-ravāhi phuḍa-ṇinta-jasa-ṇigghosam

dhīrāhi sāra-garuaṃ dantujjoāhi ṇimmalatthaṃ vaaṇam

dharaṇi-dharaṇe bhua ccia mahaṇammi surāsurā khaammi samuddā

hantavvammi dahamuhe eṇhiṃ tumhe ttha mahumahassa sahāā

mā sāsaa-soḍīraṃ kaha vi ṇiattanta-samuha-saṃṭhavia-paaṃ

āaa-vitthakkantaṃ paṇaantaṃ va suaṇaṃ parumhāha jasaṃ

rakkhasa-vaha-duvvojjho kajjārambho samudda-laṅghaṇa-garuo

paḍhumaṃ cia rahuvaïṇā uvariṃ hiaa-tulio bharo vva vilaïo

tumha ccia esa bharo āṇā-metta-pphalo pahuttaṇa-saddo

aruṇo chāā-vahaṇo visaaṃ viasanti appaṇā kamala-sarā

tariuṃ ṇa hu ṇavara imaṃ velā-vaṇa-vaüla-kusuma-vāsia-surahiṃ

hattha-uḍehi samatthā tumhe pāuṃ pi phala-rasaṃ va samuddaṃ

cira-āla-kaṅkhiāṇaṃ dhuāvamāṇa-ṇialuṇṇamanta-suhāṇaṃ

eso ṇavara avasaro asarisa-samasīsa-bandhaṇa-vimokkhāṇaṃ

te viralā sappurisā je abhaṇantā ghaḍenti kajjālāve

thoa ccia te vi dumā je amuṇia-kusuma-ṇiggamā denti phalaṃ

[p. 14 ]

khiṇṇaṃ cāvammi karaṃ cira-ālukkaṇṭhiaṃ amarisammi maṇaṃ

mā dā deu rahuvaī bāṇāhimuhiṃ ca bāha-garuiṃ diṭṭhiṃ

ovaggaü tumha jaso dahavaaṇa-paāva-patthiva-pariggahiaṃ

vilulia-samudda-rasaṇaṃ ṇaha-bhavaṇanteuraṃ disā-vahu-ṇivahaṃ

jaṃ sāhasaṃ ṇa koraï taṃ daamāṇeṇa jīviaṃ kira daïaṃ

jo apaḍimukka-sukaā so vi gaṇijjaï jaammi jīanta-muo

kiṃ va ṇa āṇaha eaṃ kajjaṃ paripelavaṃ pi jaha pariṇāme

dei paraṃ saṃmohaṃ kusumaṃ visa-pāavassa va malijjantaṃ

vihaḍantaṃ pi samatthā vavasāaṃ purisa-duggamaṃ ṇenti vahaṃ

bhuvaṇantara-vikkhambhaṃ diasaaro vihaḍiekka-cakkaṃ va rahaṃ

kaa-kajje tāla-same aïrā pecchaha bhue aṇuttāla-same

ṇihuo rāasa-hāo paḍivakkhassa a aveu rāa-sahāo

saṅkhohia-maaraharo saṃbhantuvvatta-diṭṭha-rakkhasa-loo

velā-aḍa-mujjhante aha ṇe hasaï hiaeṇa mārua-taṇao

avvocchiṇṇa-pasario ahiaṃ uddhāi phuria-sūra-cchāo

ucchāho subhaḍāṇaṃ visama-kkhalio mahā-ṇaīṇa va sotto

māṇeṇa pariṭṭhaviā kula-parivāḍi-ghaḍiā aṇoṇaa-uvvā

cinteuṃ pi ṇa tīraï ohuppantī pareṇa ṇiaa-cchāā

parivaḍḍhantucchāho vialia-raṇa-maccharehi appatta-guṇo

aasa-kkantosario kaḍḍhijjaï dukkaraṃ bhaḍattaṇa-saddo

āhia-samarāamaṇā vasaṇammi a ūsave a sama-rāa-maṇā

avasāaa-visamatthā dhīra ccia honti saṃsae vi samatthā

[p. 15 ]

vavasāa-sappivāsā kaha te hattha-ṭṭhiaṃ ṇa pāhenti jasaṃ

je jīvia-sandehe visaṃ bhuaṅga vva uvvamanti amarisaṃ

sīhā sahanti bandhaṃ ukkhaa-dāḍhā ciraṃ dharenti visaharā

ṇa uṇa jianti paḍihaā akkhaṇḍia-vavasiā khaṇaṃ pi samatthā

akaattha-paḍiṇiattā kaha samuhāloa-metta-paḍisaṃkantaṃ

dappaṇa-alesu va ṭhiaṃ ṇiaaṃ decchiha piā-muhesu visāaṃ

ṇijjanti cira-paattā samudda-gahirā vi paḍivahaṃ ṇaï-sottā

tīrenti ṇiatteuṃ asamāṇia-pesaṇā ṇa uṇa sappurisā

jo laṅghijjaï raïṇā jo vi khavijjaï khaāṇaleṇa vi bahuso

kaha so uia-parihao duttāro tti pavaāṇa bhaṇṇaü uahī

cintijjaü dāva imaṃ kula-vavaesa-kkhamaṃ vahantāṇa jasaṃ

lajjāi samuddassa vi doṇha vi kiṃ hoi dukkaraṃ boleuṃ

kiraṇāsaṇiṃ rahu-sue suhassa kira ṇāsaṇiṃ vimuñcaü mā dā

sela-sasāraame ho tumhe jeūṇa canda-sāraa-meho

bandhava-ṇehabbhahio hoi paro vi viṇaeṇa sevijjanto

kiṃ uṇa kaovaāro ṇikkāraṇa-ṇiddha-bandhavo dāsarahī

aïra-parūḍha vva laā samarucchāhe udummi va vilambante

ajja vi dāva maha imā maülei ccia phalaṃ ṇa dāvei sirī

keccira-mettaṃ va ṭhiī ea visaṃvāiā ṇa mocchihi rāmaṃ

kamalammi samuppaṇṇā taṃ cia raaṇīsu kiṃ ṇa muñcaï lacchī

saalujjoia-vasuhe samattha-jia-loa-vittharanta-paāve

ṭhāi ṇa ciraṃ ravimmi va vihāṇa-paḍiā vi maïladā sappurise

[p. 16 ]

sappurisa-pāaḍa-vahaṃ paḍhamaṃ jaṃ rāhaveṇa amhāsu-kaaṃ

hojja va ṇa hojja va samaṃ amhehi kaaṃ pi kiṃ uṇa akīrantaṃ

rāhava-patthijjanto uddho dīsihaï kecciraṃ va dahamuho

dūranta-pecchiavvo sihara-paḍanta-viaḍāsaṇi vva vaṇa-dumo

bālāavaṃ va entaṃ dhua-ambālāa-vaṃsu-ṇivaha-cchāaṃ

kaï-seṇṇaṃ raaṇiarā tama-raa-ṇiara vva pecchiuṃ pi aoggā

garuammi vi paḍivakkhe honti bhaḍā ahia-vāria-ppaḍiūlā

paḍigaa gandhāiddhā uddhaṅkusa-ruddha-manthaa vva gaïndā

visamammi vi avisaṇṇo dhārei dhuraṃ dhuraṃdharo ccia ṇavaraṃ

kiṃ diṇaarovarāe diṇassa hoi avalambaṇaṃ sasi-bimbaṃ

mukka-salilā jalaharā ahiṇava-diṇṇa-pphalā a pāava-ṇivahā

lahuā vi honti garuā samara-muhoharia-maṇḍalaggā a bhuā

dappaṃ ṇa sahanti bhuā paharaṇa-kajja-sulahā dharenti mahiharā

vitthiṇṇo gaaṇa-vaho ṇijjaï kīsa garuattaṇaṃ paḍivakkho

dhīraṃ parirakkhantā garuaṃ pi bharaṃ dharenti ṇavara suurisā

ṭhāṇaṃ cia amuantā ṇīsesaṃ tihuaṇaṃ khaventi ravi-arā

kāara-paḍimukka-dhuraṃ jiṇanti patthāṇa-laṅghiagga-kkhandhā

paḍhamaṃ tā ṇiaa-balaṃ pacchā paharehi suurisā paḍivakkhaṃ

aṇṇenti maṅgalāiṃ alliaï sirī jaso pavaḍḍhaï purao

paḍivaṇṇa-raṇucchāhe paḍivakkhuddharaṇa-patthiammi suurise

vaccantā aïbhūmiṃ kaḍḍhia-suhaḍāsi-vatta-vanthāvaḍiā

ṇavara ṇa calanti bīaṃ lua-vakkhā mahihara vva verāvandhā

[p. 17 ]

tā soaï rahu-taṇao tāva a sīā vi hattha-palhattha-muhī

tāva a dharaï dahamuho jāva visāeṇa vo tulijjaï dhīraṃ

aṇṇo aṇṇassa maṇo tumha ṇa āṇe aṇāhio maha appā

ṇivvaṇṇantassa imaṃ dara-rūḍha-vaṇa-ppasāhaṇaṃ haṇumantaṃ

paḍivakkhassa a lacchiaṃ āsāentaeṇaṃ ṇiaa-kulassa a kittiaṃ āsāentaeṇaṃ

maraṇaṃ pi varaṃ laddhaaṃ ṇaa-ṇimmāṇaeṇaṃ puriseṇa ciraṃ jīviaṃ ṇa a ṇimmāṇaeṇaṃ

ea vi sirīa diṭṭhaā ke saralacchiāe kara-kamalassa a chikkaā kesara-lacchiāe

mujjhanti saviṇṇāṇaā samara-samāṇaammi ea mamammi bhaṇantae sama-rasa-māṇaammi

juggaaṃ

mā soijjaü duhiā sīā loaeṇaṃ ṇaliṇi vva samoluggaā sīāloaeṇaṃ

duhie rāhava-hiae kāma-ilantaammi jīviammi ahilohiā kā maïlantaammi

candaa vva meha-maïlie raaṇī-sāraammi kamalaammi va hima-ḍaḍḍhae raa-ṇīsāraammi

duhie rāhava-hiaae bhama-roattaammi

kusumammi va pavvāae bhamaroattaammi

[p. 18 ]

juggaaṃ

kaïā ṇu viraha-viraïa-dobballa-pasāhaṇujjhiāharaṇāiṃ

ṇīsāsa-vasa-paholira-lambālaa-malia-pamhala-kaolāiṃ

pihula-ṇiamba-ala-kkhalia-siḍhila-valaa-vivaïṇṇa-bāhu-laāiṃ

dacchāma pariaṇa-tthua-kaa-pesaṇa-lajjiā pia-kalattāiṃ

juggaaṃ

ia jāhe bhaṇṇantaṃ ṇa calaï cintā-bharosianta-sarīraṃ

āaḍḍhaṇa-ṇicceṭṭhaṃ paṅka-kkhuttaṃ va gaa-ulaṃ kaï-seṇṇaṃ

to phuḍa-sadduddhāia-vaṇa-dava-bharia-giri-kandarāāra-muho

riu-vikkamam asahanto jampaï vāṇara-vaī puṇo vi hasanto

ia atthira-sāmatthe aṇṇassa vi pariaṇammi ko āsaṅgho

tattha vi ṇāma dahamuho tassa ṭhio esa paḍihaḍo majjha bhuo

avahoāsammi mahaṃ hattha-alāhaa-dalanta-patthia-salilo

jā ṇa ṇiattaï uahī bolīṇaṃ tāva hou vāṇara-seṇṇaṃ

ahiāṇaṃ tosi-hare dhariaṃ malaa-giriṇo hasanto sihare

guru-bhara-visaaṃseṇaṃ ṇejjāmi bhueṇa joaṇa-saaṃ seṇam

samuha-miliekkamekke ko ira āsaṇṇa-saṃsaammi sahāo

jāva ṇa dijjaï diṭṭhī kāavvaṃ dāva hoi cira-ṇivvūḍham

aha va mahaṇṇava-huttaṃ patthantassa gaaṇaṃ mahaṃ ṇa vahuttam

ruhira-vasāmisa-vattaṃ hantūṇa va ṇivvuo vasāmi savattam

ṇisuḍhijjanta-bhuaṅgaṃ mā mujjhaha maha sarosa-calaṇakkantam

jatto ṇamaï mahi-alaṃ tatto ṇāma saalo paaṭṭaü uahī

o jamala-kkhambhehi va dharieṇa bhuehi maha mahoahi-majjhe

[p. 19 ]

ummūliāieṇaṃ samaïñchaü viñjha-saṃkameṇa kaï-balam

vivalāanta-bhuaṅgaṃ uvvattia-jalaaraṃ vihiṇṇa-mahiharam

muha-mārua-vihua-jalaṃ pecchaha raaṇāaraṃ karemi thala-vaham

majjha-kkhuḍiummūlia-bhuā-bhamāia-vimukka-sesaddhantam

etto-hutta-suvelaṃ tatto-hutta-malaaṃ karemi samuddam

aha va suvelālaggaṃ pecchaha ajjea bhagga-rakkhasa-viḍavam

sīā-kisalaa-sesaṃ majjha bhuāaḍḍhiaṃ laaṃ miva laṅkam

o bhagga-rakkhasa-dumaṃ ṇihaa-dasāṇaṇa-maïnda-suha-saṃcāram

rāmāṇurāa-matto malemi laṅkaṃ vaṇa-tthaliṃ va vaṇa-gao

ia siri-pavaraseṇa-viraïe kālidāsa-kae dahamuhavahe mahākavve taïo āsāsao parisamatto

[p. 20 ]

caüttho āsāsao

aha paḍhama-vaaṇa-ṇihuaṃ pacchā umhaïa-lajjiaṃ kaï-seṇṇaṃ

sasi-daṃsaṇa-pāsuttaṃ kamala-vaṇaṃ va diasāgameṇa vivuddhaṃ

ṇavari a kaï-hiaāiṃ dhuandhaāra-viaḍāi gamaṇucchāho

ekko bahuāi samaṃ giri-siharāi aruṇāavo vva vilaggo

to dappa-muha-pasāo āḍhatto tāṇa hiaa-hasiujjoo

raṇa-vikkamagga-hattho ṇiaa-sahāo vva pahariso vitthariuṃ

bahaluddhua-dhāu-raaṃ risaheṇa dhuojjharāhaa-kapola-alaṃ

bhiṇṇaṃ vāma-bhua-sire ummūlia-valia-paṇṇaaṃ giri-siharaṃ

pulaübbheāambaṃ ṇīlo paripusaï visama-kasaṇa-cchāaṃ

hiaa-ṇihitta-paharisaṃ sasi-paḍibhiṇṇa-ghaṇa-saṃṇihaṃ vaccha-aḍaṃ

vihaḍantoṭṭha-uḍa-dalaṃ phuranta-danta-ara-bahala-kesara-vaaraṃ

paharisa-candāloe hasiaṃ kumueṇa surahi-gandhuggāraṃ

vihaḍanta-dharaṇi-bandho uhaa-bhua-kkheva-muhala-vevira-viḍavo

visama-paḍanta-visaharo velā-candaṇa-dumo maïndeṇa dhuo

dippanta-durāloā diviassa sadhūma-sihi-sihāvatta-ṇihā

sommattaṇaṃ ṇa pattā harisa-bharentī vi visaharassa va diṭṭhī

saraho vi dari-muhuggaa-paḍisadda-pphuḍia-malaa-aḍa-pabbhāraṃ

muñcaï visaaṃ ṇāaṃ malei aṅgaṃ ca rosa-visa-aṇṇāaṃ

aruṇāamba-cchāe takkhaṇa-metta-paḍivuddha-paṅkaa-sohe

phuraï ṇimaḍhassa vi phuḍaṃ diasassa muhammi diṇaaro vva amariso

[p. 21 ]

viaḍāharantarālaṃ kaaṃ suseṇassa rosa-hasieṇa phuḍaṃ

uppāa-ruhira-ambaṃ majjha-pphuḍia-raï-maṇḍalaṃ miva vaaṇaṃ

harisa-pariambhieṇa a addhullasia-raï-bimba-amba-cchaviṇā

purao-huttārambho muheṇa divaso vva pāaḍo vāli-suo

ṇecchaï ṇivvūḍha-bharo lahuaṃ dappuddhaattaṇaṃ pavaṇa-suo

kaa-pesaṇassa sohaï dhīraṃ cia mahaï rakkhiuṃ vaaṇijjaṃ

ṇibbhacchioahi-ravaṃ phuḍiāhara-ṇivvaḍanta-dāḍhā-hīraṃ

hasaï kaï-dappa-pasamia-rosa-virajjanta-loaṇo suggīvo

ṇavari sumittā-taṇao āsaṅghanto gurussa ṇiaaṃ ca balaṃ

ṇa a cintei ṇa jampaï uahiṃ sadasāṇaṇaṃ taṇaṃ va gaṇento

rahuṇāhassa vi diṭṭhī vāṇara-vaïṇo phuranta-vidduma-ambaṃ

vaaṇaṃ vaaṇāhi calā kamalaṃ kamalāhi bhamara-panti vva gaā

antyakulaaṃ 3

to vaa-pariṇāmoṇaa-bhumaā-vali-rubbhamāṇa-diṭṭhi-cchoho

āsaṇṇa-dhavala-mihiā-parikkhalantosahi-ppaho vva mahiharo

kara-vāria-kaï-loo suggīva-viiṇṇa-bhāsuracchi-cchoho

jālāhaa-duma-ṇivaho phuliṅga-piṅgalia-mahiharo vva vaṇa-davo

jampaï ricchāhivaī uṇṇāmeūṇa mahi-aladdhanta-ṇihaṃ

khalia-vali-bhaṅga-dāvia-vitthaa-bahala-vaṇa-kandaraṃ vaccha-aḍaṃ

saggaṃ apārijāaṃ kotthuha-lacchi-rahiaṃ mahumahassa uraṃ

sumirāmi mahaṇa-purao a-muddha-andaṃ ca hara-aḍā pabbhāraṃ

mahumaha-hatthammi mae ṇakkhukkhuḍia-sarasaṃ mahāsura-hiaaṃ

[p. 22 ]

diṭṭhā aṇudhāvantī akkhittaṃ ṇiaa-hattha-kamalaṃ va sirī

taṃ ca hiraṇṇakkhassa vi sumarāmi mahā-varāha-dāḍhā-bhiṇṇaṃ

mahi-maṇḍalaṃ va tuliaṃ ukkhaa-hiaa-giri-bandhaṇaṃ vaccha-aḍaṃ

dhīraṃ haraï visāo viṇaaṃ jovvaṇa-mao aṇaṅgo lajjaṃ

ekkanta-gahia-vakkho kiṃ sīsaü jaṃ ṭhavei vaa-pariṇāmo

aṇuhūa-muṇeavve vihaḍia-visamakkhare vi saṃghaḍiatthe

jovvaṇa-mūḍha-pahasie mā avamaṇṇaha jarā-pariṇaüllāve

tujjha bhuāsu ṇisaṇṇo hari-sattho pabbalo surāṇa vi samare

mārua-laddha-tthāmo ovaggaï mahi-rao vi tā diasaaraṃ

kiṃ uṇa duppariallā majjāāikkamuppaha-valijjantā

uahi vva sāra-garuā ghaḍiā vi visaṃghaḍanti kajjālāvā

paccakkhāhi parokkhaṃ kaha vi tulagga-ghaḍiāhi āgama-suddhaṃ

saṃcālia-ṇikkampaṃ aṇuhūāhi vi mahaṃ suaṃ cia garuaṃ

jaṃ sohenti samatthā sama-sāra-parakkamā ṇa taṃ ṇivvaḍiā

ekko paavejja daḍhaṃ miliā uṇa diṇaarā khaventi tihuaṇaṃ

ovaggaï ahimāṇaṃ paḍivakkhassa vi ṇa tārisaṃ dei bhaaṃ

amarisa-gahio vva saro viddāi abhāa-saṃdhio ucchāho

ṇea tume mottavvaṃ suṭṭhu vi turieṇa dhīra-patthiva-cariaṃ

turavantassa ravissa vi maüijjaï dakkhiṇāaṇammi paāo

kiṃ aïrāeṇa imā amagga-samara-suha-cintia-kahāhi kaā

paharisa-paṇāmia-muhī gotta-kkhalaṇa-vimaṇa vva de jaa-lacchī

mā rajjaha rahasa ccia candassa vi dāva kumua-vaṇa-ṇipphaṇṇo

dūraṃ ṇivvalia-guṇo ekka-rasassa kamalesu viddāi jaso

kiṃ appaṇā pariaṇo parassa o pariaṇeṇa de paḍivakkho

[p. 23 ]

sohaï patthijjanto jiāhimāṇassa kiṃ jaammi vi gahaṇaṃ

haṇumantāisaeṇa haṇumanta-muhāṇa vāṇarāṇa a vaïṇā

dhīra aṇivvalia-jasaṃ kāavvaṃ kiṃ tume vi mārui-sarisaṃ

kaha tammi vi lāijjaï jammi aiṇṇa-pphalā adūra-pasariā

paḍiammi dume vva laā sa ccia aṇṇaṃ puṇo vilaggaï āṇā

hantuṃ vimaggamāṇo hantuṃ turiassa appaṇā dahavaaṇaṃ

kiṃ icchasi kāuṃ je pavaa-vaï piaṃ ti vippiaṃ rahuvaïṇo

ia ṇiamia-suggīvo rāmanteṇa valio piāmaha-taṇao

parimaṭṭha-meru-siharo sūrāhimuho vva palaa-dhūmuppīḍo

jampaï a kiraṇa-pamhala-phuranta-danta-ppahā-ṇihāotthaïaṃ

viṇaa-paṇaaṃ vahanto samuhāgaa-dhavala-kesara-saḍaṃ va muhaṃ

rakkhijjaï tellokkaṃ palaa-samudda-vihurā dharijjaï vasuhā

uaraddhanta-pahutte vimuhijjaï sāare tti vimhaaṇijjaṃ

dhaṇu-vāvārassa raṇe kuvia-kaanta-ṇimisantara-ṇihassa tuhaṃ

phuḍa-vijju-vilasiassa va ārambho ccia ṇa hoi kiṃ avasāṇaṃ

ṇivvubbhaï palaa-bharo tīraï valavā-muhāṇalo vi visahiuṃ

diṇṇaṃ jeṇea tume kaha kāhii sāaro tahiṃ cia dhīraṃ

juggaaṃ

to pāaḍa-dobballaṃ pamhaṭṭha-piā-paohara-ppharisa-suhaṃ

vacchaṃ tamāla-ṇīlaṃ puṇo puṇo vāma-kara-aleṇa malento

uahissa jaseṇa jasaṃ dhīraṃ dhīreṇa garuaāi garuaaṃ

rāmo vi thiīa ṭhiiṃ bhaṇaï raveṇa a ravaṃ samupphundanto

duttārammi samudde kaï-loe vimuhie mamammi visaṇṇe

hari-vaï tume ccia imā duvvojjhā vi avalambiā kajja-dhurā

[p. 24 ]

dhīrāhi sāra-garuaṃ alaṅghaṇijjāhi sāsaa-jasujjoaṃ

ricchāhivāhi vaaṇaṃ raaṇaṃ raaṇāarāhi va samucchaliaṃ

jattha paramattha-garuā ṇa honti tumhārisā thira-vavaṭṭhambhā

mahihara-mukka vva mahī atthāaï tattha vittharā kajja-dhurā

paḍivatti-metta-sāraṃ kajjaṃ thoāvasesiaṃ māruiṇā

saṃpaï jo ccea uraṃ dei pavaṃgāṇa piaï so ccea jasaṃ

tā savve ccia samaaṃ duttāraṃ pi haṇumanta-suha-bolīṇaṃ

abbhatthemha surāsura-ṇivvūḍhabbhatthaṇāaraṃ maaraharaṃ

aha ṇikkāraṇa-gahiaṃ mae vi abbhatthio ṇa mocchihi dhīraṃ

tā pecchaha bolīṇaṃ vihuoahi-jantaṇaṃ thaleṇa kaï-balaṃ

jattha mahaṃ paḍiuttho vasihii aṇṇassa kaha tahiṃ cia roso

diṭṭhiṃ pāḍei jahiṃ diṭṭhi-viso taṃ puṇo ṇa pecchaï biio

tāva a sahasuppaṇṇā ṇavāavāliddha-kasaṇa-mihiāambā

maüla-ppahāṇuviddhā āḍhattā dīsiuṃ ṇisiara-cchāā

to gamaṇa-vea-mārua-muhala-paḍaddhanta-ṇaha-ṇirāia-jalae

pecchanti ravi-arantara-gholāvia-pihula-vijjule raaṇiare

to ṇaha-alāvaḍante palaüppāa vva ṇisiare ahileuṃ

uṇṇāmia-giri-siharaṃ caliaṃ mahi-maṇḍalaṃ va vāṇara-seṇṇaṃ

osumbhanta-jalaharaṃ visama-ṭṭhia-pavaa-bala-valantāloaṃ

dīsaï bhamanta-vihaḍaṃ thāṇa-pphiḍia-siḍhilaṃ paḍantaṃ va ṇahaṃ

ṇavari a laṅkā-diṭṭho diṭṭha-sahāo vihīsaṇo māruiṇā

ṇiameūṇa kaï-balaṃ bīodanto vva rāhavassa uvaṇio

[p. 25 ]

calaṇoṇaa-ṇihuassa a māṇeṇa va kara-aleṇa se rahuvaïṇā

uṇṇāmiaṃ ṇaṇu siraṃ jāaṃ rakkhasa-ulāhi dūrabbhahiaṃ

vavasia-ṇiveiattho so mārui-laddha-paccaāgaa-harisaṃ

suggīveṇa ura-tthala-vaṇa-mālā-malia-mahuaraṃ uvaūḍho

to jampaï rahu-taṇao samaaṃ dasasu vi disā-muhesu kiranto

paaï-sukaassa dhavalaṃ ṇīsandaṃ va hiaassa dantujjoaṃ

ṭhāṇaṃ davaggi-bhīā vaṇammi vaṇa-hatthiṇi vva parimaggantī

pecchaha laddhāsāā mottuṃ rakkhasa-ulaṃ ṇa icchaï lacchī

ṇajjaï vihīsaṇa tuhaṃ somma-sahāva-parivaḍḍhiaṃ viṇṇāṇaṃ

diṭṭhi-visehi va amaaṃ uahissa ṇisāarehi vi aviddaviaṃ

suddha-sahāveṇa phuḍaṃ phuranta-pajjatta-guṇa-maūheṇa tume

candeṇa va ṇiaa-mao kaluso vi pasāhio ṇisāara-vaṃso

kaha ira sa-kajja-kusalā kajja-gaïṃ maï-guṇehi avalambantā

kula-māṇa-vavaṭṭhambhā ṇa honti rāa-siri-bhāaṇaṃ sappurisā

laddhāsāeṇa ciraṃ sura-bandi-pariggahe ṇisāara-vaïṇā

sīā rakkhasa-vasahiṃ diṭṭhi-visa-haraṃ visosahi vva uvaṇiā

phiḍiā sura-saṃkhohā bandi-aṇakkandiaṃ gaaṃ pariṇāmaṃ

jāā dahamuha-gahiā tihuvaṇa-ḍimbassa jāṇaī avasāṇaṃ

aha ṇaaṇesu paharisaṃ kaṇṇesu pavaṃga-vaḍḍhiaṃ jaa-saddaṃ

sīsammi a ahiseaṃ palhatthaï a hiaammi se aṇurāaṃ

ia siri-pavaraseṇa-viraïe dahamuhavahe mahākavve caüttho āsāsao

[p. 26 ]

pañcamo āsāsao

aha jalaṇihimmi ahiaṃ maaṇe a miaṅka-daṃsaṇa-viambhante

viraha-vihurassa ṇajjaï ṇisā vi rāmassa vaḍḍhiuṃ āḍhattā

uia-miaṅkaṃ ca ṇahaṃ ṇiama-ṭṭhia-rāhavaṃ ca sāara-puliṇaṃ

ṇenti paraṃ parivaḍḍhiṃ āliṅgia-candimaṃ mahoahi-salilaṃ

to se vioa-sulahā ṇiama-viiṇṇa-hiaa-kkhivaṇa-soḍīrā

khaürenti dhii-ggahaṇaṃ jāaṃ jāaṃ visūraṇā-vikkhevā

kāhii piaṃ samuddo galihii candāavo samappihii ṇisā

avi ṇāma dharejja piā o ṇe virahejja jīviaṃ ti visaṇṇo

ṇindaï miaṅka-kiraṇe khijjaï kusumāuhe juucchaï raaṇiṃ

jhīṇo vi ṇavara jhijjaï jīvejja pietti māruiṃ pucchanto

etto vasaï tti disā eṇaṃ sā ṇūṇa ṇindaï tti miaṅko

ettha ṇisaṇṇetti mahī eeṇa ṇia tti se ṇahaṃ pi bahu-maaṃ

dhīreṇa ṇisā-āmā hiaeṇa samaṃ aṇiṭṭhiā uvaesā

ucchāheṇa saha bhuā bāheṇa samaṃ galanti se ullāvā

dhīretti saṃṭhavijjaï mucchijjaï maaṇa-pelavetti gaṇento

dharaï pia tti dharijjaï vioa-taṇuetti āmuaï aṅgāiṃ

ubbhaḍa-hariṇa-kalaṅko malaa-laā-pallavuvvamanta-maūho

aruṇāhaa-vicchāo jāo suha-daṃsaṇo ṇavara tassa sasī

[p. 27 ]

jaha jaha ṇisā samappaï taha taha vevira-taraṅga-paḍimā-vaḍiaṃ

kiṃkāavva-vimūḍhaṃ ghoḍaï hiaaṃ va uahiṇo sasi-bimbaṃ

ṇavari a malaa-guhā-muha-bhariuvvaria-phuḍa-ṇīharanta-paḍiravaṃ

pavaṇeṇa uahi-salilaṃ pahāa-tūraṃ va āhaaṃ rahuvaïṇo

haṃsa-ula-sadda-muhalaṃ ugghāḍijjanta-dasa-disā-vitthāraṃ

osaria-timira-salilaṃ jāaṃ puliṇaṃ va pāaḍaṃ diasa-muhaṃ

aha gamia-ṇisā-samaaṃ gambhīrattaṇa-daḍha-ṭṭhiammi samudde

roso rāhava-vaaṇaṃ uppāo canda-maṇḍalaṃ va vilaggo

to se tamāla-ṇīlaṃ ṇiḍāla-vaṭṭaṃ paloṭṭa-sea-jala-lavaṃ

bhiuḍī thira-vitthiṇṇaṃ kaḍaaṃ viñjhassa visa-laa vva vilaggā

aha jaṇia-bhiuḍi-bhaṅgaṃ jāaṃ dhaṇu-hutta-valia-loaṇa-jualaṃ

amarisa-viiṇṇa-kampaṃ siḍhila-jaḍā-bhāra-bandhaṇaṃ tassa muhaṃ

paṇaa-paḍibhaṅga-vimaṇo thoa-tthoa-paḍivaḍḍhiāmarisa-raso

taha sommo vi rahu-suo jāo palaa-raï-maṇḍala-durāloo

to sāhasa-ṇimmāṇaṃ amitta-dīsanta-lacchi-saṃkea-haraṃ

saṃṭhia-rosālāṇaṃ geṇhaï bhua-dappa-bīa-lakkhaṃ cāvaṃ

akkanta-dhaṇu-bharoṇaa-dharaṇi-ala-tthala-paloṭṭa-jala-pabbhāro

thoaṃ pi aṇārūḍhe uahī cāvammi saṃsaaṃ ārūḍho

dhūmāi dhūma-kaluse jalaï jalantāruhanta-jīā-bandhe

paḍirava-paḍiuṇṇa-disaṃ rasaï rasanta-sihare dhaṇummi ṇaha-alaṃ

bhijjaü mahi tti va phuḍaṃ ṇatthi samuddo tti dāruṇaṃ va païṇṇaṃ

ṇāsaü jaaṃ ti va maṇe ciraṃ tuleūṇa vilaïaṃ ṇeṇa dhaṇuṃ

to cira-vioa-taṇuo saï-bāhomaṭṭha-maüa-jīāghāo

[p. 28 ]

jāo aṇṇo ccia se vilaïa-dhaṇu-metta-vāvaḍo vāma-bhuo

aha vāma-bhuapphālaṇa-paḍirava-paḍiuṇṇa-dasa-disā-vitthāraṃ

saṃbharaï jāa-saṅkaṃ palaa-ghaṇabbhahia-pellaṇaṃ tellokkaṃ

geṇhaï a so aṇāara-paraṃmuha-pasāriagga-hatthāvaḍiaṃ

khaa-sūra-maūhāṇa va ekkaṃ uahi-parivattaṇa-sahaṃ bāṇaṃ

to saṃdhanteṇa saraṃ rasantarolugga-bhiuḍi-bhaṅgeṇa ciraṃ

ṇīsasiūṇa pulaïo aṇuampā-dūmiāṇaṇeṇa samuddo

aha kaḍḍhiuṃ paütto ṇikkampa-ṇirāa-diṭṭhi-saccavia-saraṃ

valia-bhua-ruddha-majjhaṃ daḍha-ṇippīḍia-guṇaṃ dhaṇuṃ rahuṇāho

sara-muha-visama-pphaliā ṇamanta-dhaṇu-koḍi-vipphuranta-cchāā

ṇajjaï kaḍḍhijjantā jīā-sadda-gahiraṃ rasanti ravi-arā

phuḍa-jīā-rava-muhalaṃ tajjeï va bāṇa-muha-jalantaggi-sihaṃ

jalaṇihi-vaha-paḍiuddhaṃ āaṇṇāaḍḍhiaṃ viambhaï va dhaṇuṃ

khuhia-jala-siṭṭha-sāro muha-ṇiddhāvia-pasāriukkā-ṇivaho

āaḍḍhijjanto ccia ṇajjaï paḍio tti sāare rāma-saro

dhua-vijju-piṅgalāiṃ sara-muha-ṇiggiṇṇa-huavaha-palittāiṃ

uppāa-loaṇāi va phuṭṭanti disā-muhāṇa ghaṇa-bindāiṃ

to bhua-rahasāaḍḍhia-dhaṇu-vaṭṭha-pphulia-bahala-dhūmuppīḍaṃ

muaï muha-ṇiggaāṇala-sihā-samolugga-sūra-kiraṇaṃ bāṇaṃ

so jaliūṇa ṇaha-ale saliladdhatthamia-huavahāamba-muho

paḍhamoiṇṇa-diṇaaro dīho diaho vva sāarammi ṇivaḍio

gaaṇe vijju-ṇihāo khaanta-kālāṇalo samudducchaṅge

mahi-ampo pāāle hoi paḍanta-paḍia-ṭṭhio rāma-saro

[p. 29 ]

tassa a maggālaggā aïnti ṇiddhūma-jalaṇa-amba-cchāā

uahiṃ bāṇa-ṇihāā addhatthamiassa diṇaarassa va kiraṇā

ṇavari a sara-ṇibbhiṇṇo valaā-muha-vihua-kesara-saḍugghāo

uddhāio rasanto vīsattha-pasutta-kesari vva samuddo

dūrāiddha-ṇiatte samuhāgaa-bahala-sara-ṇihāa-kkhuḍie

dohāijjaï va ṇahaṃ ṭaṅka-cchea-rahasuṭṭhiammi samudde

raaṇāara-para-bhāe majjha-cchiṇṇammi bāṇa-ghāukkhitte

ṇivaḍaï bīaddhanto phuḍiosario vva malaa-aḍa-pabbhāro

bhiṇṇa-giri-dhāu-ambā visama-cchiṇṇa-ppavanta-mahihara-vakkhā

khubbhanti khuhia-maarā āvāāla-gahirā samudduddesā

āamba-ravi-arāhaa-dara-vihaḍia-dhavala-kamala-maüla-cchāaṃ

bhamaï sara-pūria-muhaṃ ugghāḍia-paṇḍuroaraṃ saṅkha-ulaṃ

vevanti vihua-macchā sara-ghāukkhuḍia-maara-dāḍhā-dhavalā

maṇi-bhara-visamoṇāmia-lua-visahara-gholira-pphaṇā jala-ṇivahā

phuṭṭanta-vidduma-vaṇaṃ saṃkhohuvvatta-ṇinta-raaṇa-maūhaṃ

gholaï velāvaḍiaṃ pheṇa-ṇihucchalia-mottiaṃ uvahi-jalaṃ

jala-pabbāḍia-mukkā khaṇa-metta-tthaïa-pāaḍia-vitthārā

honti pasaṇṇa-kkhuhiā mūallaïa-muhalā samuddāvattā

valamāṇuvvattanto ekkaṃ cira-āla-pīḍiaṃ siḍhilento

bīeṇa va pāāle pāseṇa ṇisammiuṃ paütto uvahī

sara-vea-galatthallia-suvela-rubbhanta-sāaraddha-tthaïaṃ

[p. 30 ]

osaria-dāhiṇa-disaṃ dīsaï ukkhaṇḍiekka-pāsaṃ va ṇahaṃ

āi-varāheṇa vi je addiṭṭhā mandareṇa vi aṇāliddhā

khuhiā te vi bhaaarā āvāāla-gahirā samudduddesā

ekkekkammi valanto bāṇa-ppahara-vivare ṇaha-ṇirālambe

khaa-kālāṇala-bhīo paḍaï rasanto rasāale vva samuddo

dīsanti diṭṭha-mahaṇā puṭṭhi-paḍiṭṭhia-paloṭṭa-mandara-siharā

āsāiāmaa-rasā bāṇa-daḍha-ppahara-mucchiā timi-macchā

ukkhitta-mahāvattā dara-daḍḍha-vivaṇṇa-vidduma-raa-kkhaürā

āvāāla-valantā dīsanti mahā-bhuaṃga-ṇīsāsa-vahā

vevaï pemma-ṇialiaṃ sara-saṃdaṭṭa-dhaṇiovaūhaṇa-suhiaṃ

jīeṇa ekkamekkaṃ parirakkhanta-valiaṃ bhuaṃgama-mihuṇaṃ

moḍia-vidduma-viḍavā dhāvanti jalammi maṇi-ṇihaṃsaṇa-ṇisiā

sippi-uḍa-majjha-ṇiggaa-muha-lagga-tthora-muttiā rāma-sarā

visa-veo vva pasario jaṃ jaṃ ahilei bahala-dhūmuppīḍo

kajjalaïjjaï taṃ taṃ ruhiraṃ va mahoahissa vidduma-veḍhaṃ

khuhia-samudduppaïā bāṇukkitta-paḍiekka-vitthaa-vakkhā

visama-bharoṇaa-siharā ṇahaddha-vantha-valiā paḍanti mahiharā

chiṇṇa-vivaïṇṇa-bhoā kaṇṭha-paḍiṭṭhavia-jīviāgaa-rosā

diṭṭhīhi bāṇa-ṇivahe ḍahiūṇa muanti jīviāi bhuaṃgā

āūrei rasanto ukkhaḍia-bhuaṃga-bhoa-pabbhārāiṃ

sara-muha-galatthaṇukkhaa-sela-ṭṭhāṇa-vivaroarāi huavaho

bhiṇṇuvvūḍha-jalaarā dara-diṇṇa-mahā-taraṅga-giri-aḍa-ghāā

[p. 31 ]

chiṇṇa-paḍiuddha-viddhā phuḍanti māaṅga-maara-danta-pphaḍihā

jālāloa-vimuhiaṃ salila-taraṅga-parisakkaṇa-parikkhaliaṃ

pariharaï vidduma-vaṇaṃ dhūmāhaa-amba-loaṇaṃ mīṇa-ulaṃ

uvvattoara-dhavalā dara-ṇiggaha-ḍaḍḍha-jamala-jīhā-ṇivahā

saṃdhenti uppaantā thora-taraṃga-viaḍantarāi bhuaṃgā

dīsanti daruttiṇṇā huāsaṇuttatta-vāa-maa-ṇīsandā

pakkaggāha-ṇahaṅkusa-visama-samukkatta-matthaā kari-maarā

gholaï gaoṇiattaṃ visama-ṭṭhia-maṇi-silā-ala-paloṭṭantaṃ

jhijjanta-salila-vihalaṃ velā-puliṇa-gamaṇūsuaṃ saṅkha-ulaṃ

mukka-samudducchaṅgā pakkha-kkhevehi saṃbhama-samuppaïā

abbhuttenti mahiharā ekkakkama-sihara-saṃṭhiaṃ mihi-ṇivahaṃ

vihaluvvatta-bhuaṃgā chiṇṇa-mahāsura-siruppaaṇa-gambhīrā

mūlutthaṅghia-raaṇā ṇenti rasantā rasāala-jaluppīḍā

bāṇa-ṇihāucchittā huavaha-jālāhaüppavanta-ppheṇā

aṭṭanti ṇaha-ale ccia mārua-bhiṇṇa-lahuā salila-kallolā

ṇivvūḍha-visa-tthavaā bhoāaḍḍhaṇa-galanta-gamaṇucchāhā

tuṅga-taraṃga-kkhaliā visamuvvattoarā valanti bhuaṃgā

vevanti ṇiṇṇaāṇaṃ sara-ṇivaha-cchiṇṇa-saṅkha-vihaḍia-valaā

hattha vva uahi-ṇimiā mukka-ravakkanda-ṇivaḍiāṇa taraṃgā

huavaha-bharia-ṇiambā jalaara-saṃdaṭṭa-vakkha-uḍa-pabbhārā

[p. 32 ]

cira-saṃṇiroha-masiṇā dukkheṇa ṇahaṃ samuppaanti mahiharā

jalaï jalanta-jalaaraṃ bhamaï bhamanta-maṇi-vidduma-laā-jālaṃ

rasaï rasantāvattaṃ bhijjaï bhijjanta-pavvaaṃ uahi-jalaṃ

āvatta-vivara-bhamiro malaa-maṇi-silā-ala-kkhalia-saṃcāro

gholira-taraṃga-visamo jaha dīsaï sāaro tahea huavaho

rahasa-palittucchalio je ccia paḍivei malaa-vaṇa-vitthāre

vijjhāa-ṇiattanto te ccea puṇo vi vijjhavei samuddo

utthambhia-maaraharo maara-vasāmisa-visaṅkhala-sihā-ṇivaho

ṇivaha-ṇisuddha-mahiharo mahihara-kūḍa-viaḍo viambhaï jalaṇo

jalaṇutthaṅghia-mūlā bāṇukkhitta-paḍiattaṇa-ṇisumbhantā

ṇivaḍanti jaluppīḍā paḍilomāgaa-paḍanta-viaḍāvattā

dhūmāi jalaï vihaḍaï ṭhāṇaṃ siḍhilei malaï malaücchaṅgaṃ

dhīrassa paḍhama-iṇhaṃ taha vi hu raaṇāaro ṇa bhañjaï pasaraṃ

bhuaïnda-loaṇāṇaṃ phuṭṭantāṇa a timīṇa sāara-majjhe

saṃvatta-jalaharāṇa va rāma-sarāṇala-haāṇa ṇīharaï rao

muha-puñjiaggi-ṇivahā dhūma-sihā-ṇiha-ṇirāa-aḍḍhia-salilā

ṇivaḍanti ṇahukkhittā palaükkā-daṇḍa-saṃṇihā ṇaï-sottā

aṭṭanta-salila-ṇivaho thoa-tthoa-paḍimukka-puliṇucchaṅgo

dīsaï osakkanto maggāhutto paaṃ paaṃ va samuddo

jalaṇa-ṇivahammi salilaṃ sāṇala-ṇivahucchalanta-salilammi ṇahaṃ

salila-ṇivahotthaammi a atthāaï ṇaha-ale dasa-disā-akkaṃ

sihiṇā paavijjante āaṭṭantammi vitthae jala-ṇivahe

[p. 33 ]

jāā gimha-vilambia-ravi-raha-cakka-masiṇā samuddāvattā

ṇivvaḍia-dhūma-ṇivaho uddhāia-maragaa-ppahā-milia-siho

vitthiṇṇammi samudde seālomaïlio vva gholaï jalaṇo

jalaï valavāṇalo via phuṭṭaï selo vva rāma-bāṇāhihao

rasaï jalao vva uahī khuhio laṅghei māruo vva ṇaha-alaṃ

hoi thimiammi thimio valaï valantammi vihaḍaï visaṃghaḍie

parivaḍḍhiammi vaḍḍhaï salile jhīṇammi ṇavara jhijjaï jalaṇo

rāma-sarāṇala-paavia-jhijjantoahi-vihatta-taḍa-viccheā

te ccia taha-vitthārā tuṅgā dīsanti dīva-maṇḍali-bandhā

āikulaaṃ 8

ia dāvia-pāālaṃ jalaṇa-sihāvaṭṭamāṇa-jala-saṃghāaṃ

rāmo dalia-mahiharaṃ khavia-bhuaṃga-ṇivahaṃ khavei samuddaṃ

jala-pabbhāra-paloṭṭia-bhamanta-saṅkha-ula-vihala-mukkakkandaṃ

phuḍia-vaḍavā-muhāṇala-palitta-dara-daḍḍha-saṃcaranta-visaharaṃ

jhijjanta-jalāloia-kiraṇa-muṇijjanta-raaṇa-pavvaa-siharaṃ

thora-taraṃga-karāhaa-disā-laā-bhagga-paḍia-jalahara-viḍavaṃ

sāṇala-sara-ṇiddāria-sakesarujjalia-sīha-maara-kkhandaṃ

āsaṇṇa-bhīa-visahara-veḍhia-kari-maara-dhavala-danta-pphalihaṃ

dhua-pavvaa-sihara-paḍanta-maṇi-silā-bhagga-vidduma-laāveḍhaṃ

dara-ḍaḍḍha-visaharujjhia-visa-paṅka-kkhutta-vihala-kari-maara-ulaṃ

rundāvatta-paholira-velāvaḍiekkamekka-bhiṇṇa-mahiharaṃ

ṇaha-aru-vilagga-vevira-dhūma-laā-visama-laṅghia-disā-ālaṃ

[p. 34 ]

pakkha-parirakkhaṇuṭṭhia-sara-ṇivahāhaa-disā-païṇṇa-mahiharaṃ

phuḍia-jala-majjha-ṇiggaa-phuḍa-raaṇujjoa-saṃdhiubbhaḍa-vivaraṃ

huavaha-paḍitta-ṇūmia-ṇia-ṇaaṇumhā-visaṃṭhula-maha-ggāhaṃ

parivaḍḍhiekkamekkāṇurāa-sara-pahara-ṇivvalia-saṅkha-ulaṃ

ia pañcamo āsāsao parisamatto

[p. 35 ]

chaṭṭhao āsāsao

āikulaaṃ 5

aha ṇiggao jalantaṃ dara-ḍaḍḍha-mahā-bhuaṃga-pāava-ṇivahaṃ

mottūṇa dhūma-bhariaṃ pāāla-vaṇaṃ disā-gao vva samuddo

mandara-daḍha-parimaṭṭhaṃ palaa-viambhia-varāha-dāḍhullihiaṃ

visamaṃ samuvvahanto rāma-sarāghāa-dūmiaṃ vaccha-aḍaṃ

gambhīra-vaṇāhoe dīhe deha-sarise bhue vahamāṇo

ahiṇava-candaṇa-gandhe aṇahukkhitte vva malaa-sariā-sotte

lahuia-kotthuha-virahaṃ mandara-giri-mahaṇa-saṃbhame vi amukkaṃ

tārekkāvali-raaṇaṃ sasi-maïrāmaa-sahoaraṃ vahamāṇo

garuaṃ uvvahamāṇo hattha-ppharisa-paḍisiddha-vaṇa-veallaṃ

ruhirāruṇa-romañcaṃ khalanta-gaṅgāvalambiaṃ vāma-bhuaṃ

ālīṇo a rahuvaïṃ ṇiaa-cchāāṇulitta-malaa-maṇi-silaṃ

saṃsia-suhoaïvvaṃ dumaṃ laāe vva jāṇaīa virahiaṃ

sara-ghāa-ruhira-kusumo tivahaa-vallī-piṇaddha-maṇi-raaṇa-phalo

rāma-caraṇesu uahī daḍha-pavaṇāiddha-pāao vva ṇivaḍio

pacchā a hittha-hiaā jatto ccia ṇiggaā vivalhattha-muhī

hari-caraṇammi tahiṃ cia kamalāambammi tivahaā vi ṇivaḍiā

aha maüaṃ pi bhara-sahaṃ jampaï thoaṃ pi attha-sārabbhahiaṃ

paṇaaṃ pi dhīra-garuaṃ thui-saṃbaddhaṃ pi aṇaliaṃ salilaṇihī

duttārattaṇa-garuiṃ thira-dhīra-pariggahaṃ tume ccia ṭhaviaṃ

aṇuvālanteṇa thiiṃ piaṃ ti tuha vippiaṃ mae kaha vi kaaṃ

[p. 36 ]

viasanta-raa-kkhaüraṃ maaranda-rasuddhumāa-muhala-mahuaraṃ

uduṇā dumāṇa dijjaï hīraï ṇa uṇo tamappaṇa ccia kusumaṃ

kiṃ pamhaṭṭha mhi ahaṃ tuha calaṇuppaṇṇa-tivahaā-paḍiuṇṇaṃ

khaa-kālāṇala-khaviaṃ dharaṇi-aluddharaṇa-viluliaṃ appāṇaṃ

calaṇehi muha-virohe dāḍhāghāehi dharaṇi-veḍhuddharaṇe

soa-kilinteṇa tume iṇhiṃ dahamuha-vahe sarehi vilulio

ṇiaāvatthāhi vi me eaṃ dhīreṇa vippiaṃ dhīra kaaṃ

jaṃ ṇeṇa paaï-sommā kaha vi visaṃvāiā tuha muha-cchāā

eaṃ tuha eārisa-sura-kajja-sahassa-khea-vīsāma-sahaṃ

jaa-pabbālaṇa-joggaṃ parirakkhasu palaa-rakkhiaṃ jala-ṇivahaṃ

apariṭṭhia-mūla-alaṃ jatto gammaï tahiṃ dalanta-mahi-alaṃ

ṇa hu salila-ṇibbharaṃ cia khavie vi mamammi duggamaṃ pāālaṃ

taṃ kālassa ṇisammaü kaha vi darukkitta-dasama-kaṇṭha-kkhaliaṃ

ghaḍia-giri-seu-bandhaṃ cira-ālāuñciaṃ dahamuhammi paaṃ

juggaaṃ

aha jaa-dupparialle dahamuha-kuvieṇa pavaa-vaï-paccakkhaṃ

rahuṇāheṇa samudde vālimmi va bāṇa-ṇiamiammi pasante

pavaāhivaï-viiṇṇā rāmāṇattī pavaṃgamesu vilaggā

sesa-pphaṇa-vicchūḍhā tihuaṇa-sāra-garuī mahi vva bhuaṃge

to harisa-paḍhama-tulie caliā phuṭṭanta-pamha-visamūsasie

veukkhaa-sīmante pavaā dhuṇiūṇa kesara-saḍugghāe

pavaa-kkhohia-mahi-ala-dhua-malaa-paḍanta-sihara-mukka-kalaalo

uddhāio aṇāgaa-ghaḍanta-dharaṇihara-saṃkamo vva samuddo

[p. 37 ]

kampaï mahenda-selo hari-saṃkhoheṇa dalaï meiṇi-veḍhaṃ

saï-duddiṇa-taṇṇāo ṇavara ṇa uddhāi malaa-vaṇa-kusuma-rao

to saṃcālia-selaṃ kaha vi tulaggeṇa sama-ghaḍanta-kkampaṃ

dūraṃ pavaṃgama-balaṃ ṇaha-muha-lagga-vasuhaṃ ṇahaṃ uppaïaṃ

uppaaṇoṇaa-mahi-ala-ṇaï-muha-paḍisotta-patthio salilaṇihī

jala-ṇivahāhaa-siḍhile pavaücchevaṇa-sahe karei mahihare

phuramāṇa-jalaṇa-piṅgala-ṇirantaruppaïa-pavaa-pellijjanto

jatto dīsaï tatto ṇajjaï dhīma-ṇivaho tti gaaṇuddeso

dīsaï dūruppaïaṃ uahimmi ahomuhosaranta-cchāaṃ

pāālaṃ va aïntaṃ dharaṇiharuddharaṇa-kaṅkhiaṃ kaï-seṇṇaṃ

addiṭṭha-disā-ṇivahaṃ jāaṃ pavaa-bala-saṃṇiruddhāloaṃ

vicchiṇṇāava-kasaṇaṃ diasa-muhe vi diasāvasāṇe vva ṇahaṃ

ovaïā a sarahasaṃ taṃsa-ṭṭhia-puṭṭhi-ṇīsaranta-ravi-arā

selesu mukka-kalaala-paḍirava-bharia-kuharoaresu pavaṃgā

veovaïāṇa a siṃ jāaṃ dalia-mahi-saṃdhi-bandhaṇa-mukkaṃ

ukkhalia-tuleavvaṃ kaha vi bhuaṃga-dharia-ṭṭhiaṃ giri-ālaṃ

āḍhattā a tuleuṃ ura-paḍia-visaṭṭa-gaṇḍa-seladdhante

kuvia-maïndovaggia-saṃkhoha-pphiḍia-vaṇa-gae dharaṇihare

vacchutthaṅghia-kaḍaā to te kaḍaa-paḍiaṭṭalia-vaccha-aḍā

selesu sela-garuā pavaā pavaesu mahiharā a pahuttā

pavaa-bhua-ṇolliāṇia-mahihara-paḍipellaṇoṇaüṇṇaa-visamā

jāā paloṭṭioahi-vāraṃ-vāra-bhariā mahi-aladdhantā

[p. 38 ]

visahia-vajja-ppaharā ukkhammanti khaa-mārua-paḍikkhambhā

agaṇia-varāha-ṇihasā palaa-jalutthaṅgha-pabbalā dharaṇiharā

jalaovaṭṭha-vimukkā aṇantaroiṇṇa-saraa-vanthāvaḍiā

ekka-kkhevuggāhia-dara-vasuāa-visaā visaṭṭanti girī

vihuṇanti vihuvvantā valenti selā pavaṃgama-valijjantā

ṇāmenti ṇamijjantā ukkhippantā a ukkhiventi mahi-alaṃ

dalia-mahi-veḍha-siḍhilā mūlālagga-bhuaïnda-kaḍḍhijjantā

saṃcālijjanta ccia aïnti garuā rasāalaṃ dharaṇiharā

ṇava-pallava-sacchāā jalaoara-sisira-mārua-viijjantā

vāanti takkhaṇukkhaa-hari-hatthukkhitta-bhembhalā malaa-dumā

kampijjanta-dharāhara-sihara-samāiḍḍha-jalahara-raüppitthā

gaa-suha-vatta-ṇisaṇṇā vevaï haṃsī sahassavatta-ṇisaṇṇā

pavaovaūḍha-kaḍḍhia-selabbhantara-bhamanta-visama-kkhaliā

gahiraṃ rasanti vitthaa-vaccha-tthala-ruddha-ṇiggamā ṇaï-sottā

addhukkhitta-pasiḍhile addha-vaha-bhuaṃga-kaḍḍhiaddhatthamie

ummūlenti rasāala-paṅka-kkhutta-sariā-muhe dharaṇihare

uvvellaï va ṇirāaṃ pāsallantesu sihara-paḍimuccantaṃ

ukkhippantesu puṇo saṃvellijjaï va mahiharesu ṇaha-alaṃ

ummūlenti pavaṃgā bhua-siharāruhaṇa-ṇiccala-pariggahie

kaḍaāvaḍaṇutthaṅghia-visama-vivatta-vivaraṃ-muhā dharaṇihare

hari-bhua-kaḍḍhia-mukkā bhuaṃga-daḍha-veḍhaṇāvalambaṇa-dhariā

bhijjantā vi mahi-ale oallanti ṇa paḍanti candaṇa-viḍavā

[p. 39 ]

paḍisamaï ṇaha-ṇibaddho cireṇa bhariabbha-ṇāa-gambhīraaro

hari-bhua-vikkama-pisuṇo aaṇḍa-bhajjanta-dharaṇihara-ṇigghoso

pāsallanti mahiharā jatto-huttā pavaṃgama-bhua-kkhittā

dhuvvanta-dhāu-ambā tatto-huttā valanti sariā-sottā

dīsanti pavaa-valiā āvattesu va mahoahissa valantā

sariāṇa ghaḍia-patthia-valanta-salila-valaantaresu mahiharā

maaranda-garua-vakkhaṃ pāsoallanta-vaṇa-laā-vicchūḍhaṃ

ṇa muaï kusuma-ggocchaṃ āsāia-mahu-rasaṃ pi mahuara-mihuṇaṃ

uppua-surahi-gandha-maaranda-rañjiāiṃ ṭhia-parilenta-bhamira-bhamaroarañjiāiṃ

kamala-vaṇāi sūra-parimāsa-viasiāiṃ ucchalie sarāṇa salilammi via-siāiṃ

daḍha-saṃdāṇia-mūlā valanti vāṇara-bhuāvalambia-siharā

rosuppittha-bhuaṃgama-visamuddha-phaṇā-paṇolliā dharaṇiharā

sariā saranta-pavahā aṇṇoṇṇa-mahā-ṇaï-ppavaha-palhatthā

khohia-paṅka-kkhaürā valanta-sela-valiā muhuttaṃ vūḍhā

kaḍḍhijjanti samantā visamuvvattanta-dhavala-kasaṇa-cchāā

mahihara-mūlālaggā rasāaladdha-paḍigholirā bhuaïndā

galaï sarasaṃ pi kusumaṃ vāi aṇāliddha-bandhaṇaṃ pi kisalaaṃ

rahasummūlia-mahihara-bhaa-vivalāa-vaṇa-devaāṇa laāṇaṃ

[p. 40 ]

ukkhippanti jaṃ disāsuṃ dharā samattā teṇa khaṇeṇa ṇajjaï vasuṃdharā samattā

kīraï mahiharehi gaaṇaṃ di-sāla-āṇaṃ vaḍḍhaï jalaa-sihara-paüṇaṃ disā-laāṇaṃ

ekkakkeṇa a selaṃ kara-ala-juala-dhariaṃ tulanteṇa kaaṃ

addhatthamiaṃ ca ṇahaṃ addhugghāḍia-rasāalaṃ ca mahi-alaṃ

sela-ṇiambālaggā pavirala-ṇaï-magga-pāaḍa-taḍa-ccheā

bhuaïnda-pphaṇa-dhariā ṇahaṃ vilagganti meiṇi-aladdhantā

dharaṇihareṇa a caliaṃ calia-kandareṇaṃ phuṭṭaï gaa-ulaṃ aṇāliddha-kaṃ dareṇaṃ

giri-siharāi sarasa-hariāla-vaṅkiāiṃ sama-visamaṃ ṇamanti hari-āla-vaṅkiāiṃ

pāava-siharuttiṇṇo malaa-vaṇa-pavitta-pavaṇa-raa-vitthario

saṃjhā-rāo vva ṇahaṃ apphundaï malia-ravi-araṃ kusuma-rao

kaḍḍhia-mūla-ṇirantara-rasāalukkhitta-salila-kaddama-ghaḍiā

vaḍḍhanti tti muṇijjaï ṇajjaï ṇa muanti mahi-alaṃ ti mahiharā

siharāi ṇiāi ṇahaṃ mahinda-laddhāiṃ malaassa a aïṇiāi mahiṃ daladdhāiṃ

viñjha-ṇiambāṇa kaī dappuṇṇāmāṇaṃ sajjha-aḍāṇa a bhariā dhua-puṇṇāmāṇaṃ

siharāṇa bhua-sirehiṃ kaḍaāṇa a māviaṃ urehi pamāṇaṃ

vaṇa-vivarehi darīṇaṃ tuliā pavaāṇa agga-hatthehi girī

[p. 41 ]

paḍisanta-kaṇṇa-ālaṃ ovatta-muhaṃ pasāriolugga-karaṃ

jhāï ṇu soa-ṇimillaṃ vīsamaï ṇu bhamia-ṇīsahaṃ hatthi-ulaṃ

pāavā a pāsalla-sela-visamāṇiā cuṇṇiā dalijjanta-daluvvi-samāṇiā

jalaharā a vihaḍanta-mahinda-ravāviā vaṇa-laā a gholanti mahiṃ dara-vāviā

ṭuṭṭantā vi sasaddaṃ pavaa-bhua-kkheva-mūla-valiaddhantā

bhuaehi bhoa-bhārā sela-bharaṅkusaïa-pphaṇehi ṇa ṇāā

dara-dāvia-pāālaṃ dara ukkhitta-vihalosaranta-bhuaṃgaṃ

dīsaï hīrantaṃ miva kaīhi dara-tulia-mahiharaṃ mahi-veḍhaṃ

mīṇa-ulāi avi a siḍhilenti jīviaṃ ṇa a ṇadī harāiṃ viasante muanti dharaṇihara-saṃbhame ṇaaṇa-dīharāiṃ

mahisa-ulāṇa maṇi-silā-velliāṇa vaṇa-candaṇāsiāṇaṃ avaseso vi ṇatthi timiruggamāṇa jaha canda-ṇāsiāṇaṃ

addhe addha-pphuḍiā addhe addha-kaḍaükkhaa-silā-veḍhā

pavaa-bhuāhaa-visaḍhā addhe addha-siharā paḍanti mahiharā

jassa siharaṃ vivajjaï paḍiaṃ phuḍio a jo dharijjaï selo

so ccea visajjijjaï ukkhantūṇa vi apūramāṇammi bhare

loaṇa-vattantarie kaṇe ruantīo dhārenti bāhamaïe kaṇeru-antīo

maṇṇenti a āsāaṃ visaṃ ṇava-aṇassa virahammi jūha-vaïṇo visaṇṇa-vaaṇassa

[p. 42 ]

seluddharaṇārosia-bhuaïnda-ṇirāaa-pphaṇa-ṇisammantī

jaha jaha saṃkhohijjaï taha taha kaï-deha-bhara-sahā hoi mahī

saṃcālia-ṇikkampā bhuā-ṇihāa-visamukkhaa-silā-veḍhā

khuḍiā siharaddhesu a pavaehi ṇiamba-bandhaṇesu a selā

uṇṇāmiaṃ miva ṇahaṃ dūraṃ osāriā viva disāhoā

ummūlantehi dhare pasāriaṃ miva pavaṃgamehi mahi-alaṃ

dīsaï kaï-ṇivahukkhaa-dharāhara-ṭṭhāṇa-gahira-vivaruttiṇṇo

uppāāava-ambo sesāhi-pphaṇa-maṇi-ppahā-vicchaḍḍo

kelāsa-diṭṭha-sāraṃ garuaṃ pi bhuā-balaṃ ṇisāara-vaïṇo

pavaehi pāḍiekkaṃ ekka-karukkhitta-mahiharehi lahuïaṃ

ukkhaa-giri-vivarovaia-diṇaarāava-milanta-tama-saṃghāaṃ

jāaṃ pavirala-timiraṃ āvaṇḍura-dhūma-dhūsaraṃ pāālaṃ

pavaehi a ṇiravekkhaṃ kao karantehi girisa-vāsuddharaṇaṃ

sāmia-kajjekka-raso aasa-muhe vi jasa-bhāaṇaṃ appāṇo

honti garuā vi lahuā pavaṃga-bhua-sihara-ṇimia-vitthaa-mūlā

rahasuddhāia-mārua-dūrukkhittojjharā dharāhara-ṇivahā

aha veeṇa pavaṃgā saalaṃ āaḍḍhiūṇa mahihara-ṇivahaṃ

ovaaṇāhi vi lahuaṃ vīsajjia-kalaalaṃ ṇahaṃ uppaïā

caḍulehi ṇippaampā uppaïavva-lahuehi vitthaa-garuā

ekka-kkheveṇa ṇahaṃ pakkhehi va mahiharā kaīhi vilaïā

pavaakkanta-vimukkaṃ visamuddha-pphuḍia-patthia-ṇiattantaṃ

ghaḍiaṃ ghaḍanta-ṇaï-muha-saṃdāṇia-sela-ṇiggamaṃ mahi-veḍhaṃ

[p. 43 ]

hīranta-mahiharāhiṃ maīhi bhaa-hittha-patthia-ṇiattāhiṃ

mohanti khaṇa-vivattia-sasaṃbhamummuha-paloiāi vaṇāiṃ

ummūliāṇa khuḍiā ukkhippantāṇa ujjuaṃ osariā

ṇijjantāṇa ṇirāā girīṇa maggeṇa patthiā ṇaï-sottā

ummuha-sāraṅga-aṇaṃ apphundaï malia-meha-sāraṃ gaaṇaṃ

vivarabbhantara-vihaaṃ giri-ālaṃ sihara-paribhamanta-ravi-haaṃ

aṃsa-ṭṭhavia-mahiharā ubbhia-dāhiṇa-karāvalambia-siharā

uttāṇa-vāma-kara-ala-dharia-ṇiamba-pasarā ṇiattanti kaī

patthāṇa ccia paḍhamaṃ bhua-metta-pahāviāṇa jaṃ ṇa pahuttaṃ

kaha taṃ cia tāṇaṃ cia pahuppaï kaīṇa mahiharāṇa a gaaṇaṃ

vahaï pavaṃgama-loo sama-tuliukkhitta-milia-mūladdhante

ekkakkama-siharuggama-ṇihasuppusia-sariā-muhe dharaṇihare

ṇivvaṇṇeūṇa ciraṃ pavaā bolenti mahihara-bharakkantā

sāara-paḍirūāiṃ paḍhamukkhaa-viaḍa-mahihara-ṭṭhāṇāiṃ

khaṇa-saṃdhia-meha-aḍā veukkhippanta-giriṇirāa-ṭṭhaviā

parivaḍḍhantāāmā vahanti va ṇahaṅgaṇe mahā-ṇaï-sottā

selesu sela-tuṅgā ṇaha-ala-miliesu milia-danta-pphalihā

pavaa-vihuesu vihuā ṇivvaḍiesu vi ṇa ṇivvalanti vaṇa-gaā

vevira-paoharāṇaṃ disāṇa giri-vivara-diṭṭha-taṇu-majjhāṇaṃ

kusuma-raeṇa surahiṇā agghāeṇa va ṇimīliāi muhāiṃ

pavaā kara-ala-dharie ṇaha-muha-ṇibbhiṇṇa-vevamāṇa-visahare

gaï-vasa-visaṭṭa-sihare biïa-karehi parisaṃṭhaventi mahihare

[p. 44 ]

ṇaha-ala-vea-pahāvia-pavaṃga-hīranta-sela-sihara-kkhaliā

maggāgaa-selāṇaṃ honti muhuttojjharā mahā-ṇaï-sottā

veukkhaa-duma-ṇivahe taḍa-pabbhāra-ṇiha-ṇivvalanta-jalahare

ṇenti jaraḍhāavāhaa-dari-vivara-ṇisaṇṇa-gaa-ule dharaṇihare

dhāvaï vea-pahāvia-pavaṃga-hīranta-sela-siharantario

chāāṇumagga-laggo turiaṃ chiṇṇāao vva malaücchaṅgo

āloiā ṇa diṭṭhā saccaviā ṇa gahiā samovaïehiṃ

ummūliā vi jehiṃ tehi ṇa uahiṃ ṇiā kaīhi mahiharā

bhagga-duma-bhaṅga-bhario ukkhitta-visaṭṭa-paḍia-mahihara-visamo

pavaāṇa uahi-laggo lakkhijjaï biia-saṃkamo vva gaï-vaho

veeṇa gahia-selaṃ velā-bolenta-paḍiṇiattovaïaṃ

jāaṃ rāmāhimuhaṃ aṇurāupphulla-loaṇaṃ kaï-seṇṇaṃ

ia siri-pavaraseṇa-viraïe dahamuhavahe mahākavve chaṭṭho āsāsao

[p. 45 ]

sattamo āsāsao

aha te vikkama-ṇihasaṃ dahavaaṇa-paāva-laṅghaṇagga-kkhandhaṃ

āḍhattā viraeuṃ sāsaa-rāma-jasa-lañchaṇaṃ seu-vahaṃ

ṇavari a mahi-ala-dhariā mukkā uahimmi vāṇarehi mahiharā

āi-varāha-bhuehi va palaüvvahaṇa-daliā mahi-aladdhantā

ṇivaḍantammi ṇa diṭṭho dūrovaïammi kampio giri-ṇivahe

khaṇa-paḍiammi vilulio atthamiammi parivaḍḍhio salilaṇihī

ṇihaüvvatta-jalaaraṃ kaḍḍhia-kāṇaṇa-bhamanta-bhamirucchaṅgaṃ

jāaṃ kalasu-cchāaṃ paḍhamucchaliāgaaṃ mahoahi-salilaṃ

salilatthamia-mahiharo puṇo vi addiṭṭha-milia-giri-saṃghāo

taha-ghaḍia-pavvao via dīsaï ṇaha-sāarantarāluddeso

jaṇiaṃ paḍivakkha-bhaaṃ tuliā selā dhuo kaīhi samuddo

ṇa hu ṇavara hiaa-sārā ārambhā vi garuā mahā-lakkhāṇaṃ

jo dīsaï dharaṇiharo ṇajjaï eeṇa bajjhaï tti samuddo

uahimmi uṇa vaḍantā kattha gaa tti salileṇa ṇajjanti dharā

saala-mahi-veḍha-viaḍo sihara-sahassa-paḍiruddha-raï-raha-maggo

ia tuṅgo vi mahiharo timiṅgilassa vaaṇe taṇaṃ va paṇaṭṭho

pavvaa-siharucchittaṃ dhāvaï jaṃ jaṃ jalaṃ ṇahaṅgaṇa-huttaṃ

taṃ taṃ raaṇehi samaṃ dīsaï ṇakkhatta-maṇḍalaṃ va paḍantaṃ

[p. 46 ]

vāṇara-veāiddhā pihula-valanta-ṇiaojjhara-parikkhittā

appatta ccia uahiṃ bhamanti āvatta-maṇḍalesu va selā

khaṇa-melia-ppaviddho siharantara-ṇinta-ritta-vāṇara-loo

pacchā paḍaï samudde aṇṇo milaï paḍhamaṃ ṇahe giri-ṇivaho

dīhā valanta-viaḍā rasanti uahimmi mārua-bharijjantā

pāāloara-gahirā rahasoviddhāṇa mahiharāṇa gaï-vahā

ukkhitta-vimukkāiṃ ṇahammi ekkekkamāvaḍaṇa-bhiṇṇāiṃ

vajja-bhaüppitthāi va paḍanti raaṇāare giri-sahassāiṃ

bhiṇṇa-silā-ala-siharā ṇiaa-dumosaria-kusuma-raa-dhūsariā

paḍhamaṃ paḍanti selā pacchā vāuddhuā mahā-ṇaï-sottā

ṇimmala-salilabbhantara-vihatta-dīsanta-visama-gaï-saṃcārā

ṇāsanti ṇiccala-ṭṭhia-pavaṃgamāloiā cireṇa mahiharā

pheṇa-kusumantaruttiṇṇa-kesarāāra-vevira-maūhāiṃ

sūenti pavantāiṃ mūlukkhuhiaṃ mahoahiṃ raaṇāiṃ

vihuṇaï velaṃ va mahiṃ bhindaï samaaṃ va dharaṇihara-saṃghāaṃ

geṇhaï bhaaṃ va gaaṇaṃ muaï sahāaṃ va sāaro pāālaṃ

palhatthanti valantā cala-viḍavantara-ṇiatta-taru-pārohā

mūluṇṇāmia-jalaā ahomuhandoliojjharā dharaṇiharā

aṭṭhia-paḍanta-mahihara-dūruṭṭhia-jala-raandhaāratthamie

sāhaï ṇavara paḍante pakkhuhia-samudda-paḍirao dharaṇihare

dara-dhoa-kesara-saḍā pāālumha-giri-dhāu-kaddamia-muhā

paḍisakkanti pavaṃgā palhatthia-mahiharūsasanta-kkhandhā

[p. 47 ]

vialantojjhara-lahuā pavaṇa-vihuvvanta-pāavuddha-paallā

pavaehi uddha-mukkā siharehi paḍanti sāarammi mahiharā

atthamia-sela-maggā bhiṇṇa-ṇiattanta-salila-puñjia-kusumā

honti hariāla-kavilā dāṇa-suandhuppavanta-gaaduma-bhaṅgā

atthāanti sarosā salila-daratthamia-sela-siharāvaḍiā

ekkāvatta-valantā dhuvvantāamba-loaṇā vaṇa-mahisā

bhiṇṇa-miliaṃ pi bhijjaï puṇo vi ekkakkamāvaloaṇa-suhiaṃ

selatthamaṇa-ṇaüṇṇaa-taraṅga-hīranta-kāaraṃ hariṇa-ulaṃ

dāḍhā-vibhiṇṇa-kumbhā kari-maarāṇa thira-hattha-kaḍḍhijjantā

mottā-gabbhiṇa-soṇia-bheranta-muha-kandarā rasanti maïndā

uvvattia-kari-maarā paḍanti paḍia-giri-saṃbhamubbhaḍa-rosā

ovaïa-maara-ṇiddaa-lua-gattāvara-visaṃṭhulā māaṅgā

vihua-pavāla-kisalaaṃ sela-daratthamia-dari-muha-valantīhiṃ

āveḍha-pahuppantaṃ vīīhi dumesu vaṇa-laāhi va bhamiaṃ

giri-ṇivahehi rasantaṃ ukkhammantehi ṇivaḍiehi a samaaṃ

dharaṇīa sāarassa a ugghāḍijjaï ṇirantaraṃ pāālaṃ

veāviddha-valantā muhala-valantojjharāvali-parikkhittā

saṃvellia-ghaṇa-ṇivahā valia-laāliṅgiā paḍanti mahiharā

ekkakkamāvaḍantā ṇiaa-bhua-kkheva-bhiṇṇa-seladdhantā

ṇinti dhua-kesara-saḍā gaaṇucchalia-salilotthaā kaï-ṇivahā

dīsaï vāraṃ vāraṃ giri-ghāukkhitta-salila-reia-bhariaṃ

pāālaṃ va ṇaha-alaṃ ṇaha-vivaraṃ va viaḍoaraṃ pāālaṃ

[p. 48 ]

saṃkhoha-bhiṇṇa-mahi-ala-galia-jalolugga-paṅkaa-vaṇucchaṅgā

vihala-gaïndālambia-phuḍia-paḍanta-siharā paḍanti mahiharā

rasaï giri-ghāa-bhiṇṇo tīraṃ laṅghei valaï visama-kkhalio

pāvaï mahaṇāvatthaṃ ṇavara ṇa ṇiddei sāaro amaa-rasaṃ

ukkhaa-ṇisuddha-selo saṃsaïa-samudda-ghora-mukkakkando

rakkhasa-purīa kaha ā gamaṇovāo vi dāruṇa-samārambho

veukkhaliuddhāia-ṇaha-bhamira-phuranta-kañcaṇa-silā-veḍhaṃ

kusuma-suandha-raālaṃ palhatthaï pavaa-ṇolliaṃ dhara-ālaṃ

vaḍḍhaï pavaa-kalaalo valaï valanta-valaā-muho salilaṇihī

pavaṇa-ṇirāia-rukkhā paḍanti uddha-ṭṭhiojjharā dharaṇiharā

dūrāiddha-ṇiattā moḍia-malia-hariandaṇa-maïjjantā

uahiṃ rahasukkhittā āsāenti virasaṃ mahā-ṇaï-macchā

āsīvisa-maṇi-ambā palhatthanti vihaḍanta-visama-ṇiambā

duma-ṇivahovari-hariā darīsu selā ravi-ppahā-varihariā

dhariaṃ veovattaṃ giri-ghāucchitta-pāṇiammi samudde

valiūṇa bhuaa-vaïṇā kaha vi tulagga-visamāaaṃ mahi-veḍhaṃ

vajja-bhaaṃ dharaṇiharā āi-varāha-khura-pellaṇāi vasumaī

samaaṃ cia pamhaṭṭhaṃ saṃbhario mahaṇa-saṃbhamaṃ ca samuddo

malaa-candaṇa-laā-hare saṃbharamāṇao ṇiaa-mahaṇa-dukkhaṃ miva saṃbharamāṇao

rasaï selā-siharāhihao sariā-vaī dahamuhassa doseṇa samosariāvaī

[p. 49 ]

jala-vaṭṭhatthamiesu a uddhāi girīsu malia-vidduma-ambo

āvalia-cuṇṇiesuṃ dhua-dhāu-rao vva sīhara-raügghāo

sela-sihara-saṃkhohia-kallolantaaṃ galia-dhāu-rasa-rāia-ka-llolantaaṃ

rasaï uahi-salilaṃ dharesu valamāṇaaṃ bhagga-candaṇa-rasosahi-ṇivvalamāṇaaṃ

giri-ṇivvalia-paḍantā uddhaa-jala-mūla-milia-pattala-viḍavā

lahuattaṇuppavantā gaaṇam aṇāaḍḍhiā vi lagganti dumā

pavaa-balehi rāa-saṃjāa-maccharehiṃ gaaṇa-ṇirāa-bhiṇṇa-ghaṇa-bhesiaccharehiṃ

phuḍa-dhavalagga-danta-paḍipelliāharehiṃ bhijjaï sāarassa salilaṃ dharāharehiṃ

pavaṇa-bharanta-dari-muhaṃ pavaṇa-suakkanta-vihalia-silā-veḍhaṃ

paḍaï siharojjharuggaa-mahinda-dhaṇu-gabbhiṇaṃ mahinda-kkhaṇḍaṃ

gaaṇa-alammi sela-saṃghaṭṭa-vāriāṇaṃ otthariaṃ raveṇa jala-bharia-vāriāṇaṃ

bahumāṇaṃ laā-harāiṃ saandalāiṃ kiṃ paḍiaṃ ṇa hoi siharaṃ saaṃ dalāiṃ

lakkhijjanti samudde giri-ghāuvvatta-maara-visamukkittā

chea-pasaranta-ruhirā pheṇa-milantā vi camari-vāladdhantā

[p. 50 ]

siddha-aṇo bhaeṇa muñcaï laā-harāiṃ suraa-visesa-jāa-seollaāharāiṃ

giri-sariā-muhāi ṇāsanti sāsaāiṃ bhamaï mahoahissa salilaṃ disā-saāiṃ

bhamaï samukkhitta-karaṃ gaa-vaï-vāria-pavitta-pakkaggāhaṃ

vihalutthaṅghia-kalahaṃ viaḍāvatta-muham āgaaṃ gaa-jūhaṃ

samuha-paḍanta-viaḍa-giri-sihara-velliāṇaṃ vīi-parikkhalanta-pavaṇa-vasa-velliāṇaṃ

diṭṭhiṃ dei rāhavo kaha vi jā ṇaīṇaṃ tā virahei ṇavara hiaammi jāṇaī ṇaṃ

dara-daḍḍha-vidduma-vaṇā uddhāanti sihi-kajjalia-saṅkha-ulā

pāāla-lagga-kaḍḍhia-rāma-sarolugga-pattaṇā jala-ṇivahā

bhīa-ṇisaṇṇa-jalaaraṃ paloṭṭa-ṇiaa-bhara-bhiṇṇa-vakkha-mahiharaṃ

dīsaï vihiṇṇa-salilaṃ kuviuddhāia-bhuaṃgamaṃ pāālaṃ

khuhia-samuddāhimuhā taṃsa-ṭṭhia-mahiharosaranta-kkhaliā

kari-maara-baddha-lakkhā kari-maara-paḍicchiā paḍanti gaïndā

ṇa vi taha pavaāviddhā viaḍa-ṇiamba-garuā rasāala-mūlaṃ

jaha ucchaliuddhāia-salila-bharovāhiā aïnti mahiharā

utthaṅghia-duma-ṇivahā giri-ghāuvvatta-mucchia-mahā-macchā

velā-sela-kkhaliā uddhaṃ bhijjanti uahi-jala-kallolā

addhatthamia-visaṃṭhula-gaa-jūhārūḍha-sihara-vihalassa ṇahaṃ

jīaṃ va jhatti ṇajjaï girissa kuharāhi uggaaṃ sura-mihuṇaṃ

[p. 51 ]

dhariā bhuehi selā selehi dumā dumehi ghaṇa-saṃghāā

ṇa vi ṇajjaï kiṃ pavaā seuṃ bandhanti o miṇenti ṇaha-alaṃ

rahasa-visajjiekkamekkā valanta-dhua-paḍia-maṇi-silā sāarammi ṇivaḍanti dhara-ṇihāā malia-mahā-bhuaṃga-bhagga-pphaṇoarosaria-saṃpuḍaṃ rasāalaṃ dummenti dharaṇi-hāā

ṇāsaï jaṃ jalaṃ sāarassa cuṇṇia-maṇosilā-aḍa-paḍanta-sela-sandāruṇaṃ phalantaṃ daria-ṇisāarenda-hīranta-jāṇaī-bāha-ṇibbhara-puloiassa kira dāruṇaṃ phalaṃ taṃ

sela-silāhaā samuddoare maṇīṇaṃ cuṇṇijjanti vittharā raaṇa-gāmaṇīṇaṃ

bharaï ṇahaṅgaṇaṃ aṇivviṇṇa-meha-lāṇaṃ haṃsa-ulāvalīṇa vaṇa-rāi-mehalāṇaṃ

rasaï rasāalaṃ dalaï meiṇī ṇisubbhanti jalaa-ṇivahā parīi gaaṇaṅgaṇe kavi-aṇo

osubbhanti mahiharā mahiharāhihao sāaro vi suiraṃ thalammi gholaï amukka-viaṇo

kusuma-pasāhaṇaṃ miva sa-muddha-pallavaṃ sāarammi paḍiāṇa viḍava-laggaṃ dumāvalīṇaṃ jāaṃ bhiṇṇa-sippi-uḍa-majjha-ṇiggaa-tthora-dhavala-mottā-vihūsaṇaṃ viddumāvalīṇaṃ

atthamiāṇa mahiharāṇa samaccharehiṃ parimaliāi vaṇa-gaehi samaccharehiṃ

[p. 52 ]sāhaï kusuma-reṇumaïo dhao vvaṇāiṃ aviraa-ṇimmahanta-mahu-gandha-ovvaṇāiṃ

vahaï pavaṃgama-loo pahuppaï ṇahaṅgaṇaṃ paḍicchaï uahī

dei mahī vi mahihare taha vi hu dūra-viaḍoaraṃ pāālaṃ

ia khohenti pavaṃgā thoa-virāa-giri-paṅka-ṇivvua-mahisaṃ

duma-milia-vidduma-vaṇaṃ thala-sāvaa-milia-jalaaraṃ maaraharaṃ

vaṇa-gaa-gandhārosia-jambhāanta-paḍiuddha-kesari-maaraṃ

samuha-paḍanta-dharāhara-bhīa-valanta-bhuaïnda-jaṇiāvattaṃ

atthāanta-vaṇa-tthali-pariṇāmolugga-paṇḍu-vatta-tthaïaṃ

maaṇa-duma-bhaṅga-ṇiggaa-kasāa-rasa-maïa-vihala-gholira-macchaṃ

dharaṇihara-bhāra-vellia-pallava-dala-muddha-vellia-laā-jālaṃ

visavaṇṇavāavāhaa-pavvāanta-visavaṇṇa-vāava-kusumaṃ

āvatta-bhamira-mahihara-siharojjhara-sīharandhaāria-gaaṇaṃ

paḍiosahi-gandhāhaa-pāāla-samucchalanta-vihala-visaharaṃ

āvatta-maṇḍaloara-valanta-sela-kaḍaa-ppahāmijjantaṃ

ṇinta-rasāala-visahara-vitthiṇṇa-phaṇā-maṇi-ppahā-mijjantaṃ

avvocchiṇṇa-visajjia-ṇirantarāāma-milia-pavvaa-ghaḍio

dīsaï ṇaha-ṇimmāo ṇāsaï uahimmi ṇivaḍio seu-vaho

to gheppiuṃ paüttā thoa-tthoaṃ parissameṇa pavaṃgā

aṇurāe vva virāe laṅkāṇattha-ghaḍaṇa-kkhame seu-vahe

ia sattamo āsāsao

[p. 53 ]

aṭṭhamo āsāsao

juggaaṃ

ia jāhe ṇivaḍantā siharojjhara-dhoa-sura-vimāṇa-dhaa-vaḍā

atthāanti samudde vitthāratthamia-ṇaha-alā vi mahiharā

tāhe ṇisuddha-sesā vevantuvvatta-kara-alosaria-aḍā

ṭhaviā velā-mūle khaṇa-lakkhia-gāravā kaīhi mahiharā

giri-saṃkhoha-vimukkā jhīṇā appatta-paḍhama-gamaṇoāsā

mandandolaṇa-maüā gaāgaa ccia samudda-saliluppīḍā

bhiṇṇa-ghaḍantāvatto āvattantara-bhamanta-bhiṇṇa-mahiharo

mahihara-saṃbhama-vihuo vihua-ṇiatta-salilo ṇiattaï uahī

vocchijjanta-kalaalaṃ jahoia-ṭṭhāṇa-dara-paattāvattaṃ

dīsaï khaṇa-dullakkhaṃ taṃ cia thimia-salilattaṇaṃ jalaṇihiṇo

mottā-ghaḍanta-kusumaṃ sama-maragaa-vatta-bhaṅga-bhariāvattaṃ

vidduma-milia-kisalaaṃ sasaṅkha-dhavala-kamalaṃ pasammaï salilaṃ

dīsaï samosiantī khaṇa-ṇivvaliuttaranta-vilulia-kusumā

jhijjantāruṇa-ambā samudda-vaṭṭhammi dhāu-paṅka-cchāā

vaṇa-gaa-gandhuttiṇṇā puṇo ṇiattanti āavāhaa-vihalā

ṇiaa-kara-sīharollia-ṇivvāanta-muha-maṇḍalā kari-maarā

duma-bhaṅga-kalusiāiṃ kasāa-rasa-bhiṇṇa-paṇḍura-ppheṇāiṃ

jāāi ṇiṇṇaāṇaṃ utthala-valaṇa-raa-dhūsarāi muhāiṃ

khuhioahi-vicchūḍhā mahinda-kaḍaesu malaa-bhitti-ccheā

ghaḍiā malia-gaa-ulā malaa-aḍesu a mahinda-seladdhantā

[p. 54 ]

dīsanti viaḍa-dhavalā thimia-ṇiattanta-jala-taraṃgia-vaṭṭhā

vāsui-ṇimmoa-ṇihā ṇirantarālagga-mottiā puliṇa-vahā

khohenti khuhia-ṇihuaṃ uahiṃ ṇaha-vantha-paḍiṇiattovaïā

pavvaa-ghāukkhittā cira-ālāloiā salila-saṃghāā

aha ṇala-viiṇṇa-ṇaaṇo jampaï vihaḍanta-maṇi-silāsaṇa-vaṭṭho

uvvattiāaa-ṭṭhia-vāma-arāruhia-tia-bharo pavaa-vaī

khavio vāṇara-loo dūra-ṭṭhia-virala-pavvaaṃ mahi-veḍhaṃ

ṇa a dīsaï seu-vaho mā hu ṇamejja garuaṃ puṇo rāma-dhaṇuṃ

maïrā muddha-miaṅko amaaṃ lacchī sakotthuhaṃ duma-raaṇaṃ

kiṃ seu-bandha-lahuaṃ jaṃ vottūṇa raaṇāareṇa ṇa diṇṇaṃ

dhūmāanti ccia se ajja vi pāāla-deha-dūrālaggā

āaṭṭanta-jalāhaa-sasadda-vijjhavia-huavahā rāma-sarā

taṃ bandhasu dhīra tumaṃ seuṃ ajjea jāva dūrantariā

ekkaṃ malaa-suvelā hontu duhā a viaḍā samuddaddhantā

tā pavaa-balāhi phuḍaṃ viṇṇāṇāsaṅgha-ṇivvalanta-cchāo

pavaa-vaï-saṃbhamummuha-viiṇṇa-bhaa-hittha-loaṇo bhaṇaï ṇalo

bhaṇṇaï pavaṃga-purao rahuṇāhassa a pavaṃga-vaï vīsatthaṃ

tuha seu-bandha-jaṇiā mamammi saṃbhāvaṇā ṇa hohiï aliā

khavio pavvaa-ṇivaho daliaṃ va rasāalaṃ dhuo vva samuddo

jīaṃ va pariccattaṃ ajja va saṃbhāvaṇā tuhaṃ ṇivvūḍhā

[p. 55 ]

taṃ pekkhasu mahi-vialaṃ mahi-vaṭṭhammi va mahaṃ mahoahi-vaṭṭhe

ghaḍiaṃ ghaḍanta-mahihara-ghaḍia-suvela-malaantaraṃ seu-vahaṃ

kiṃ uttaraü ṇirantara-ghaḍanta-dharaṇihara-saṃkameṇa samuddaṃ

o boleu dhuoahi-thouttiṇṇa-mahi-maṇḍaleṇa kaï-balaṃ

taṃ pecchaha malao ccia patthanto paḍigaaṃ gao vva suvelaṃ

maha bhua-daḍha-saṃruddho āiddhaṃ dhuṇaü muha-vaḍaṃ va samuddaṃ

o viraemi ṇaha-ale turia-pahāvia-pavaṃga-saṃcaraṇa-sahaṃ

aṇuparivāḍi-pariṭṭhia-ghaṇa-kūḍa-ghaḍanta-mahiharaṃ seu-vahaṃ

o sāaroarabbhantarāṇiovari-pariṭṭhavia-ṇipphandā

jalahara-lambia-vakkhā ghaḍentu laṅkā-vahaṃ rasāala-selā

taṃ maha-maggālaggā viraeha jahā-ṇioa-mukka-mahiharā

aṇuvāa-diṭṭha-dosaṃ aïrā-honta-suha-bandhaṇaṃ seu-vahaṃ

ia ṇala-vaaṇa-harisiaṃ galia-parissama-ṇirāa-mukka-kalaalaṃ

caliaṃ tulia-dharāhara-kaa-ṇibbhara-dasa-disaṃ pavaṃgama-seṇṇaṃ

juggaaṃ

aha ṇeṇa suha-ppharise piuṇo salilammi majjiūṇa saṇiamaṃ

rāma-caraṇāṇa paḍhamaṃ pacchā kāūṇa ravi-suassa paṇāmaṃ

to kaṇaa-dhāu-ambo sapallavāsoa-viḍava-bharia-dari-muho

paḍhamaṃ ṇaleṇa ṇimio maṅgala-kalaso vva jalaṇihimmi mahiharo

taha paḍhamaṃ cia mukko velā-aḍa-saṃṭhio ṇaleṇa mahiharo

jaha dīsiuṃ paüttaṃ laṅkāṇatthassa seu-bandhassa muhaṃ

bhamio a taha dharāhara-paharucchitta-salilo ṇahammi samuddo

mahihara-raa-maïlāiṃ jaha dhoāi samaaṃ disāṇa muhāiṃ

[p. 56 ]

jala-taṇṇāa-ghaḍantā avibhāvijjanta-ghaḍaṇa-maggoāsā

ṇa muanti ekkamekkaṃ khuhia-samudda-visamāhaā vi mahiharā

paḍivaha-patthia-salilā velā-aḍa-paḍia-mahihara-samakkantā

je ccia ahigama-maggā jāā te ccea ṇiggamā vi ṇaīṇaṃ

ṇivaḍanti tuṅga-siharā pavaa-vimukkā ahomuhā vi ṇala-vahe

bhamiūṇa mūla-garuā jahea ummūliā tahea mahiharā

vihuṇenti vihuvvantā kari-maara-muhāi thira-ṇihitta-ṇaha-muhā

muha-pajjatta-daḍhukkhaa-kumbha-aḍa-bhamanta-kesarā kesariṇo

paḍigaa-gandha-pasāria-kari-maara-cchiṇṇa-galia-kara-pabbhāre

jāṇanti ṇavara kuviā lavaṇa-jalāliddha-vaṇa-muhe vaṇa-hatthī

dara-ghaḍia-seu-bandhā uppaïūṇa pavaā samudduppaïe

kaḍḍhanti jamala-kara-ala-saṃdāṇia-vakkha-saṃpuḍe dharaṇihare

bandhaï ṇalo vi takkhaṇa-visamucchalia-cala-kesara-saḍugghāo

tia-valia-kara-pasāria-hari-hatthukkhitta-mahiharo seu-vahaṃ

jaṃ bahu-pavvaa-jaṇiaṃ vicchūḍha-samudda-pāaḍaṃ mahi-vivaraṃ

taṃ ekko paḍirumbhaï vitthārabbhahia-saṃṭhio dharaṇiharo

sāara-laddha-tthāhaṃ ṇimenti jaṃ jaṃ dharāharaṃ kaï-ṇivahā

bajjhaï purao-huttā kāūṇa paaṃ tahiṃ tahiṃ seu-vaho

samaaṃ pavaa-vimukke seu-vahammi samaaṃ abhāa-paḍante

paripelleï raei a samaaṃ ca ṇalo paḍicchiūṇa mahihare

avalambaï ṇala-ghaḍie abhāa-valiāṇie ghaḍei mahihare

seu-vahassa samuddo uvvellanta-salilo pavaḍḍhaï purao

[p. 57 ]

jaṃ jaṃ āṇei giriṃ raï-raha-akka-parimaṭṭha-siharaṃ haṇumā

taṃ taṃ līlāï ṇalo vāma-karutthaṅghiaṃ raei samudde

vitthaa-sara-kamala-sire sele dara-ghaḍia-seu-saṃkama-lasire

jalaṇihi-seā-laggā pāāla-dharā dharenti seālaggā

velā-aḍa-saṃbaddhā gaoṅiattanta-jala-raa-vihuvvantī

hallanta-kiraṇa-viḍavā andolaï maragaa-ppahā vaṇa-rāī

dantesu valia-laggā khohuppittha-gaa-saṃpahārukkhittā

kari-maarāṇa bhuaṃgā paḍanti kālāsa-maṇḍala-paḍicchandā

pavvaa-vaḍaṇāiddho jo ccia uahissa paḍiṇiattaï paḍhamaṃ

so ccia saliladdhanto aṇṇo-hutta-visamaṃ velaï ṇala-vahaṃ

khuhia-samuddatthamiā khuḍenti akkhuḍia-maa-jalojjhara-pasarā

calaṇālagga-bhuaṃge pāse vva ṇirāa-kaḍḍhie māaṅgā

raaṇa-cchavi-vimalaarā phala-rasa-bharia-dara-bhiṇṇa-maragaa-ṇivahā

odhuvvanti taraṃgā cuṇṇia-saṅkha-ula-paṇḍuraara-ppheṇā

ghaḍamāṇehi a samaaṃ jhijjaï selehi jettiaṃ cia uahī

ucchalaï tettiaṃ cia utthaṅghia-mūla-salila-paripūranto

uddha-pphuḍia-ṇaï-muhā ṇiaa-ṭṭhāṇa-siḍhilosaranta-mahiharā

andolanta-samuddā andolanti va ṇahaṃ dharaṇi-saṃkhohā

addhuṭṭhia-seu-vahaṃ hoi khaṇaṃ addha-diṇṇa-hari-hiaa-suhaṃ

addhovaïa-mahiharaṃ addhosāria-rasāalaṃ uahi-jalaṃ

ṇimmāo tti muṇijjaï dūrāiddhammi sāare seu-vaho

so ccia salila-bharanto thoāraddho vva dīsaï ṇiattante

[p. 58 ]

avi pūraï pāālaṃ ṇa a kuvia-disā-gaïnda-gamaṇa-vihāā

uahi-viiṇṇoāsā pūrenti mahā-varāha-paa-ṇikkhevā

jāaṃ mahihara-mahiaṃ dhāu-aḍa-kkhalaṇa-sarasa-pallava-rāaṃ

duma-bhaṅga-tuvara-surahiṃ uppajjanta-maïraṃ va sāara-salilaṃ

saṃcālei samuddo jaha jaha virala-ṭṭhiaṃ dharāhara-ṇivahaṃ

taha taha virāa-siharo pūria-vivara-tthiro ghaḍaï seu-vaho

paḍaï ṇu ṇaha-ala-ghaḍio kaḍḍhijjaï ṇu malaāhi cira-ṇimmāo

ghaḍaï ṇu samudda-salile ghaḍio ṇīi ṇu rasāalāhi ṇala-vaho

gaaṇammi uahi-salilaṃ salila-vimukke rasāalammi ṇaha-alaṃ

dīsaï tīsu vi samaaṃ ṇaha-salila-rasāalesu pavvaa-jālaṃ

velālāṇa-ṇialio rasiūṇa rasāala-ṭṭhiaṃ pi samuddo

cālei seu-bandhaṃ khambhaṃ āraṇṇa-kuñjaro vva valanto

pellijjanti daḍhaaraṃ jaha jaha pavaehi khuhia-jala-taṇṇāā

ohaṭṭantāāmā taha taha ekkakkamaṃ aïnti mahiharā

pavaa-bhua-galatthalliā vippaïṇṇa-raaṇā dharaṇiharā paḍanti bhaa-cuṇṇa-iṃṇara-aṇā

khuhio sāaro rasaï uṇṇaaṃ ṇa īṇaṃ moanto vva tivva-bhaa-uṇṇaaṃ ṇaīṇaṃ

bharaï va dūrāiddho dhuvvaï va paḍanta-dharaṇihara-kaddamio

rumbhaï va paḍiṇiatto bhiṇṇo ghaḍaï va maṇi-ppahāhi samuddo

kari-maarāṇa khuhia-sāara-visāsiāṇaṃ seu-vahammi paḍia-giri-ṇivaha-visāsiāṇaṃ

[p. 59 ]samaaṃ vaṇa-gaāṇa ṇivahā dharosiāṇaṃ samuhaṃ āvaḍanti maa-gandha-rosiāṇaṃ

utthaṅghia-duma-ṇivahā suiraṃ parimalia-seu-vaha-pāsallā

dhāu-kalaṅka-kkhaürā dūraṃ gantūṇa uvvamanti taraṃgā

dīsaï maa-ulehi uahī ṇalo aṇehiṃ samaaṃ sela-paḍaṇa-bhaa-uṇṇa-loaṇehiṃ

jaṃ khaliaṃ aīi salilaṃ ṇaīṇa ūraṃ taṃ uddhāi pavaa-kalaala-viiṇṇa-ūraṃ

kulaaṃ

ia saala-mahi-alukkhaa-mahihara-saṃghāa-ṇimmia-mahārambhaṃ

ṇiaa-cchāā-vaïara-sāmalaïa-sāaroara-jaladdhantaṃ

visamosaria-silā-ala-daḍha-ghāukkhitta-maccha-pacchima-bhāaṃ

majjha-cchiṇṇa-bhuaṃgama-veḍhuppīḍaṇa-viāria-silā-veḍhaṃ

selummūlaṇa-saṃbhama-gahia-pphilia-gaa-magga-dhāia-sīhaṃ

giri-sihara-ṇisaṇṇāṇia-giri-pellia-ṇinta-muhala-jalahara-salilaṃ

pāsalla-paḍia-vaṇa-gaa-ruddha-mahojjhara-duhā-pahāvia-salilaṃ

dharaṇiharantaria-ṭṭhia-candaṇa-vaṇa-muṇia-malaa-sihara-kkhaṇḍaṃ

vīī-paḍiūlāhaa-thouvvellia-dumāvalambanta-laaṃ

visama-siharantarāgaa-saṃvellia-sāaraṃ ghaḍenti ṇala-vahaṃ

vittharaï seu-bandho vihuvvaï dharāharāhao salilaṇihī

diṭṭha-suvelucchaṅgaṃ rasaï disā-iṇṇa-paḍiravaṃ kaï-seṇṇaṃ

dīsanti bhiṇṇa-salile samudda-majjhammi seu-bandhakkantā

saṃbhama-kaḍḍhaṇa-luggā bhaa-cuṇṇa-palāa-sela-pakkhaddhantā

[p. 60 ]

mahihara-pahara-kkhohia-salila-parikkhaa-virāa-mūla-mahiharaṃ

thoa-tthoosariaṃ bandhenti pavaṃgamā puṇo vi ṇala-vahaṃ

jaha jaha accāsaṇṇo uahiṃ jeūṇa hoi seu-vaha-varo

ucchalaï dharāhihaaṃ dūraṃ thoattaṇeṇa taha taha salilaṃ

mahihara-paharucchittā uariṃ seussa je paḍanti khalantā

te ccia saliluppīḍā honti valanta-visamā mahā-ṇaï-sottā

dei samatta-cchāaṃ dara-milia-suvela-mahihara-taḍaddhanto

bīoāsa-pahāvia-timi-pūria-sāarantaro seu-vaho

jāhe seu-ṇivaddhaṃ dhuṇaï ṇalo visama-saṃṭhia-mahā-selaṃ

tāhe cireṇa saalo saalakkanta-vasuho ṇiattaï uahī

lahuia-pesaṇa-harisia-kaï-ṇivaha-ṇisuddha-sela-pahara-valanto

ṇaï-sotto vva samuddo seu-suvelantare muhuttaṃ vūḍho

jaha jaha ṇimmāvijjaï vāṇara-vasahehi seu-saṃkama-siharaṃ

taha taha dahamuha-hiaaṃ phāḍijjaï sāarassa salileṇa samaṃ

pāāla-milia-mūlo avvocchiṇṇa-pasaranta-sariā-sotto

ṭhāṇa-ṭṭhio vi paḍio muhammi dharaṇihara-saṃkamassa suvelo

malaücchaṅga-gaeṇa vi rahuvaï-pāsa-ṭṭhieṇa vāṇara-vaïṇā

kaï-kalaaleṇa ṇāo ṇippacchima-sela-pūrio seu-vaho

ārambhante saalo tihāa-visamo daruṭṭhiammi ṇala-vahe

hoi duhā a samatte so ccia aṇṇo puṇo puṇo vi samuddo

malaücchaṅga-paütto calanta-vāṇara-bharoṇao seu-vaho

garuo tiūḍa-giriṇā palhatthanto dumo dumeṇa va dhario

dīsaï seu-mahā-vaha-dohāia-puvva-pacchima-disā-bhāaṃ

[p. 61 ]

ovvattohaa-pāsaṃ majjhukkhitta-visamaṃ ṇamantaṃ va ṇahaṃ

malaa-suvelālaggo paḍiṭṭhio ṇaha-ṇihammi sāara-salile

uaatthamaṇa-ṇirāo ravi-raha-maggo vva pāaḍo seu-vaho

dīsaï pavaṇa-vihuvvanta-sāaroara-pariṭṭhia-mahā-siharo

viaḍa-pasāria-vakkho uppaamāṇo vva mahiharo seu-vaho

araī thorūsāsā ṇiddā-ṇāso vivaṇṇadā dobballaṃ

seummi raïjjante rāmādo rāvaṇammi saṃkantāiṃ

aha thora-tuṅga-viaḍo ṇeuṃ ṇihaṇaṃ sabandhavaṃ dahavaaṇaṃ

dohāia-salilaṇihī kaanta-hattho vva pasario seu-vaho

visameṇa paaï-visamaṃ mahihara-garueṇa samara-sāhasa-garuaṃ

dūrattheṇa vi bhiṇṇaṃ sūleṇa va seuṇā dasāṇaṇa-hiaaṃ

dīsanti khuhia-sāara-salilollia-kusuma-ṇivaha-lagga-mahuarā

seussa pāsa-mahihara-paaḍantovvatta-kisalaā kaḍaa-dumā

thimioahi-sacchāā kattha vi dīsanti mahiharantara-vaḍiā

phaliha-silā-ala-ghaḍiā majjha-cchiṇṇa vva seu-bandhoāsā

hima-paḍaṇotthaïāiṃ ghaḍiāi vi ṇala-vahammi ṇajjanti phuḍaṃ

siharāi sihari-vaïṇo malaassa a malia-candaṇa-suandhāiṃ

jāā phuḍa-vitthārā gaoṇiattanta-jala-raa-vihuvvantā

pakkaggāha-samaggā seummi vi sāarassa velā-maggā

selāiñchaṇa-paḍiā salilollia-garua-kesara-bharakkantā

dīsanti daruttiṇṇā saṃkama-pāsalla-saṃṭhiā kesariṇo

[p. 62 ]

puvvāvaroahi-gaā daṭṭhuṃ puvvāvaroahi-samuppaṇṇā

seu-paḍisiddha-pasarā puṇo ṇa pecchanti kula-harāi jalaarā

dīsanti dhāu-ambā mārua-vihua-dhavalojjhara-paḍaddhantā

seussa tuṅga-siharā uhaa-tala-pariṭṭhiā dhaa vva mahiharā

aha ṇimmia-seu-vahaṃ seu-vahabbhahia-thala-païṇṇa-mahiharaṃ

caliaṃ calanta-rāhava-hiaa-ṇihippanta-raṇa-suhaṃ kaï-seṇṇaṃ

pecchanti a bolantā saṃkama-dohāia-kkhavia-vitthāraṃ

valaā-muha-ṇiṭṭhaviekka-pāsa-vocchiṇṇa-pāṇiaṃ maaraharaṃ

juggaaṃ

saṅkha-ula-dhavala-kamale phuḍa-maragaa-haria-vatta-bhaṅga-ṇihāe

vidduma-milia-kisalae uhaa-taḍāvaddha-saṃkamammi ṇala-vahe

saṃcaraï vāṇara-balaṃ ṇamaï visaṭṭanta-mahiharo seu-vaho

oāhia-pāālaṃ savva-tthāma-garuaṃ dharei samuddo

saṃcālei ṇiambaṃ dharei uariṃ taraṃga-kara-pabbhāraṃ

khambhammi vaṇa-gao via āvaddho seu-saṃkamammi samuddo

uttiṇṇā a pavaṃgā sela-bharuvvahaṇa-jaṇia-sea-tusārā

dhāu-maïle kara-ale pāsa-ṭṭhia-mahiharojjharesu dhuvantā

pattā a dahamuhāṇia-ṇandaṇa-vaṇa-pāavoia-vaṇuddesaṃ

jala-bhara-ṇisaṇṇa-jalahara-bhara-moḍia-vaṇa-laaṃ suvelucchaṅgaṃ

moūṇa samuttiṇṇaṃ uahim aviddavia-vikkamaṃ kaï-seṇṇaṃ

jāo rakkhasa-loo rakkhasa-ṇāhassa pelavāṇatti-aro

jāva a mahoahi-aḍe āvāsa-ggahaṇa-vāvaḍaṃ kaï-seṇṇaṃ

tāva kaanteṇa kao rāvaṇa-sīsammi vāma-hattha-pphaṃso

[p. 63 ]

rāmassa rāvaṇassa a loāloantarāla-ṇīsāmaṇṇe

vaḍḍhanta-ṇiattante pāārantara-duhāiammi paāve

jāā lacchīa samaṃ sohā mahiassa sāarassa pasaṇṇā

tiasa-jaṇiāṇurāe uttiṇṇammi maalañchaṇammi va rāme

ia siri-pavaraseṇa-viraïe dahamuhavahe aṭṭhamo āsāsao

[p. 64 ]

ṇavamo āsāsao

aha pecchanti pavaṃgā saala-jaakkamaṇa-vaḍḍhia-mahā-siharaṃ

ṇiṭṭhavia-dāhiṇa-disaṃ sesa-disā-muha-vahāviaṃ va suvelaṃ

bhuvaṇassa va mahumahaṇaṃ bhuvaṇa-bhara-jjhīṇa-mahumahassa va sesaṃ

sesassa va salilaṇihiṃ sariā-vaïṇo visammiavva-bhara-sahaṃ

dharaṇi-hareavva-sahaṃ uahi-bhareavva-pabbala-ṇaï-ppavahaṃ

ṇaha-māavva-samatthaṃ khaa-mārua-rumbhiavva-jogga-ṇiambaṃ

dūra-paripellia-disaṃ dūroṇāmia-samattha-pāāla-alaṃ

dūraarukkhitta-ṇahaṃ ṇavara karāsaṇṇa-pāava-pphala-kusumaṃ

pāsallāgaa-sariaṃ amukka-pāāla-sāara-jalucchaṅgaṃ

āi-varāhuvvattaṇa-khaṇa-paḍiuddha-ṭṭhiaṃ va meiṇi-veḍhaṃ

pāāla-bharia-mūlaṃ vajja-muhāoḍaṇa-ṭṭhavia-ṇikkampaṃ

ālāṇa-kkhambhaṃ miva sura-hatthi-kkhandha-ṇihasa-masiṇia-pāsaṃ

vimalia-rasāaleṇa vi visahara-vaïṇā adiṭṭha-mūla-ccheaṃ

appatta-tuṅga-siharaṃ tihuaṇa-haraṇa-parivaḍḍhieṇa vi hariṇā

vicchūḍhoahi-salilaṃ kaḍaa-bhamanta-bhuaïnda-diṇṇāveḍhaṃ

pāsa-ṭṭhieṇa raïṇā karehi hariṇa vva mandaraṃ uvaūḍhaṃ

sesa-sira-raaṇa-ghaṭṭia-maṇi-mūlujjoa-haa-rasāala-timiraṃ

visamuddha-sihara-saṃkaḍa-paṇaṭṭha-ravi-maṇḍalandhaāria-gaaṇaṃ

[p. 65 ]

sasi-bimba-pāsa-ṇihasaṇa-kasaṇa-silā-bhitti-pasariāmaa-lehaṃ

joṇhā-jala-pabbālia-visamumhāanta-muṇia-ravi-raha-maggaṃ

siharālīṇa-miaṅkaṃ virala-ṭṭhia-gahia-salila-jalaa-kkhaṇḍaṃ

khuḍiuvvūḍha-muṇālaṃ ṇisāsu visama-hia-kaddamaṃ va sura-gaaṃ

haria-vaṇa-rāi-pisuṇia-dūraarāloa-sihara-sariā-maggaṃ

pavaṇukkhuḍia-kilāmia-miaṅka-puṭṭhi-paḍiūsasanta-kisalaaṃ

dūruddhāia-siharaṃ jalaṇihi-jala-diṭṭha-viaḍa-pāaḍa-paḍimaṃ

uppāāsaṇi-pahaaṃ uddha-pphuḍia-paḍiekka-pāsaṃ va ṭhiaṃ

guru-bhara-sesāhi-pphaṇa-vāraṃ-vāra-paḍiruddha-mūlucchaṅgaṃ

khaa-māruukkhaāṇia-tuṅga-aḍāvaḍia-bhiṇṇa-sesa-mahiharaṃ

gahia-jala-meha-pellia-ṇivvāanta-ṇihua-ṭṭhia-mahā-mahisaṃ

ṇihaa-gaa-kumbha-lohia-silā-alosukkha-baddha-muttā-vaḍalaṃ

lavaṇa-jala-sīharāhaa-daruvvamanta-duma-muddha-pallava-rāaṃ

sīha-rava-bhīa-patthia-ṇiuñciekka-calaṇa-ṭṭhiukkaṇṇa-maaṃ

kaḍaa-paripelliāṇaṃ raï-ara-pāaḍia-kandarā-bhariāṇaṃ

abbhantara-ṭṭhiāṇaṃ parilla-pāsa-parisaṃṭhiaṃ va disāṇaṃ

raaṇiāsu dūruggaa-siha-raaṇaṃ taaṃ suha-ṇisaṇṇa-maa-khaṇḍia-sihara-aṇantaaṃ

kuvia-rāma-bhiṇṇoahi-daḍha-sara-ṇolliaṃ sihara-lagga-sasi-maṇḍala-ṇīsaraṇolliaṃ

[p. 66 ]

dūrovāhia-mūlaṃ ravi-ara-bolīṇa-sihara-ṇaṭṭhāloaṃ

addhatthamiāāmaṃ jahea uahi-salile tahea ṇaha-ale

pavaṇandolia-candaṇa-saṃghaṭṭuṭṭhia-suandhi-dhūmuppīḍaṃ

dara-pīoahi-garuia-sesaddhanta-jalaāvalambia-siharaṃ

tala-paḍihaa-sāaraaṃ uddhojjhara-vihua-sīha-rosāaraaṃ

gaha-mālā-meliaaṃ sihara-ṭṭhia-canda-maṇḍalāmeliaaṃ

sasi-purao pasariaaṃ kuharesu ṇivāa-ṇippaampa-sariaaṃ

maṇimaa-pāsuttamaaṃ kaṇaa-silāsīṇa-suhia-pāsutta-maaṃ

bhiṇṇukkhitta-paraṃmuha-valanta-saddūla-gahia-gaa-kumbha-aḍaṃ

bila-pāsutta-bhuaṃgama-jala-dhārāāra-ṇiggaa-maṇi-cchāaṃ

aṭṭhia-samudda-sīhara-dupparimāsa-ṇiha-kaṇṭaanta-maṇi-aḍaṃ

ṇaha-lagga-mottiā-phala-gaa-sīsārūḍha-ṇīharanta-maïndaṃ

ovaṭṭha-komalāiṃ vahamāṇaṃ meha-vimalia-vimukkāiṃ

kappa-laā-vasuāia-pavaṇuddhua-dhavala-aṃsuāi vaṇāiṃ

ārūḍhoahi-salile addhukkhaa-sarasa-visama-pāsalla-dume

kusuma-bharie vahantaṃ phaliha-aḍuttāṇa-patthie ṇaï-sotte

ravi-raha-turaṃgamāṇaṃ vāāiddha-siharojjharehi dhuvantaṃ

thoolla-paggahāiṃ lālā-pheṇa-lava-gabbhiṇāi muhāiṃ

dīhara-siharālaggaṃ pajjaliosahi-sihāhaaṃ vahamāṇaṃ

[p. 67 ]

pāaḍia-maa-kalaṅkaṃ ṇisāsu kajjalaïoaraṃ va miaṅkaṃ

uddharia-dharaṇi-viaḍaṃ āi-varāha-hia-vaṅka-dūroāḍhaṃ

ṇaï-sottehi bharantaṃ khaa-raï-saṃtāva-sosiaṃ maara-haraṃ

aṇṇāāgamaṇa-dise purao-paḍisadda-bhesia-ṇiatta-mae

vivara-bharie vahantaṃ ukkaṇṇia-vaṇa-gae maïnda-ṇiṇāe

tāmarasa-raāambaṃ saresu suvvanta-mahura-sara-āambaṃ

gahiāmisa-hari-aïaṃ velāṇila-sīharolla-vaṇa-hariaïaṃ

milia-samuddaddhante pāaḍa-ṇaha-maṇḍale pahutta-dasa-dise

uiatthamia-diṇaare bhuvaṇa-vihāe vva kandare vahamāṇaṃ

ucchalioahi-bharie thoa-tthoosaranta-ṇivvūḍha-jale

āi-mahure vahantaṃ purao-hutta-lavaṇe sihara-ṇīsande

raaṇa-cchavi-huvvantaṃ valanta-sesa-pihula-pphaṇa-vihuvvantaṃ

sara-parivaḍḍhia-kamalaṃ kaḍaa-laā-lagga-sūra-raha-akka-malaṃ

ṇaha-ṇīle vahamāṇaṃ umhāhaa-mahisa-maggiovaraṇa-vahe

pāsa-pasaranta-kiraṇe maa-taṇhāveḍhie sare vva maṇi-aḍe

gaa-malia-tamāla-vaṇaṃ sīha-muhoruddha-raaa-sihara-kkhaṇḍaṃ

mahisāhaa-kasaṇa-silaṃ aṇurūa-ṭṭhāṇa-mukka-vaṇaara-rosaṃ

kesari-calaṇa-talāhaa-bhiṇṇa-païṇṇa-gaa-kumbha-mottā-raaṇaṃ

vaṇa-dava-bhīa-pahāvia-gaa-ula-malia-ṇaï-saṃgamottāra-aṇaṃ

kaḍaa-valanta-ravi-rahaṃ tala-vaṇa-rāi-paḍigholirubbhaḍa-tāraṃ

pāsalla-ṇisaṇṇassa vi uariṃ bīa-bhuaṇassa va ṇisammantaṃ

[p. 68 ]

addha-cchiṇṇa-ravi-are asamatta-pahutta-saala-canda-maūhe

chiṇṇa-kaḍae vahantaṃ uddhāa-ṇiatta-garuḍa-maggia-sihare

sura-vahūṇa hiaa-ṭṭhia-raa-ṇava-sāraaṃ sāarassa raïaṃ miva raaṇa-vasāraaṃ

ṇaliṇi-vatta-uḍa-jāa-mahura-sāmoaaṃ vaüla-vaṇa-ṇimmahanta-mahu-rasāmoaaṃ

tivva-jaraḍhāavāhaa-hariālāmoa-vimharāia-hariṇaṃ

saṃkhāoahi-sībhara-lavaṇa-rasāsāa-mahisa-libbhanta-silaṃ

tuṅga-raaa-siharuggamehi tāraṃ gaaṃ sīha-ṇihaa-gaa-lohia-mottā-raṅgaaṃ

garua-dhīra-ṇivvāhia-bahu-jua-saṃkhaaṃ uahi-salila-saṃkanta-sarujjua-saṅkhaaṃ

maṇi-pahamma-sāmoaaṃ

maṇipa-hamma-sāmoaaṃ

sarasa-raṇṇa-ṇiddāvaaṃ sara-saraṇṇa-ṇiddā-vaaṃ

daria-rakkhasāmoaaṃ dari-arakkha-sāmoaaṃ

visaa-ruppa-hāantaaṃ visa-aru-ppahāantaaṃ

jaraḍha-visosahi-veḍhia-bhuaṃga-pariharia-candaṇa-duma-kkhandhaṃ

bolanta-visahara-pphaṇa-maṇi-ppahāhaa-virāïa-duma-cchāaṃ

phaḍiha-kiraṇa-ṇivahehi dharaṇi-dhavalāaaṃ suvvamāṇa-sura-sundari-muddha-valāaaṃ

palaa-samaa-salileṇa vi asaala-dhoaaṃ vivara-ṇinta-ṇava-canda-sarisa-aladhoaaṃ

[p. 69 ]

ramma-anda-rāa-cchaaṃ ramma-andarā-acchaaṃ

sagga-ggaha-ṇisā-maggaaṃ sagga-ggahaṇi-sāmaggaaṃ

paṅkuttaranta-laṅghia-parivatta-varāha-vañciāhaa-sīhaṃ

sara-saliloara-ṇivaḍia-ṇiaa-bharatthamia-kaṇaa-pallava-gocchaṃ

ṇaha-siriṃ saala-ṇīla-meha-lāvaṇṇiaṃ baddha-joisāuvva-mehalā-vaṇṇiaṃ

siharehiṃ bāhūhi va pacchāantaaṃ maṇṇuaṃ disāṇaṃ miva pacchāantaaṃ

a-sura-vandi-sāhāraṇaṃ asuravaṃ disā-hāraṇaṃ

sūraaṃ tama-ṇivālaaṃ sūra-anta-maṇi-vālaaṃ

hariṇā bali-mahi-haraṇe samae jalaehi jalaṇihīhi juante

jaṃ ṇa caïaṃ bhareuṃ taṃ deheṇa bhuaṇaṃ bhareūṇa ṭhiaṃ

atthāaṃ va vahantaṃ jālantara-ṇiggaüddha-amba-maūhaṃ

āsaṇṇa-sihara-vaṇa-dava-bolīṇa-paṇaṭṭha-maṇḍalaṃ diasaaraṃ

vaḍavā-muha-saṃtāve bhiṇṇa-aḍe a garue taraṃga-ppahare

avirahia-kula-harāṇa va sariāṇa kaeṇa sāarassa sahantaṃ

raaṇīsu uvvahantaṃ ekkakkāamba-maṇi-silā-saṃkantaṃ

muddha-miaṅka-cchāaṃ khura-muha-maggaṃ va raï-turaṃgāṇa ṭhiaṃ

visama-parisaṃṭhiehiṃ visamuddhāia-laā-harotthaïehiṃ

kañcaṇa-silā-alehiṃ chiṇṇāava-maṇḍalehi va parikkhittaṃ

appatta-diṇaarāiṃ āava-bhaa-sihara-saṃṭhia-bhuaṃgāiṃ

kaḍaehi uvvahantaṃ vaṇāi uddha-parivaḍḍhia-cchāāiṃ

[p. 70 ]

tuṅgattaṇa-pajjatte vitthaa-vikkhambha-siṭṭha-muha-vitthāre

tiasa-gaāṇa vahantaṃ danta-pphaliha-jualaṅkie kaḍaa-aḍe

tiasa-gaāṇa vahantaṃ hatthumhāhaa-kilanta-pallava-rāe

kaḍa-parigholaṇa-kavile cira-vūḍha-vimukka-pāriāaa-viḍave

pāsāaaṃ vahantaṃ maṇi-kaḍaa-maūha-dhavalia-maa-cchāaṃ

puṭṭhovaïa-mahojjhara-jala-ghāuvvatta-maṇḍalaṃ va miaṅkaṃ

salila-dara-dhoa-kusumaṃ dīsantovari-parilla-jaraḍhāloaṃ

maaraharassa vahantaṃ abbhāsabbhahia-sāmalaṃ vaṇa-rāiṃ

tiasa-gaāṇa vahantaṃ dūruṇṇia-magga-ṇaha-ṇiatta-mahuare

ovaaṇa-paattante uppaaṇa-paṇaṭṭha-ṇiggame gaï-magge

thoāhaa-timirāiṃ vahamāṇaṃ thoa-ṇiggaa-maūhāiṃ

ṇintaggi-gabbhiṇāi va thouttiṇṇa-raaṇaṅkura-ṭṭhāṇāiṃ

moḍia-pavvāa-dume uvvellāveḍha-bhagga-puñjaïa-lae

vaṇa-gaa-jujjha-parimale vahamāṇaṃ pahara-paḍia-danta-pphaḍihe

mandara-paharucchalie ajja vi vitthiṇṇa-maṇi-pahamma-ṇihitte

jalaṇihi-jala-vocchee aṇiggaāmaa-rase samuvvahamāṇaṃ

jala-saṃkhohālaggaṃ vahamāṇaṃ visama-bhagga-pattaṇa-ṇivahaṃ

rāhava-sara-saṃghāaṃ vajja-muha-kkhuḍia-pakkha-sesaṃ va ṭhiaṃ

kumbhovaggaṇa-ṇivaḍia-kari-hatthukkhuḍia-sīha-kesara-bhāraṃ

sahaari-viruāaṇṇaṇa-valanta-bhamara-parivattia-laā-kusumaṃ

hima-sīale vahantaṃ pavaṇomāsa-visamosasia-seāle

diasāsāra-kkhuḍie dara-vasuāa-salile sasi-maṇi-ppavahe

[p. 71 ]

visamullalia-parimale kamaliṇi-vatta-parigholira-jala-cchāe

maragaa-silā-alovari-pavitta-pāraa-rase samuvvahamāṇaṃ

āruhaï va divasa-muhe uddhāantuddha-maṇḍalāura-turao

sama-maṇḍala-bolīṇo oaraï va jaṃ diṇāvasāṇammi raī

chundanti jattha vanthe ṇisāsu visama-parihāra-pariattantā

kaḍaesu kaüjjoā purao-bolanta-tāraāhi vaṇaarā

piaama-vioiāṇaṃ jattha a sihara-miliaṃ cilāa-vahūṇaṃ

bolei bāha-maïlia-kusumañjali-samuha-tāḍiaṃ sasi-bimbaṃ

ṇaha-alaṃ va gaha-sohiaṃ savimāṇaaṃ sihara-ruddha-khaa-mārua-rahasa-vimāṇaaṃ

raaṇa-sihara-kiraṇuggamehi ghaṇa-rāaaṃ dari-muhesu guppanta-sīha-ghaṇa-rāaaṃ

jammi samatta vva disā jhīṇa vva mahī kaāvasāṇaṃ va ṇahaṃ

atthamio vva samuddo ṇaṭṭhaṃ va rasāalaṃ ṇisaṇṇaṃ va jaaṃ

jassa siharesu bahuso valanti valamāṇa-jua-valanta-kkhandhā

bhīāruṇa-parivattia-ghoṇā-gholanta-cāmarā raï-turaā

dīsanti joisa-vahe ṇisāsu voḍhūṇa kusuma-ṇivahaṃ va jahiṃ

gahia-paḍhamuccaāi va pahāa-vocchiṇṇa-tāraāi vaṇāiṃ

jattha a gamenti ṇiddaṃ ṇisāsu ṇīsāsa-vihua-pelava-jalaā

canda-parimāsa-paaḍia-sasi-maṇi-salilojjharāhaā vaṇa-mahisā

[p. 72 ]

jattha a siharāvaḍiaṃ valaï silā-bhitti-visama-pāsallaïaṃ

bhuaïnda-maṇi-ṇihaṃsaṇa-paṇaṭṭha-ujjoa-saṃcaaṃ sasi-bimbaṃ

āmoia-pāālo jassa khaüppāa-kampa-ṇiddaa-vihuo

pabbālei mahi-alaṃ avalicchia-sesa-sāaro maaraharo

jattha bhamanti ṇahaṅkusa-sihara-samāsaṇṇa-muhala-kaḍḍhia-jalaā

muha-paḍia-vijju-maṇḍala-dara-pajjalia-dhua-kesarā kesariṇo

ojjhara-majjaṇa-suhiā jattha puṇo vi divasāava-kilimmantā

ṇivvāanti ṇisaṇṇā khandhugghuṭṭha-hariandaṇa-dumesu gaā

jattha a bhamira-mahuaraṃ kaḍaa-laā-lagga-dhavala-cāmara-pamhaṃ

sasiuddhua-kusuma-raaṃ ṇajjaï turiāṇa raï-turaṃgāṇa gaaṃ

añjaṇa-rāeṇa saï dhūsarantaāiṃ gaṇḍa-alesu khalia-visamosarantaāiṃ

sura-bandīṇa ṇaaṇa-galiāiṃ aṃsuāiṃ kappa-laāṇa jattha maïlenti aṃsuāiṃ

ekka-sihare samappaï jassa a sosavia-malia-duma-saṃghāo

saï dakkhiṇuttarāaṇa-ṇaha-gamaṇāgamaṇa-vilulio raï-vantho

jeṇa bhara-bhiṇṇa-vasuhaṃ apphuṇṇa-rasāalaṃ samotthaïa-ṇahaṃ

savva-disā-vicchūḍhaṃ parivaḍḍhanteṇa vaḍḍhiaṃ va tihuaṇaṃ

gandhāvaddha-mahuarā vasanti jattha samaaṃ sura-aṇāṇugaā

aṇṇoṇṇaṃ-paḍiūlā ekka-kkhambhalliā sura-gaa vva udū

[p. 73 ]

dīsaï vivalāanto jattha samāsaṇṇa-dahamuha-bhaāviggo

siharantarāla-paḍilagga-moiāṇikka-maṇḍalo diasaaro

jattha a maāṇa maṇahara-kiṃṇara-gīa-suhioṇimillacchāṇaṃ

visamia-romanthāṇaṃ ei viuddhaṃ cireṇa romaṃ thāṇaṃ

tīra-parinta-muhala-kalahaṃsa-roaesuṃ kuvia-gaïnda-baddha-kalahaṃ saroaesuṃ

kumua-vaṇāṇa jattha ṇaha-anda-laggaāṇaṃ ravi-ara-daṃsaṇe vi ṇa haaṃ dalaggaāṇaṃ

valamāṇammi mahumahe jattha a pāucchalanta-raaṇujjoaṃ

viaḍaṃ phaṇa-pabbhāraṃ gāḍha-bharuttāṇiaṃ ṇimei aṇanto

dīsaï kaḍaallīṇo jassa a vivara-sarisubbhaḍa-maa-cchāo

avahovāsa-maūho siharujjhara-bhiṇṇa-maṇḍalo vva miaṅko

majjha-karālāï jahiṃ tiṇṇi vi samaaṃ ṇirantara-pahuttāiṃ

thoruṇṇae hari-bhue valaāi va bhuaṇa-maṇḍalāi ṭhiāiṃ

somia-dumā raï-vahā ṇava-vaṇa-rāi-suha-sīarā sasi-vanthā

jattha vaṇantara-taṇuā ṇavara ṇa ṇajjanti tāraā-gaï-maggā

alaa-paḍilagga-gandhaṃ tiasa-vahūṇaṃ silā-alotthaa-maliaṃ

akkhivaï jattha pavaṇo osukkhanta-surahiṃ tamāla-kisalaaṃ

pavaṇāhaa-palhatthā darīsu jassa a puṇo vi lagganti ṇahaṃ

paḍisotta-patthiummuha-muhutta-pīa-salilojjharā salilaharā

[p. 74 ]

juggaaṃ

addiṭṭha-gaa-paṇollia-paḍanta-taḍa-ghāa-mucchiuṭṭhia-sīhe

saddūla-rava-visaṃṭhula-ṇivaḍia-aṇṇoṇṇa-lagga-kiṃṇara-mihuṇe

tuṅga-aḍojjhara-muhale jassa a kasaṇa-maṇi-gaṇḍa-seladdhante

sevantīṇa ṇa patto tiasa-vahūṇa siḍhilattaṇaṃ aṇurāo

ia siri-pavaraseṇa-viraïe dahamuhavahe mahākavve suvelavaṇṇaṇo ṇavamo āsāsao

[p. 75 ]

dasamo āsāsao

aha ṇiaa-mahiharesu va suvela-siharesu ṇivvaḍia-vīsatthaṃ

parisaṃṭhiaṃ haammi va ahaammi vi dahamuhe pavaṃgama-seṇṇaṃ

raïṇā vi aṇacchuṇṇā vīsatthaṃ mārueṇa vi aṇāliddhā

tiasehi vi parihariā pavaṃgamehi maliā suvelucchaṅgā

riu-ṇaari tti sarosaṃ jaṇaa-suā ettha ṇivasaï tti saharisaṃ

pahuṇā laṅkāhimuhī uhaa-rasandoliā viiṇṇā diṭṭhī

to sua-rāmāgamaṇo pavaakkanta-sihareṇa jāāmariso

roseṇa galia-dhīro samaṃ suveleṇa kampio dahavaaṇo

tāva a āsaṇṇa-ṭṭhia-kaï-bala-ṇigghosa-kalusiassa bhaaaraṃ

dahavaaṇassa samosaria-pariaṇaṃ muaï diṭṭhi-vāaṃ diaso

sura-gaa-ṇihassa raïṇo kaḍḍhantassa ṇaliṇiṃ va diasa-cchāaṃ

valaï hariāla-kavilo kamala-raa-kkhaürio vva kara-pabbhāro

olugga-ppharisāṇaṃ jhijjanta-pasāriāava-ṇirāāṇaṃ

āāmijjantīṇa va jāaṃ taliṇattaṇaṃ duma-cchāāṇaṃ

dīsaï vidduma-ambaṃ sindūrāhaa-gaïnda-kumbha-cchāaṃ

mandara-dhāu-kalaṅkia-vāsuï-maṇḍala-ṇiakkalaṃ raï-bimbaṃ

maülenti disāhoā chāā-sāmalaïoaraṃ mahi-veḍhaṃ

diaso kalāvaseso siharālagga-taṇuāavā dharaṇiharā

[p. 76 ]

attha-ṇiamba-pariṇae hiāava-raammi sura-gaammi va diase

dīsaï palhatthantaṃ vihaḍia-dhāu-siharaṃ va diṇaara-bimbaṃ

kamalāṇa diasa-vigame saṃbajjhanti galiāava-kilintāiṃ

maaranda-matta-mahuara-cala-pakkhuppusia-mahu-rasāi dalāiṃ

dīsanti do vi sarisā kaï-calaṇāiddha-mahi-raa-samakkantā

atthāanto a raī āsaṇṇa-viṇāsa-ṇippaho dahavaaṇo

addhatthamia-diṇaaro tuṅgovāsa-parisaṃṭhiāava-seso

gaaṇe mukka-mahi-alo parippavanta-taliṇo kilimmaï diaso

diaseṇa vaṇa-gaeṇa va paraṃmuhāiddha-pāavassa va raviṇo

dīsaï thora-karālo uddho mūla-ṇivaho vva kara-pabbhāro

ṇavari a diṇaara-bimbaṃ saṃjhāmaïammi ṇiaa-ruhira-ppaṅke

dahavaaṇassa bhaaaraṃ paḍhama-sira-cchea-maṇḍalaṃ va ṇiuḍḍaṃ

bhamara-bharovattāiṃ pariṇaa-kesara-paloṭṭa-raa-garuāiṃ

ravi-viraha-milantāi vi honti karālāi paṅkaāṇa dalāiṃ

avara-disā-vitthiṇṇo dīha-maūha-visama-ppahā-saṃghāo

raa-ṇibbharo vva dīsaï kāla-muha-kkhitta-diasa-kaḍḍhaṇa-maggo

uddhovaanta-bimbe veeṇa mahiṃ va diṇaarammi aïgae

ucchaliāava-ambā saṃjhā-rāa-mihiā ṇahammi ṇihittā

attha-siharammi dīsaï meru-aḍugghuṭṭha-kaṇaa-kaddama-ambo

valamāṇa-turia-ravi-raha-paḍiuṭṭhia-dhaa-vaḍo vva saṃjhā-rāo

[p. 77 ]

viasaï dhavalāambaṃ gaa-ruhirāliddha-kesari-saḍa-cchāaṃ

pavaṇandolaṇa-caḍulaṃ saṃjhā-rajjanta-kesaraṃ kumua-vaṇaṃ

hoi apāaḍa-dīhā dara-vocchijjanta-visama-saṃjhā-rāā

odhūsaria-dasa-disā abaddha-timirā diṇāvasāṇa-cchāā

saṃjhāava-muccantaṃ jalia-pasammanta-huavaha-ṭṭhāṇa-ṇihaṃ

dūratthamia-diṇaaraṃ jāaṃ saṃvatta-sarasi-rūaṃ gaaṇaṃ

saṃjhā-rāa-tthaïā dara-saṃrūḍhandhaāra-kaa-para-bhāā

diasa-cchavi-parisese jhijjante ṇivvalanti dīvujjoā

vihaḍanta-rāa-ṇialaṃ uhaa-taḍa-ṭṭhia-milanta-diṭṭhi-raï-suhaṃ

avasaṃ cakkāa-juaṃ huṃkārāatta-jīviaṃ vochiṇṇaṃ

tāva a tamāla-kasaṇo kañcaṇa-kaḍaaṃ va bahala-saṃjhā-rāaṃ

paripelliūṇa a tamo hia-kaddama-sura-gaïnda-ṇihaso vva ṭhio

āsaṇṇammi paviralaṃ bahalaṃ thoantarammi dūrammi ghaṇaṃ

obhagga-diṭṭhi-pasaraṃ savvattha sama-ṭṭhiaṃ pi dīsaï timiraṃ

ghaṇa-viḍava-ṭṭhia-timirā timirāliddha-maïlanta-muddha-kisalaā

kisalaa-ṇisaṇṇa-kusumā kusumāmoeṇa ṇavara ṇajjanti dumā

melāvia-savva-disaṃ āsaṇṇammi vi paṇaṭṭha-ṇaaṇāloaṃ

sūeavva-mahi-alaṃ jāaṃ sūra-vaḍaṇāṇurūaṃ timiraṃ

okkhaṇḍeavva-daḍho pasaraï ukkhammiavva-bahalugghāo

[p. 78 ]

avalambiavva-joggo sasiṇā bhettavva-saṃghao tama-ṇivaho

vahaï va mahi-ala-bhario ṇolleï va pacchao dharei va purao

pellei va pāsa-gao garuāi va uvari-saṃṭhio tama-ṇivaho

dīsaï a timira-milio kasaṇa-silā-bhiṇṇa-salila-sībhara-dhavalo

thoummillanta-diso uaantaria-taṇuo sasi-arujjoo

dīsaï jua-kkhaammi va mahi-ala-para-bhāa-sasi-arāhaa-timirā

ṇivvaḍia-dhūma-huavaha-ḍajjhanta-samudda-saṃṇihā puvva-disā

ṇavari a acchāloā uaa-giri-kkhalia-bahala-joṇhā-ṇivahā

jāā paṇaṭṭha-timirā muddha-miaṅka-paripaṇḍulā puvva-disā

ṇava-kamaloara-ambaṃ kesara-somāra-saṃgalanta-maūhaṃ

viralei samāsaṇṇaṃ ṇīsesei timiraṃ ṇa tā sasi-bimbaṃ

to uaa-sihara-miliaṃ jāaṃ uppusia-timira-dhavala-cchāaṃ

ia-hutta-ṭṭhia-sura-gaa-danta-cchea-parimaṇḍalaṃ sasi-bimbaṃ

ṇavari a sasi-ara-ṇisuḍhia-vivalāia-timira-kalusa-tārā-ṇivahaṃ

jāaṃ bahu-kusumotthaa-silā-alāāra-saṃṇihaṃ gaaṇa-alaṃ

dara-milia-canda-kiraṇā dara-dhuvvanta-timira-kkhaüriāloā

dara-pāaḍa-taṇu-viḍavā dara-baddha-cchāhi-maṇḍalā honti dumā

hoi ṇaha-laṅghaṇa-sahaṃ jāa-tthāma-kiraṇāhaükkhaa-timiraṃ

vialia-muddha-sahāaṃ jaraḍhāanta-dhavalaṃ ṇisāara-bimbaṃ

taha-parisaṃṭhia-selaṃ vitthiṇṇa-disaṃ tahujjua-ṇaï-ppavahaṃ

khantūṇa va ukkiṇṇaṃ sasiṇā tama-saṃcaaṃ puṇo vi mahi-alaṃ

[p. 79 ]

bahalammi vi tama-ṇivahe ṇivvāleūṇa saccavia-rūvāo

aṇubandhanti sasi-arā ghettuṃ ṇa caanti pāava-cchāāo

ṇavara karālei sasī muha-parihaṭṭaṇa-samūsasanta-dala-uḍaṃ

avaḍicchiekkamekkā visaaṃ phālenti mahuara ccia kumuaṃ

pusio ṇu ṇiravasesaṃ samaaṃ thora-kara-pellio ṇu virāo

otthaïo ṇu samatto sasiṇā pīo ṇu ṇiddaaṃ tama-ṇivaho

maṃsala-cikkhilla-ṇihaṃ hattha-ggejjhaṃ va maïlia-disā-akkaṃ

khantūṇa va tama-ṇivahaṃ candujjoeṇa khaüriaṃ va ṇaha-alaṃ

bhiṇṇa-tama-duddiṇāiṃ viḍavantara-virala-paḍia-canda-karāiṃ

thoa-suhāloāiṃ paaḍanti va muddha-pallavāi vaṇāiṃ

parimalia-dduma-kusumā uahutta-disā-gaïnda-maa-ṇīsandā

ṇivviṭṭha-paṅkaa-vaṇā ovagganti kumuoarāi mahuarā

hoi ṇirāaa-lambo gavakkha-paḍio disā-gaassa va sasiṇo

kasaṇa-maṇi-kuṭṭima-ale geṇhanto sara-jalaṃ va kara-pabbhāro

dīsanti gaa-ula-ṇihe sasi-dhavala-maïnda-viddue tama-ṇivahe

bhavaṇa-cchāhi-samūhā dīhā ṇīsaria-kaddama-paa-cchāā

taṃsuṇṇamanta-bimbo jālantara-ṇiggaosaranta-maūhā

bhiṇṇa-vivarandhaāro bhagga-cchāhi-pasaro vilaggaï cando

vicchaḍḍia-cuṇṇa-ṇihā āvīaṃsua-visesiabbha-cchāā

viaḍa-gavakkhovaïā dīvujjoa-miliā kilimmaï joṇhā

pariṇāma-darummillaṃ ovatteavva-bahala-joṇhā-bhariaṃ

[p. 80 ]

thoa-tthoa-maüliaṃ bhara-vitthāria-dalaṃ va vevaï kumuaṃ

pavaṇāampia-siharā gaoṇiattanta-viḍava-vihua-cchāā

sasi-kiraṇa-parikkhittā joṇhā-vea-vaḍiā pavanti va rukkhā

gharamaṇi-maūha-bhiṇṇo salilāhaa-bahala-candaṇa-rasa-cchāo

uddesullalia-tamo dīsaï vivara-visamo vva joṇhā-ṇivaho

vialia-ṇiaa-cchāaṃ jāaṃ joṇhā-parippavanta-miaṅkaṃ

vicchūḍhavva-maūhaṃ avibhāvia-saṇha-tāraaṃ gaaṇa-alaṃ

ṇivvaḍia-tuṅga-siharā dhavalā dīsanti diṭṭha-mahi-ala-bandhā

ṇaha-majjha-ṭṭhia-sasahara-vocchiṇṇa-cchāhi-maṇḍalā dharaṇiharā

vivaraṃ ti pariharijjaï bahala-duma-cchāhi-maṇḍalāgaa-timiraṃ

occhundaï vīsatthaṃ joṇhā-ṇivaha-bhariaṃ thalaṃ miva vivaraṃ

juggaaṃ

ia vammaha-jaggāvia-tīra-visūranta-ṇivvalia-cakkāe

jāammi maüliuppala-dukkha-pahuppanta-mahuarammi paose

vammaha-paravvasāiṃ rāmāgamaṇa-parivaḍḍhiāveāiṃ

ahilakkhanti muanti a raï-vāvāraṃ vilāsiṇī-hiaāiṃ

laddha-galantāsāaṃ āvea-vihiṇṇa-vammahullalia-suhaṃ

chiṇṇa-ghaḍijjanta-rasaṃ ṇāvajjhaï daïa-cumbaṇaṃ juvaīṇaṃ

vevaï sasaï kilimmaï saaṇe āmuaï ṇīsaho aṅgāiṃ

ṇa viṇajjaï kiṃ bhīo o maaṇa-paravvaso vilāsiṇi-sattho

piaama-vacchesu vaṇe ovaïa-disā-gaïnda-dantullihie

vevaï daṭṭhūṇa ciraṃ saṃbhāvia-samara-kāaro juaï-jaṇo

[p. 81 ]

suraa-suhaddha-maüliaṃ bhamara-darakkanta-mālaī-maüla-ṇihaṃ

sāhaï samaruppesaṃ uppitthummilla-tāraaṃ ṇaaṇa-juaṃ

juggaaṃ

aha sasi-jaṇiāmoe maa-parivaḍḍhia-piāhisāraṇa-sokkhe

maaṇummūlia-māṇe rāa-parāhīṇa-raï-suhammi paose

valaï a dūmia-kuvio avasāia-hirisio aīi sarīraṃ

sasaï a cumbia-suhio maa-pāaḍia-hiao vilāsiṇi-sattho

rosa-pusiāharāṇaṃ daïa-balāmoli-cumbaṇa-paruṇṇāṇaṃ

ṇivvalia-maṇṇu-garuaṃ haraï parā-hutta-jampiaṃ juaīṇaṃ

ahisāraṇaṃ ṇa geṇhaï ṇa saṃṭhavei alaaṃ ṇa pucchaï dūiṃ

candāloa-paḍihao vevaï mūḍha-hiao vilāsiṇi-sattho

avamaṇṇia-rāma-kahaṃ jahā-pura-paaṭṭa-juaï-jaṇa-vāvāraṃ

sohaï raaṇiarāṇaṃ āsaṅghia-dahamuhaṃ paosāgamaṇaṃ

pia-pāsāhi ṇiatto samuhaṃ aliaṃ pi jaṃ bhaṇaï dūi-jaṇo

taṃ cia kāmiṇi-sattho dūmentiṃ pi bahuso ṇiattei kahaṃ

saaṇesu paṇaa-kalahe samuha-ṇisaṇṇa-pia-velavijjantīhiṃ

parivattiuṃ ṇa caïaṃ ṇavaraṃ ṇaaṇesu vialiaṃ bāha-jalaṃ

aṇuṇaa-khaṇa-laddha-suhe puṇo vi saṃbharia-maṇṇu-dūmia-vihale

hiae māṇavaīṇaṃ cireṇa paṇaa-garuo pasammaï roso

alaaṃ chivaï vilakkho paḍisāreï valaaṃ jamei ṇiatthaṃ

mohaṃ ālavaï sahiṃ daïāloa-ṇaḍio vilāsiṇi-sattho

[p. 82 ]

abbhuṭṭhaṇa-turiāṇaṃ sohaï daïovaūhaṇa-virāāṇaṃ

asamatta-maṇḍaṇāṇaṃ tahea saaṇa-gamaṇaṃ vilāsavaīṇaṃ

avasāia-diṇṇa-suho sahīhi thira-diṭṭhi-ṇihua-vāria-viḍio

hittha-hiao muṇijjaï piehi alia-kuvio vilāsiṇi-sattho

saha vaḍḍhiaṃ sahiṃ miva vaḍḍhantiṃ piaamāhisāraṇa-vigghe

vārei cireṇa mao lajjaṃ vicchuhaï vammaho ccia paḍhamaṃ

sahi-aṇa-hatthāhi muhaṃ dara-raïa-visesaaṃ samakkhettūṇa

juvaīhi valia-visamaṃ appāhijjaï sasaṃbhamaṃ dūi-jaṇo

aṇṇaṃ sahi-aṇa-purao appāhento a aṇṇahā dūi-jaṇaṃ

jampaï vimukka-dhīraṃ aṇṇaṃ cia daïa-daṃsaṇe juvaï-jaṇo

kaha vi samuhāṇiaṅke kaha kaha vi valanta-cumbiovatta-muhe

dei khalantullāve ṇava-vahu-satthe visūria-raaṃ pi dhiiṃ

sāsaï vimukka-māṇo bahalubbhiṇṇa-pulaüggameṇa piāṇaṃ

purao-hutta-ṇisaṇṇo gaoṇiatta-hiao vilāsiṇi-sattho

ṇa piaï diṇṇaṃ pi muhaṃ ṇa paṇāmei aharaṃ ṇa moei balā

kaha vi paḍivajjaï raaṃ paḍhama-samāgama-paraṃmuho juvaï-jaṇo

avalambijjaü dhīraṃ ṇa a so ehii ihuggae vi paose

ia dūīhi tulijjaï paḍhamāṇia-piaamo vilāsiṇi-sattho

dei vilāsavaīṇaṃ suhe a dukkhe a pāaḍia-sabbhāvā

[p. 83 ]

aṇavekkhia-lajjāiṃ sahi vva vīsattha-jampiāi pasaṇṇā

candujjoeṇa mao maeṇa candāavo ṇu vaḍḍhia-pasaro

dohi vi tehi ṇu maaṇo maaṇeṇa ṇu do vi te ṇiā aïbhūmiṃ

canda-areṇa paose ṇijjaï maaṇeṇa mahu-maeṇa a samaaṃ

dūraṃ dūrārūḍho juvaīṇa piesu bahu-raso aṇurāo

ia dasamo āsāsao

[p. 84 ]

eāraho āsāsao

juggaaṃ

ia paḍisāria-cande dūrukkhaṇḍia-ṇisā-paatta-virāme

cittavia-kāmiṇi-aṇe jāma-cchea-visamaṃ gaammi paose

dīhaṃ rakkhasa-vaïṇā cintā reavia-dhīra-dāvia-hiaaṃ

dasahi vi muhehi samaaṃ āloia-suṇṇa-dasa-disaṃ ṇīsasiaṃ

cintei sasaï jūraï bāhuṃ paripusaï dhuṇaï muha-saṃghāaṃ

hasaï pariosa-suṇṇaṃ sīā-ṇippasara-vammaho dahavaaṇo

bahu-maṇṇaï vaccha-aḍaṃ hīrantuvvatta-jaṇaa-taṇaāliddhaṃ

ṇindaï a vaaṇa-ṇivahaṃ appatta-piā-muhāmaa-rasāsāaṃ

paḍirumbhantassa vi se bhagga-ṇiatta-parisaṃṭhavia-bhijjante

visamuddhāia-kampe hiae ullalaï alahuammi vi dhīraṃ

to se visamuvvattia-virala-pasāria-karaṅguli-dara-tthaïaṃ

khaliaṃ aṃsammi muhaṃ viambhiāāsa-galia-bāhuppīḍaṃ

visamuggāhia-mahuraṃ dūmia-danta-vvaṇāhara-parikkhaliaṃ

āaṇṇei piāṇaṃ valanta-hiaāvahīriaṃ jaa-saddaṃ

āmuaï mahaï saaṇaṃ maggaï raaṇi-viramaṃ juucchaï diasaṃ

ṇīi ṇiattei puṇo raï-lambhovāa-maggaṇāura-hiao

pacchāantassa vi se bahuso hiaa-ṭṭhio piāṇa vi purao

samaaṃ muha-ṇivahammi vi sīāmaïo paaṭṭaï samullāvo

[p. 85 ]

taṃ pulaïammi pecchaï ullāvanto a tīa geṇhaï gottaṃ

ṭhāi a tassa samaaṇe aṇṇammi vi cintiammi sa ccia hiae

sāhaï se saṃtāvaṃ vāsa-haraddhanta-visama-puñjia-kusumo

āaa-ṇīsāsa-hao kilinta-sagga-taru-pallavo uvaāro

deha-pariṇāha-viaḍe valaï bharovvatta-dalia-pāsaddhante

dūroṇāmia-majjhe visamaṃ bhūmi-saaṇe paholira-hattho

dakkhiṇṇa-metta-diṇṇo jaṇaa-suā-hutta-hiaa-diṇṇukkaṇṭho

ullalaï khaṇa-vilakkho ṇiaanteura-muhesu se muha-ṇivaho

jā aṇṇeṇa hasanto gamei ummaccharaṃ vilāsiṇi-satthaṃ

tā dūsaha-saṃtāvaṃ aṇṇaṃ se soa-dummaṇaṃ hoi muhaṃ

ṇiuṇa-hasiāṇuviddhaṃ sīā-lambhāvahāraṇa-visaṃvāaṃ

suṇaï ṇa lakkhei phuḍaṃ aṇṇa-viiṇṇa-hiao piāṇa dahamuho

īsā-macchara-garue sāhikkheva-parivaḍḍhiovālambhe

kaha kaha vi gamei khaṇaṃ vilakkha-hasiehi kāmiṇi-samullāve

tassa paḍiruddha-sesaṃ bāhotthaa-kaṇṭha-visama-paa-ṇikkhevaṃ

saṅkijjaï vimaṇāhiṃ phuḍaṃ ṇa ṇajjaï piāhi gotta-kkhaliaṃ

kaha vi ṭhavei dahamuho kiṃ ti aṇālavia-moha-diṇṇālāvaṃ

daïāhi galia-bāhaṃ rosa-ṇiruttara-puloiaṃ appāṇaṃ

aṇahiao vi piāṇaṃ ummaccha-pasāriagghavia-huṃkāraṃ

ahiṇandaï dahavaaṇo samatta-ṇivvelliāharoṭṭha-pulaïaṃ

duccintiāvaesaṃ piāhi ummaccha-saṃbhama-kaāloaṃ

hasaï khaṇaṃ appāṇaṃ aṇahiaa-visajjiāsaṇa-ṇiattantaṃ

taha sa gao aïbhūmiṃ jaha ṇa viṇijjantaṇaṃ piāhi ṇa ṇāo

[p. 86 ]

ṇa a ṇāūṇa ṇa hasio ṇa a hasiūṇa aṇusoiuṃ ṇa a tiṇṇo

cinteuṃ ca paütto avahovāsa-pasaranta-ṇīsāsa-haaṃ

dosu ṇimeūṇa samaṃ ekkaṃ āsaṇṇa-muha-kavolesu karaṃ

aṅkāgaaṃ sahijjaï paosa-raï-viggha-saṅkieṇa kaï-balaṃ

taṃ kassa vi soatthaṃ valaï aladdha-suraaṃ mahaṃ cia hiaaṃ

kiṃ bhua-vivara-paholira-saṃkhoha-pphiḍia-gahia-kaḍḍhia-ṇihaaṃ

atthakkāsaṇṇa-ṭhiaṃ ṇipphala-caḍula-muhalaṃ malemi kaï-balaṃ

o sasi-karāhaümmilla-loaṇandolamāṇa-bāha-taraṃgaṃ

āsāemi kaa-ggaha-ṇiruttaruttāṇiāṇaṇaṃ jaṇaa-suaṃ

kaha viraha-ppaḍiūlā hohii samuha-hiaā païmmi uvagae

ṇecchaï iarā vi sasiṃ kiṃ uṇa diṭṭhammi diṇaarammi kamaliṇī

abbhatthaṇaṃ ṇa geṇhaï tīraï tihuaṇa-sirīa vi ṇa loheuṃ

ṇa gaṇei sarīra-vahaṃ kaha maṇṇe hojja jāṇaī sāṇuṇaā

paï-māhappa-ṇisaṇṇā avamaṇṇia-sesa-sappurisa-soḍīrā

jaï ṇavara hojja va vasā lua-rāhava-sīsa-daṃsaṇā jaṇaa-suā

addiṭṭha-lajjaṇijjo bhagga-parittāṇa-vialiāsā-bandhe

avaso abandhu-lahuo bhaeṇa ṭhii-bhaṅga-sāhasaṃ kuṇaï jaṇo

ṇavari a ṇaṃ kheālasa-jimbhāanta-valiuddha-muha-saṃghāaṃ

bhumaā-bhaṅgāṇatto samaaṃ pāsesu pariaṇo allīṇo

to ekka-hiaa-guṇiaṃ dasahi vi samaaṃ muhehi appāheuṃ

ṇa pahuppaï dahavaaṇo cira-kaṅkhia-lambha-gabbhiṇakkhara-garuaṃ

[p. 87 ]

aṇṇeṇa samāraddhaṃ vaaṇaṃ aṇṇeṇa harisa-gahia-pphiḍiaṃ

aṇṇeṇa addha-bhaṇiaṃ muheṇa aṇṇeṇa se kaha vi ṇimmaviaṃ

to uggāhia-soaṃ teṇa bhaṇanteṇa muha-paholira-dhūmaṃ

saṃtāviekka-hiaaṃ dasa-kaṇṭha-kkhalia-palahuaṃ ṇīsasiaṃ

āhāsaï a ṇisiare āṇā-sama-kāla-diṇṇa-paḍisaṃlāve

mahi-ṇimiohaa-kara-ala-taṃsa-ṭṭhia-tia-bharuṇṇamia-dehaddhe

taṃ māā-ṇimmaviaṃ riu-daṃsaṇa-visama-valia-ṇiccala-ṇaaṇaṃ

dāveha kaṇṭha-rahiaṃ sīāi vioa-paṇḍuraṃ rāma-siraṃ

to amarisa-melāvia-bhumaüggāhia-taraṃgia-ṇilāḍa-aḍaṃ

chiṇṇāṇiaṃ va taṃ cia tāhe ccia tehi ṇimmiaṃ rāma-siraṃ

saṃpatthiā a saṃbhama-calaṇovaḍaṇa-visamuṭṭhiā pamaa-vaṇaṃ

kaha vi samattappāhia-dahavaaṇāṇatti-vāvaḍā raaṇiarā

pattā a phuḍia-maṇi-aḍa-vivaruṭṭhia-salila-baddha-paṅkaa-maülaṃ

pavaṇa-sua-bhagga-pāava-bhaṅguggaa-bāla-kisalaaṃ pamaa-vaṇaṃ

āikulaaṃ

pecchanti a saï-saṃṭhia-vaaṇa-visaṃvaïa-thaṇa-ṇisaṇṇa-kara-alaṃ

dahavaaṇāgama-saṅkia-paa-sadduppittha-loaṇaṃ jaṇaa-suaṃ

piaama-sahattha-pesia-maṇi-suṇṇaïa-siḍhiladdha-veṇī-bandhaṃ

dhoa-kaladhoa-paṇḍura-paḍanta-bāha-pahaüṇṇaa-tthaṇa-alasaṃ

ajamia-pamhala-veṇiṃ bāha-jala-pahāviālaotthaïa-muhiṃ

rasaṇā-suṇṇa-ṇiambaṃ vicchaḍḍia-maṇḍaṇagghavia-lāvaṇṇaṃ

[p. 88 ]

thoa-maüāaa-ṭṭhia-piaama-gaa-hiaa-suṇṇa-ṇiccala-ṇaaṇaṃ

kaï-bala-saddāaṇṇaṇa-bāha-taraṃga-parigholamāṇa-paharisaṃ

īsi-raa-bhiṇṇa-pāḍala-vasuāa-ppharusa-bāha-bindu-ṭṭhāṇaṃ

vicchaḍḍia-paridhūsara-ṇiaa-sahāva-parisaṃṭhiāhara-rāaṃ

vaaṇaṃ samuvvahantaṃ olugga-kaola-ṇivvalantāāmaṃ

asamatta-kalā-dīhaṃ kaï-diahāsaṇṇa-pūriavvaṃ va sasiṃ

deha-cchavi-ṇivvalie bhiṇṇa-daruvvatta-roaṇā-sacchāe

bhūsaṇa-bandhaṇa-magge lakkhijjanta-taliṇattaṇe vahamāṇaṃ

daṭṭhavva-caḍula-ṇaaṇaṃ uvaūhaṇa-lālasa-pphuria-bāhu-laaṃ

āsaṇṇa-ṭṭhia-daïaṃ raseṇa ekka-saaṇammi va visūrantiṃ

dūsaha-miaṅka-daṃsaṇa-duuṇaarukkaṇṭha-ṇīsaha-ṇisaṇṇaṅgiṃ

gaa-jīvia-parisaṅkia-ṇisiari-hattha-parimaṭṭha-ṇiccala-hiaaṃ

hattheṇa bāha-garuia-dūra-palambālaotthaeṇa vahantiṃ

pia-pesiaṅgulīaa-maṇi-ppahā-pāaḍekka-pāsaṃ va muhaṃ

āsaṇṇa-jujjha-vimaṇaṃ rāma-bhuāsaṅgha-ṇiṭṭhavia-saṃtāvaṃ

hiaāvalia-dahamuhaṃ kiṃ maṇṇe hohii tti vimuhijjantiṃ

samuhāloaṇa-viḍiaṃ viḍia-ṇimilla-pia-daṃsaṇūsua-hiaaṃ

ūsua-hiaümmillaṃ ummillosaria-paï-muha-kilimmantiṃ

daṭṭhūṇa a ṇaṃ dūmia-hiaa-paholanta-saṃbharia-kāavvā

allīṇā māāmaa-rāma-sirullaaṇa-kāarā raaṇiarā

[p. 89 ]

aha tehi tīa purao chea-samuvvatta-māsa-diṇṇāveḍhaṃ

ṭhaviaṃ rāhava-vaaṇaṃ lua-majjha-vilagga-vāma-hatthaṃ ca dhaṇuṃ

āloie visaṇṇā uvaṇijjantammi veviuṃ āḍhattā

sīā raaṇiarehiṃ rāma-siraṃ ti bhaṇie gaa ccia mohaṃ

paḍiā a hattha-siḍhilia-ṇiroha-paṇḍara-samūsasanta-kavolā

pellia-vāma-paohara-visamuṇṇaa-dāhiṇa-tthaṇī jaṇaa-suā

maraṇammi bandhavāṇaṃ jaṇassa kiṃ hoi bandhavo ccia saraṇaṃ

taha guru-soa-kavaliā dharammi paḍiā vimucchiā dharaṇi-suā

ṇa kao bāha-vimukkho ṇivvaṇṇeuṃ pi ṇa caïaṃ rāma-siraṃ

ṇavara-paḍivaṇṇa-mohā gaa-jīvia-ṇīsahā mahimmi ṇisaṇṇā

khaṇa-ṇiccala-ṇīsāsaṃ jāaṃ mohandhaāra-sāma-cchāaṃ

virala-miliacchi-vattaṃ mucchā-hīranta-tāraaṃ tīa muhaṃ

visaria-vioa-dukkhaṃ takkhaṇa-pabbhaṭṭha-rāma-maraṇāāsaṃ

jaṇaa-taṇaāi ṇavaraṃ laddhaṃ mucchā-ṇimīliacchīa suhaṃ

thaṇa-pariṇāhotthaïe tīe hiaammi paaṇuaṃ pi ṇa diṭṭhaṃ

dīhaṃ pi samūsasiaṃ sūijjaï ṇavara vevire aharoṭṭhe

aparipphuḍa-ṇīsāsā to sā moha-virame vi ṇīsaha-paḍiā

aṇuvajjha-bāha-garuia-dukkha-samuvvūḍha-tāraaṃ ummillā

kulaaṃ 4

pecchaï a sarahasoharia-maṇḍalaggāhighāa-visama-cchiṇṇaṃ

dūra-dhaṇu-saṃdhiañcia-sara-puṅkhāliddha-sāmalaïāvaṅgaṃ

[p. 90 ]

ṇivvūḍha-ruhira-paṇḍura-maülanta-cchea-māsa-pellia-vivaraṃ

bhajjanta-paḍia-paharaṇa-kaṇṭha-cchea-dara-lagga-dhārā-cuṇṇaṃ

ṇiddaa-saṃdaṭṭāhara-mūlukkhitta-dara-diṭṭha-dāḍhā-hīraṃ

saṃkhāa-soṇia-ppaṅka-paḍala-pūrenta-kasaṇa-kaṇṭha-ccheaṃ

ṇisiara-kaa-ggahāṇia-ṇilāḍa-aḍa-ṇaṭṭha-bhiuḍi-bhumaā-bhaṅgaṃ

galia-ruhiraddha-lahuaṃ aṇahiaümmilla-tāraaṃ rāma-siraṃ

taha ṇimia ccia diṭṭhī mukka-kavola-vihuro ura ccia hattho

gaa-jīvia-ṇicceṭṭhā ṇavaraṃ sā mahi-alaṃ thaṇa-bhareṇa gaā

to mucchiuṭṭhiāe kiṃ eaṃ ti gaaṇe disāsu a samaaṃ

suṇṇa-parigholiacchaṃ jāaṃ mūḍha-parideviaṃ tīa muhaṃ

ṇivvaṇṇeūṇa a ṇaṃ tatto-hutta-ṭṭhiosianta-ṇisaṇṇo

kaṅkhantīa ṇa patto vaaṇaṃ maraṇaṃ ca se kaha vi appāṇo

ṇavari a pasāriaṅgī raa-bhariuppaha-païṇṇa-veṇī-bandhā

paḍiā ura-saṃdāṇia-mahi-ala-cakkalaïa-tthaṇī jaṇaa-suā

savvaṅga-ṇisaṇṇāa vi ṇīsesa-kkhavia-vali-vibhaṅga-ṇirāo

tīe majjha-paeso thaṇa-jahaṇa-karālio ṇa pāvaï vasuhaṃ

sahasāloa-virāaṃ daïa-muhe tammi sāṇusaa-daṭṭhavve

mohaṃ gantūṇa ciraṃ samaaṃ bāheṇa āgaaṃ se hiaaṃ

to kaha vi laddha-saṇṇā bāhovaggia-kavola-ala-saṃdaṭṭaṃ

maggaï saṃgoveuṃ alaaṃ tīa vihalo ṇa pāvaï hattho

[p. 91 ]

āvea-samukkhittaṃ to se kheāgamosiantovattaṃ

paḍiaṃ ṇiaücchaṅge appattaṃ cia paohare kara-jualaṃ

mūḍha-hiaāi daṭṭhuṃ acaantīa samuhaṃ kaha vi rāma-siraṃ

taṃsoṇamanta-ṇīsaha-vaaṇa-cchanda-valiālaāi pulaïaṃ

parideviuṃ paüttā ṇiaa-sarīra-paḍimukka-rāhava-dukkhaṃ

kara-magguṭṭhia-soṇia-vivaṇṇa-uṇṇaa-paoharā jaṇaa-suā

āvāa-bhaaaraṃ cia ṇa hoi dukkhassa dāruṇaṃ ṇivvahaṇaṃ

jaṃ mahilā-bīhacchaṃ diṭṭhaṃ sahiaṃ ca tuha mae avasāṇaṃ

bāhuṇhaṃ tujjha ure jaṃ mocchihimi tti saṃṭhiaṃ maha hiae

dhara-ṇiggamaṇa-paattaṃ sāhasu taṃ kammi ṇivvavijjaü dukkhaṃ

virahammi tujjha dhariaṃ dacchāmi tumaṃ ti jīviaṃ kaha vi mae

taṃ esa mae diṭṭho phaliā vi maṇorahā ṇa pūrenti mahaṃ

puhavīa hohii paī bahu-purisa-visesa-cañcalā rāa-sirī

kaha tā mahaṃ cia imaṃ ṇīsāmaṇṇaṃ uatthiaṃ vehavvaṃ

kiṃ eaṃ ti palattaṃ visaümmillehi loaṇehi a diṭṭhaṃ

vialia-lajjāi mae hoi phuḍaṃ ṇāha tuha muhaṃ ti paruṇṇaṃ

sahio tujjha vioo raaṇiarīhi samaaṃ sahīhi va vutthaṃ

daṭṭhuṃ tumaṃ ti hontaṃ jaï ettāhe vi jīviaṃ vialantaṃ

jāe para-loa-gae tumammi vavasāa-metta-suha-daṭṭhavve

harisa-ṭṭhāṇe vi mahaṃ ijjhaï addiṭṭha-dahamuha-vahaṃ hiaaṃ

[p. 92 ]

bāhaṃ ṇa dharei muhaṃ āsā-bandho vi me ṇa rumbhaï hiaaṃ

ṇavari a cintijjante ṇa viṇajjaï keṇa jīviaṃ saṃruddhaṃ

bolīṇo maaraharo majjha kaeṇa maraṇaṃ pi de paḍivaṇṇaṃ

ṇivvūḍhaṃ ṇāha tume ajja vi dharaï akaaṇṇuaṃ maha hiaaṃ

uggāhia rāma tumaṃ guṇe gaṇeūṇa purisamaïo tti jaṇo

galia-mahilā-sahāvaṃ saṃbhariūṇa a mamaṃ ṇiattihii kahaṃ

tuha bāṇukkhaa-ṇihaaṃ dacchimi dahakaṇṭha-muha-ṇihāaṃ ti kaā

maha bhāadhea-valiā vivarā-huttā maṇorahā palhatthā

jaṃ taṇuammi vi virahe pemmāvandheṇa saṅkaï jaṇassa jaṇo

taṃ jāaṃ ṇavara imaṃ pecchantīe a tārisaṃ majjha phalaṃ

to vilavia-ṇipphandaṃ galanta-hiaa-parisuṇṇa-loaṇa-jualaṃ

mahuraṃ āsāsantī hatthuṇṇāmia-muhī bhaṇaï ṇaṃ tiaḍā

avarigalio visāo akhaṇḍiā muddhaā ṇa pecchaï pemmaṃ

mūḍho juvaï-sahāo timirāhi vi diṇaarassa cintei bhaaṃ

tihuaṇa-mūlāhāraṃ visaḍha-mahinda-paḍimukka-vūḍha-raṇa-dhuraṃ

jāṇantī kīsa tumaṃ tulesi sesa-purisāṇumāṇeṇa païṃ

amilia-sāara-salilā aṇaha-ṭṭhia-mahiharā aṇuvvatta-alā

rāmassa chiṇṇa-paḍiaṃ kaha pattiasi dharaṇī dharei tti siraṃ

mārua-moḍia-viḍavaṃ miaṅka-kiraṇa-paḍimāsa-maülia-kamalaṃ

kaha hoi rāma-vaḍaṇe ia ṇicchāaṃ dasāṇaṇa-dharujjāṇaṃ

[p. 93 ]

mā ruasu pusasu bāhaṃ uaūheūṇa aṃsa-pariatta-muhaṃ

saṃbharia viraha-dukkhaṃ rottavvaṃ de puṇo païssa vi aṅke

aïrā a dacchihi tumaṃ tuha viraholugga-paṇḍura-muha-cchāaṃ

gaa-rosa-suhāloaṃ oāria-cāva-ṇivvuaṃ dāsarahiṃ

pattihi amarisa-bhariaṃ hareṇa vi apatthaṇijja-kaṇṭha-ccheaṃ

phuṭṭantaṃ jaï hontaṃ chiṇṇaṃ pi kaa-ggahuggaaṃ rāma-siraṃ

kiṃ ti samāsasiavve mujjhasi dahavaaṇa-dappa-bhaṅgupphālaṃ

pecchantī pamaa-vaṇaṃ rāmāṇatti-ara-pavaa-āviddha-dumaṃ

ṇihaükkhaa-sura-loaṃ daria-ṇisāara-ṇihāa-palhatthantaṃ

kaha teṇa khaṇaṃ mi viṇā dharei jassa bhuaṇaṃ bhua-vavaṭṭhambhaṃ

taha taṃ si gaā mohaṃ mucchā-gaa-paḍia-ṇīsaha-visaṇṇaṅgī

rakkhasa-māetti phuḍaṃ jāṇantī jaha imaṃ ahaṃ pi visaṇṇā

milia-ṇisāara-purao suvela-malaantarāla-ṇimmavia-vahe

pellia-tiūḍa-sihare ajja vi kiṃ tujjha rāhave aggahaṇaṃ

maliā malaa-ṇiambā thale vva caṅkammiaṃ mahoahi-salile

vutthaṃ suvela-sihare ajja vi kiṃ tujjha rāhave aggahaṇaṃ

to agahiovaesā gaoṇiattanta-jīvia-muhijjantī

tiaḍāa jaṇaa-taṇaā sahi-sabbhāva-sarisaṃ urammi ṇisaṇṇā

loaṇa-vaïara-laggaṃ taṃsa-ṇisaṇṇāa tīa tiaḍā-vacche

[p. 94 ]

galiaṃ kaola-pellaṇa-pīḍijjantālaüggaaṃ bāha-jalaṃ

to jampiuṃ paüttā puṇo vi atthekka-uṭṭhia-samūsasiā

ura-gholira-veṇī-muha-thaṇa-laggugghuṭṭha-mahi-raā jaṇaa-suā

sāhasu ja ccia paḍhamaṃ daṭṭhūṇa ahaṃ imaṃ mahimmi ṇisaṇṇā

sa ccia mohummillā pecchāmi a ṇaṃ puṇo dharemi a jīaṃ

sahiā rakkhasa-vasahī diṭṭhaṃ tuha ṇāha erisaṃ avasāṇaṃ

ajja vi vaaṇijja-haaṃ dhūmāi ccia ṇa pajjalaï me hiaaṃ

purisa-sarisaṃ tuha imaṃ rakkhasa-sarisaṃ kaaṃ ṇisāara-vaïṇā

kaha tā cintia-sulahaṃ mahilā-sarisaṃ ṇa saṃpaḍaï me maraṇaṃ

pavaṇa-sua-siṭṭha-turiaṃ iha entassa avalambiuṃ maha jīaṃ

viraha-lahuaṃ pi rāhava mae jiantīa jīviaṃ tujjha hiaṃ

alaandhaāria-muhī samuhāgaa-kaṇṭha-bhamia-veṇī-bandhā

moha-paḍivaṇṇa-hiaā dara-jampia-ṇīsahaṃ puṇo vi ṇisaṇṇā

to phuḍia-veṇi-bandhaṇa-bhaṅguggaa-visama-kesa-palhattharaṇe

paḍiā rāmora-tthala-saaṇa-ṇirāsa-hiaā mahi-alucchaṅge

tīa ṇava-pallaveṇa va paharāamba-vihaleṇa hattheṇa muhaṃ

parimajjiuṃ ṇa caïaṃ ekka-kavola-miliālaaṃ kaha vi kaaṃ

samuha-miliaṃ pi jāhe rūaṃ bāha-vihalā ṇa geṇhaï diṭṭhī

tāhe kaha kaha vi kaaṃ uhaa-karuppusia-loaṇaṃ tīa muhaṃ

to sā bhamanta-mārua-visama-païṇṇālaüppusia-bāha-jalā

pecchaï rāhava-vaaṇaṃ ṇisāarocchuṇṇa-mahi-ala-paholantaṃ

[p. 95 ]

lakkhijjanta-visāā abbhahiummilla-ṇiccala-ṭṭhia-ṇaaṇā

rāma-sira-baddha-lakkhā dhuvvaï bāheṇa se ṇa rumbhaï diṭṭhī

to taṃ daṭṭhūṇa puṇo maraṇekka-rasāi bāha-ṇīsāracchaṃ

āucchasu maṃ ti kaaṃ tiaḍā-gaa-loaṇāi dīṇa-vihasiaṃ

sahiammi rāma-virahe dāruṇa-hiaa-ppaḍicchie vehavve

sahasu gaa-ṇeha-lahuaṃ maha ṇillajja-maraṇaṃ imaṃ ti paruṇṇā

savvassa a esa gaī ṇa uṇo māṇuṇṇaāṇa imam avasāṇaṃ

aṇusarisaṃ ti bhaṇantī āhantūṇa paḍiā thiraṃ thaṇa-alasaṃ

taha jīva-lajjiāe vilavantīa vi visāa-ṇīsaha-maüaṃ

dāsarahi tti palattaṃ pia tti sīāi ṇa caïaṃ vāhattuṃ

aṇusoiuṃ ṇa icchaï ṇa dei aṅgammi sā parammi va paharaṃ

bāhaṃ muaï ṇa rumbhaï mariavve laddha-paccaaṃ se hiaaṃ

juggaaṃ

to taṃ maraṇa-ṇimitte aṇiattanta-hiaaṃ paattā vottuṃ

tiaḍā dhuagga-kara-ala-dara-paḍia-paḍicchiaṅga-visamoaṇṇaṃ

jāṇaï siṇeha-bhaṇiaṃ mā raaṇiari tti me juucchasu vaaṇaṃ

ujjāṇammi vaṇammi a jaṃ surahiṃ taṃ laāṇa geṇhaï kusumaṃ

kim u jīantīa tume jaï aliaṃ sahi ṇa hojja rāhava-maraṇaṃ

aṇahe uṇa rahuṇāhe tuha me maraṇa-vihuraṃ kilammaï hiaaṃ

cinteuṃ pi ṇa labbhaï jaha saṃbhāvesi taha imaṃ jaï hontaṃ

to dāṇi kiṃ jaṇammi va tumammi saṃṭhāvaṇā mahaṃ aṇurūvā

[p. 96 ]

saalā ṇisāara-purī ghara-parivāḍi-sama-ṇīharia-ruṇṇa-ravā

ekkeṇa kaā kaïṇā kaha hohii aṇaha-rakkhasaṃ rahu-vaḍaṇaṃ

ṇatthi ṇihammaï rāmo aïrā hohii arakkhasaṃ tellokkaṃ

diṭṭhaṃ ti bhaṇāmi phuḍaṃ pattia kassa vi pio kulassa viṇāso

uṭṭhesu muasu soaṃ pusa eaṃ bāha-maïliaṃ thaṇa-vaṭṭhaṃ

suṇasu saüṇe ṇa vaṭṭaï samarāhimuhe païmmi aṃsu-ṇivāo

mottūṇa a rahuṇāhaṃ lajjāgaa-sea-binduijjanta-muho

keṇa va aṇṇeṇa kao pāārantaria-ṇippaho dahavaaṇo

aïrā a de rahu-suo taṇṇāantagga-hattha-maüia-pamhaṃ

mocchihi vevantaṅguli-guppantukkhitta-visama-bhāaṃ veṇiṃ

vialia-lajjā-lahuaṃ ea karantassa rahuvaïmmi dharante

ṇa a taha dukkhāmi tume jaha parivattammi dahamuhassa sahāve

vāli-vaha-diṭṭha-sāraṃ bāṇa-galatthia-samudda-diṇṇa-thala-vahaṃ

rohia-laṅkā-valaaṃ mā lahuaṃ peccha rāhavassa bhua-balaṃ

diṭṭhā si mae siviṇe sasi-sūrālihaṇa-sohiummuha-paḍimā

khandhuṭṭhia-sura-gaa-kaṇṇa-āla-vihua-dhavalaṃsua-dasaddhantā

diṭṭho a me dahamuho daha-muha-parivāḍi-viaḍa-kaḍḍhaṇa-maggo

kāla-daḍha-pāsa-kaḍḍhia-dara-ghaḍiugghaḍia-khalia-muha-saṃghāo

taṃ avalambasu dhīraṃ ṇāsaü saṃpaï amaṅgalaṃ jāva imaṃ

[p. 97 ]

muṇia-paramattha-lahuī avahīria-ṇipphalā ṇiattaü māā

hontaṃ jaï rāma-siraṃ eāvatthaṃ pi to samūsasamāṇaṃ

amaaṃ miva ṇāa-rasaṃ āsāeūṇa tuha kara-ppharisa-suhaṃ

ia rāma-pemma-kittaṇa-dūsaha-vajjāhighāa-dūmia-hiaā

saṃbharia mukka-kaṇṭhaṃ aṇṇamaaṃ maraṇa-ṇiccaā vi paruṇṇā

to tiaḍā-vaaṇehi vi ṇa saṃṭhiā jāva tīa pavaa-kalaalo

raṇa-saṃṇāha-gabhīro ṇa suo rāhava-pahāa-maṅgala-paḍaho

aha bahuviha-saṃṭhāvaṇa-paccāṇijjanta-jīviāsā-bandhaṃ

tīa gaa-soa-visaaṃ dūruṇṇāmia-paoharaṃ ṇīsasiaṃ

to āsāsia-suhie tīe puṇarutta-saccavia-vīsatthe

vihaḍia-vehavva-bhae puṇo vi saṃghaḍaï viraha-dukkhaṃ hiae

māā-mohammi gae sue a pavaāṇa samara-saṃṇāha-rave

jaṇaa-taṇaāi diṭṭhaṃ tiaḍā-ṇehāṇurāa-bhaṇiassa phalaṃ

ia eāraho āsāsao parisamatto

[p. 98 ]

bāraho āsāsao

tāva a dara-daliuppala-paloṭṭa-dhūli-maïlanta-kalahaṃsa-ulo

jāo dara-saṃmīlia-hariāanta-kumuāaro paccūso

aruṇāamba-cchāo ṇava-salilākalusa-candimāhaa-mūlo

dhāu-kalaṅka-kkhaüro osaraï taḍo vva raaṇi-pacchima-bhāo

ṇivvaṇṇijjaï rūaṃ aruṇa-siholugga-candimammi mahi-ale

ovvatta-dhūsarāṇaṃ ṇavara calantīṇa pāava-cchāāṇaṃ

saṃmīlaï kumua-vaṇaṃ addhatthamia-galia-ppahaṃ sasi-bimbaṃ

vialaï raaṇi-cchāā aruṇāhaa-muddha-tāraā puvva-disā

dīsaï a timira-reia-pallava-amba-taruṇāruṇāhaa-mihiaṃ

visama-vihiṇṇa-maṇasilā-bhaṅga-ppharusa-maṇi-pavvaaddhaṃ va ṇahaṃ

tāva a attha-ṇiambaṃ ṇava-salilāuṇṇa-gaa-paa-cchavi-kaluso

patto aruṇuṇṇāmia-pāsallanta-gaaṇosaranto vva sasī

honti pavaṇāhaāiṃ phuḍa-mahura-vihaṃga-ṇīharanta-ruāiṃ

guñjanta-mahuarāiṃ dhua-silhā-lahua-kisalaāi vaṇāiṃ

aruṇakkanta-vialiaṃ ṇiaaṅkāṇugaa-bahala-joṇhā-bhariaṃ

attha-siharāhi paḍiaṃ ukkhaḍia-karāvalambaṇaṃ sasi-bimbaṃ

piaama-vioa-dukkhaṃ kaha vi gameūṇa jāmiṇīa pahāe

aṇudhāi paḍiruantī abbhuṭṭhāuṃ va sahaarī cakkāaṃ

[p. 99 ]

jāaṃ samalliante abbhahiosahi-sihā-karālia-pāsaṃ

attha-siharaṃ miaṅke aṇṇamaa-paaṭṭa-canda-maṇi-ṇīsandaṃ

dūroṇaa-ṇakkhattaṃ aruṇa-sihāhaa-galatthioṇaa-joṇhaṃ

atthamaï va sasi-sahiaṃ uṭṭhei va uaa-pavvaāhi ṇaha-alaṃ

paï-lambheṇa paoso jāo diṇṇa-pphalo raï-suheṇa ṇisā

āṇia-virahukkaṇṭho galaï aṇivviṇṇa-vammaho paccūso

vīsambha-vaḍḍhia-rasaṃ aïrāa-kkhalia-sesa-saṃṭhia-rasaṇaṃ

vialia-maeṇa ṇiuṇaṃ paccūsa-raaṃ paosa-dūrabbhahiaṃ

saṃkantāhara-rāaṃ thoa-surā-saṃṭhiuppaladdha-tthaïaṃ

casaaṃ kāmiṇi-mukkaṃ kilinta-vaüla-taṇuo ṇa muñcaï gandho

pasiḍhila-kesa-kalāo uvvattia-mehalāvaruddha-ṇiambo

chāā-lagga-parimalo piaama-mukka-taṇuo vilāsiṇi-sattho

duṇṇimia-vāma-calaṇaṃ valanta-pīṇoru-visama-pāuddhāraṃ

dukkheṇa saṃṭhavijjaï pia-hutta-ṇiatta-patthiaṃ juvaīhiṃ

saṃkhohia-kamala-saro saṃjhāava-amba-dhāu-kaddamia-muho

ṭhāṇa-pphiḍio vva gao rattiṃ bhamiūṇa paḍiṇiatto diaso

aruṇa-paḍivohiāe abbhutthantīa āaaṃ va diṇaaraṃ

sāhenti vihaḍiāiṃ ṇimiaṃ kamalāi diasa-lacchīa paaṃ

ekkekkama-vocchiṇṇaṃ paosa-vīsattha-vihaḍiaṃ uahi-jale

jaṇaṇiṃ va canda-paḍimaṃ alliaï vihāa-kāaraṃ saṅkha-ulaṃ

hoi kamalāarāṇaṃ samūsasantāṇa cira-ṇirohekkamuho

saṃcālia-mahu-mahuro mārua-bhiṇṇo vi maṃsalo ccia gandho

[p. 100 ]

jaṃ cia kāmiṇi-satthaṃ āucchantāṇa mukka-bāha-tthavaaṃ

rakkhasa-bhaḍāṇa taṃ cia jāaṃ ṇippacchimovaūhaṇa-sokkhaṃ

aha samarantaria-suho dahamuha-vera-paḍimuñcaṇāaa-diaho

laddhāmarisāvasaro aladdha-ṇiddo vi rāhao paḍiuddho

sīā-vioa-dukkhaṃ visahantassa caü-jāma-mettantariaṃ

dīho a gao kālo ṇa samā ekkā a sā ṇisā rahuvaïṇo

ummillanti ccia se ṇiddā-sesoṇaacchi-vatta-kkhaliā

garuolaïa-raṇa-bhare diṭṭhī diṭṭha-samare dhaṇummi ṇisaṇṇā

muaï a kilinta-kusumaṃ avahovāsa-maliovahāṇaddhantaṃ

saï-pariattaṇa-visamaṃ hiaāvea-pisuṇaṃ silā-saaṇīaṃ

juggaaṃ

to sela-sāra-garuaṃ aïrā-honta-daïā-samāgama-pisuṇaṃ

ahiṇandiūṇa suiraṃ phuramāṇabbhahia-pīvaraṃ vāma-bhuaṃ

khaṇa-saṃmāṇia-dhammo dhaṇu-kaḍḍhaṇa-magga-moia-pariṭṭhiviaṃ

bandhaï malia-visajjia-tamāla-saaṇa-surahiṃ jaḍā-pabbhāraṃ

juggaaṃ

dāūṇa galia-bāhaṃ cira-dhariāūramāṇa-rosāambaṃ

diṭṭhiṃ laṅkāhimuhiṃ samattha-ṇivvaḍia-tāraā-duppecchaṃ

geṇhaï gahia-tthāmaṃ sīā-suṇṇaïa-saaṇa-magga-ṭṭhaviaṃ

bahuso virahukkaṇṭhia-ṇimia-muhoruṇṇa-maïa-koḍiṃ cāvaṃ

to taṃ mahi-ala-ṇiviaṃ vāma-karāveḍha-ṇiṭṭhura-pariggahiaṃ

dāhiṇa-hattheṇa kaaṃ valanta-deha-bhara-ṇāmiaṃ sajjīaṃ

kāūṇa sasia-manthara-garua-siro-ampa-tajjiaṃ paḍivakkhaṃ

calio calanta-pavvaa-vilaïa-dhaṇu-metta-sāhaṇo rahuṇāho

[p. 101 ]

caliaṃ ca tulia-pavvaa-milanta-sihara-ṇaha-ṇimmiekka-mahiharaṃ

aṇurūa-bhua-pariṭṭhia-viḍava-muṇijjanta-pāavaṃ kaï-seṇṇaṃ

saṃṇajjhanti kuurisā saṃṇāha-bhareṇa kiṃ karenti samatthā

ṇiaa-balaṃ cia kavaaṃ kaīṇa appaḍihaā bhuā a paharaṇaṃ

ṇāa-ṇisāara-sāraṃ māā-ṇikkalusa-jujjha-gaï-pabbuddhaṃ

agga-kkhandhammi kaaṃ laṅkā-magga-ṇiuṇaṃ vihīsaṇa-seṇṇaṃ

samara-turiassa-sukaaṃ kaha mottavvaṃ ti dūmio suggīvo

gahiāuhammi rāme soaï a vihīsaṇo ṇisāara-vaṃsaṃ

apphālie dhaṇummi a khohia-giri-vihua-sāare rahuvaïṇā

kampia-ghara-pāārā aṅga-kkhivaṇa-visamaṃ va vevaï laṅkā

jhīṇa-pulaāiaṅgī aüvva-harisa-miliāṇaṇā jaṇaa-suā

soūṇa samāsatthā paḍhamullāvaṃ va rāhavassa dhaṇu-ravaṃ

mucchāvia-juvaï-jaṇo rakkhasa-vaï-hiaa-mahiharāsaṇi-ghāo

vāmohei puri-aṇaṃ sīā-kaṇṇa-suhao pavaṃga-kalaalo

kaï-vara-rahasuddhāia-dhua-samaa-pahāvioahi-samakkanto

salila-bharenta-dari-muho rasaï pasammanta-paḍiravaṃ dharaṇiharo

ṇijjia-sesa-kalaalo paḍhamapphālia-rasanta-dhaṇu-ṇigghoso

sāmarisa-vimbhiāṇaṇa-dahavaaṇāaṇṇio cireṇa pasanto

tāva a rakkhasa-ṇāho pāārantaria-kaḍaïaṃ kaï-seṇṇaṃ

raṇa-mahiaṃ agaṇento ṇiae ṇiddā-parikkhaammi viuddho

[p. 102 ]

vahaï vivalāa-ṇiddaṃ biiovāsa-pariattaṇāvaddha-suhaṃ

visama-sua-maṅgala-ravaṃ ohīanta-paalāiaṃ dahavaaṇo

to mahu-maa-muccantāmasiṇohīranta-lohiacchi-ṇihāaṃ

dhaṇu-saddāmarisa-haaṃ ṇiddā-sesaṃ dasāṇaṇassa vialiaṃ

tuṅga-maṇi-toraṇāi va ekkakkama-laṅghiaṅguli-karālāiṃ

uddhaṃ bhua-jualāiṃ muaï valeūṇa ṇiaa-saaṇucchaṅge

aha bhaa-calierāvaṇa-bhajjanta-kkhambha-diṇṇa-sura-saṃkhohaṃ

āhammiuṃ paattaṃ raṇa-saṃṇāha-pisuṇaṃ dasāṇaṇa-tūraṃ

raṇa-saṇṇā-paḍiuddhā gahia-jahāsaṇṇa-paharaṇā raaṇiarā

mīlanta-kaṇṭha-laggaṃ thoaṃ ghettūṇa ṇiggaā juvaï-jaṇaṃ

āucchamāṇa-gahiā suammi atthekka-samara-saṇṇā-vaḍahe

juaï-muhāhi piāṇaṃ ṇenti amukka-siḍhila-ṭṭhiā aharoṭṭhā

piaama-kaṇṭholaïaṃ juaīṇa suammi samara-saṃṇāha-rave

īsi-ṇihaṃ ṇavara bhaaṃ suraa-kkheeṇa galaï bāhā-jualaṃ

sua-saṇṇā-rava-turiā paḍivaṇṇāuha-vihattha-valia-kara-alā

uvvellanti ṇisiarā vaccha-valanta-tthaṇaṃ piāveḍha-suhaṃ

rumbhantīṇa piaame akkaa-uvve vi paṇaa-bhaṅgammi kae

juaīṇa cira-parūḍho bhaa-hitthammi hiae ṇa laggaï māṇo

jaha jaha piāi rubbhaï saṃbhāvia-sāmiāvamāṇabbhahiaṃ

taha taha bhaïssa vaḍḍhaï saṃmāṇia-macchareṇa samarucchāho

[p. 103 ]

daïā-karehi dhariā khaliā paṇaeṇa pemma-rāeṇa hiā

māṇeṇa vavaṭṭhaviā raṇa-parioseṇa ṇiggaā raaṇiarā

sura-samarucca-cchandā kaï-samasīsa-lahuāiammi raṇa-bhare

lajjanti a saṃṇahiuṃ ṇa a visahanti pasaraṃ parassa ṇisiarā

vaṇa-vivaresu karālaṃ vaṇa-veḍhesu muhalaṃ khalantaddhantaṃ

hoi ura-tthala-visamaṃ puṭṭhi-ṇirāa-ṭṭhiaṃ mahoara-kavaaṃ

sura-samara-diṭṭha-sāro rakkhasa-ṇāhassa jaṅgamo pāāro

sara-mokkhesu suhattho saṃṇajjhaï harisio kameṇa pahattho

tisirassa samukkhitto bahu-kaṇṭhantara-karālio saṃṇāho

siḍhilaṃ cia osario ekkamuhukkhitta-hattha-taṇuammi ure

diṇṇa-mahi-ampa-garuaṃ saṃcālente mahoare appāṇaṃ

vaccha-tthala-puñjaïo osaraï bhareṇa appaṇo saṃṇāho

ṇīsarierāvaṇa-danta-musala-dīsanta-masiṇa-ṇihasa-cchāaṃ

kavaaṃ majjha-karālaṃ uttambhijjaï ura-tthale indaïṇo

aïkāassa vi kavae cireṇa ūrūsu ṭhia-palambosāre

deha-ppahā-vimukkaṃ jāaṃ vocchiṇṇa-kasaṇa-mihiaṃ va ṇahaṃ

samara-turio visūraï ura-tthaluvvatta-dāviaṃsovāsaṃ

āvandhiūṇa kavaaṃ vajja-muha-cchiṇṇa-bandhaṇaṃ dhummakkho

roseṇa cira-parūḍhe phuḍie asaṇippahassa vaṇa-saṃghāe

kavaa-vivarehi galiaṃ suiraṃ uppāa-jalaharassa va ruhiraṃ

ukkhippanta-ṇirāā amarisa-vea-valie ṇiumbhassa ure

phuḍa-dāvia-sīmantā vialia-loha-valaā visaṭṭaï māḍhī

[p. 104 ]

sura-paharaṇa-ghāa-sahaṃ suo vi suparicchaaṃ ṇivandhaï kavaaṃ

samuha-ṭṭhiaṃ ṇa āṇaï purao duvvāra-rāma-sara-dujjāaṃ

turiāucchia-kāmiṇi-valanta-dhaṇiovaūhaṇāhiṇṇāṇaṃ

thaṇa-parimalaṃ daanto ṇīa ccia sāraṇo ṇa bandhaï kavaaṃ

juttā kumbhassa rahe māā-baddha-muhalandhaāra-dhaa-vaḍe

sura-ruhira-daṭṭha-kesara-guppanta-bhuaṃga-paggahā kesariṇo

ṇimmāei amarisaṃ paḍihatthei garuaṃ pi sāmia-sukaaṃ

vihuṇaï parāhimāṇaṃ ṇimio muṭṭhimmi maṇḍalaggassa karo

saṃṇajjhanti samatthā ṇa sahijjaï kalaalo visūraï hiaaṃ

viraei sura-vahu-jaṇo vimāṇa-toraṇa-gaāgao ṇevacchaṃ

ia jā samara-saaṇho saṃṇajjhaï harisio ṇisāara-loo

tā rahuvaï-dīsantaṃ allīṇaṃ cia samantao kaï-seṇṇaṃ

bhaggārāma-violaṃ daliujjāṇa-bhavaṇovaṇiggama-lahuiṃ

ovagganti pavaṃgā sohā-viṇiaṃsaṇaṃ ṇisāara-ṇaariṃ

aṅkāaa-raaṇiaraṃ dhīrāanta-pavaāhiva-dharijjantaṃ

rasaï visamāaa-paaṃ rosuddhāia-pariṭṭhiaṃ pavaa-balaṃ

rahasallianta-gavvia-kaï-seṇṇa-cchanda-ṇaha-alallīṇa-suraṃ

bandittaṇa-daṭṭhavvaṃ pecchaï sura-vahu-jaṇo ṇisāara-ṇaariṃ

raṇa-rahasa-patthiāṇaṃ uru-vea-visaṭṭa-sela-sihara-kkhaliā

pavaāṇa paḍhama-bhaggā paḍanti samaïñchiāṇa maggeṇa dumā

ṇaha-ala-samuṭṭhiehiṃ pāārantaria-dhaa-vaḍehi pavaṃgā

sūenti guḍia-vāraṇa-raïa-ghaḍā-bandha-saṃṭhie raaṇiare

[p. 105 ]

bhamaï pavaṇāṇusārī pavaa-balassa khaliuṭṭhia-paücchalio

duma-bhaṅga-sadda-visamo mahi-ṇīharia-garuo samullavaṇa-rao

ṇiddalia-maṇi-aḍāṇaṃ denti jahāsaṇṇa-vivara-palhatthāṇaṃ

vihaḍia-suvela-lambia-disā-valantojjharattaṇaṃ phaḍihāṇaṃ

je cira-āla-parūḍhā samarāiñchia-mahinda-paa-ṇikkhevā

te ṇavara gourantara-vihaḍaṇa-caḍulehi vāṇarehi vihaḍiā

jāā ṇisāara-purī pāārabbhantarāvasesa-dhaa-vaḍā

khaṇa-vāṇara-saṃvellia-phalihā-vijjhavia-rakkhasenda-paāvā

viaḍa-giri-ūḍa-saṃṇiha-ṇirantarāsaṇṇa-vāṇara-parikkhittā

jāā pāārohaa-majjha-vvūḍha-phaḍiha vva rakkhasa-ṇaarī

to taṃ valanta-viaḍaṃ vāṇara-seṇṇaṃ vihatta-dārāhoaṃ

jāaṃ ṇivaha-ṇirantara-laṅkā-pāāra-ghaḍia-maṇḍali-bandhaṃ

biioahi-gambhīre phalihāvattammi biia-baddha-giri-vahā

āḍhattā laṅgheuṃ biia-suvelaṃ va vāṇarā pāāraṃ

ṇavari a mukka-kalaalaṃ vāṇara-tuliammi dahamuhāhiṭṭhāṇe

caliaṃ raaṇiara-balaṃ khaaggi-vihue vva mahi-ale uahi-jalaṃ

ārūḍho ṇīi rahaṃ āsaṇṇa-gaïnda-laṅghaṇa-valantehiṃ

sarahehi samara-tulio juttaṃ jua-bhagga-kesarehi ṇiumbho

kaha vi paḍivaddha-kavao samarāsaṅghia-samattha-vāṇara-loo

ṇīi dhaṇu-koḍi-tāḍaṇa-tūravia-turaṃgamo raheṇa paaṅgho

caḍula-vaḍāā-ṇivaho kañcaṇa-ghara-bhitti-viaḍa-kūvara-bandho

indaïṇo vi pasario ekkuddeso vva rakkhasa-urīa raho

[p. 106 ]

khaṇa-pariatta-maïndā khaṇa-lakkhia-kuñjarā khaṇantara-mahisā

tassa khaṇa-metta-mehā rahaṃ vahanti khaṇa-pavvaā a turaṃgā

avisajjia-ṇikkante atthāṇa-kkhoha-halahaluṭṭhia-muhale

dahavaaṇassa suhāvaï āṇā-bhaṅgo vi takkhaṇaṃ ṇiaa-bale

guḍia-guḍijjanta-bhaḍaṃ sohaï raṇa-turia-jutta-jujjanta-rahaṃ

ghaḍia-ghaḍenta-gaa-ghaḍaṃ calia-calanta-turaaṃ ṇisāara-seṇṇaṃ

hatthi-gaa-varia-rāmaṃ raha-gaa-saccavia-pavaa-vaï-somettiṃ

āsa-gaa-varia-haṇumaṃ bhūmī-gaa-varia-kaï-balaṃ ṇīi balaṃ

raha-saṃghaṭṭa-kkhaliaṃ goura-muha-puñjaïjjamāṇa-gaa-ghaḍaṃ

bhavaṇantara-guppantaṃ aghaḍentekkamuha-ṇiggamaṃ valaï balaṃ

dukkheṇa gourāiṃ valanta-jua-koḍi-vihaḍia-kavāḍāiṃ

bolanti rakkhasa-rahā taṃsoṇāmia-dhaāhaovari-taḍimā

ṇisuḍhia-disā-gaïndaṃ bhagga-bhuaṃga-pphaṇaṃ dalia-pāālaṃ

garuaṃ pi rakkhasāṇaṃ aïrā-honta-lahuaṃ bharaṃ sahaï mahī

agga-kkhandhāvaḍiaṃ majjhe dāra-muha-ruddha-puñjia-pihulaṃ

ūsāsia-sāhi-muhaṃ kūlābharia-bhavaṇaṅgaṇaṃ ṇīi balaṃ

ia dāra-kaa-tthambhaṃ ṇīi vihiṇṇa-viaḍaṃ ṇisāara-seṇṇaṃ

ekkamuha-dari-viṇiggaa-sama-tthaluttāṇa-patthia-ṇaï-cchāaṃ

jāāi taṃ muhuttaṃ puṇṇa-jjhīṇa-sariā-puliṇa-sohāiṃ

rakkhasa-gharaṅgaṇāiṃ gaa-samarāhimuha-joha-païrikkāiṃ

laṅkā-veḍhaṇa-turio āloia-dāra-ṇinta-rakkhasa-loo

rasiūṇa pavaa-ṇivaho khara-pavaṇāiddha-vaṇa-dao vva pacalio

[p. 107 ]

paharujjua-pāikkaṃ parivaḍḍhaï pakkha-pasariāsārohaṃ

mukkaṅkusa-māaṅgaṃ siḍhilia-raha-paggahaṃ ṇisāara-seṇṇaṃ

to ekkāaa-veaṃ ekkakkama-diṇṇa-mahi-alabbhahia-paaṃ

ṭhāi aṇohīṇa-bhaḍaṃ taha parimaṇḍala-pahāviaṃ kaï-seṇṇaṃ

patthanti jāa-rosā patthijjanti a mahaggha-raṇa-soḍīrā

ṇihaṇanti ṇihammanti a aṇurāeṇa ṇavaraṃ ṇa bhajjanti bhaḍā

ia siri-pavaraseṇa-viraïe dahamuhavahe mahākavve bāraho āsāsao

[p. 108 ]

teraho āsāsao

aha ṇiggaa-miliehiṃ allīṇa-samāgaehi a vimukka-ravaṃ

raaṇiara-vāṇarehiṃ diṇṇaṃ sahiaṃ ca garua-raṇa-patthāṇaṃ

taha a purilla-ṇivāia-dehovari-ṇimia-calaṇa-patthaṇa-turiā

ekkakkamaṃ ahigaā thoaṃ jaha pahara-lālasā osariā

jaha hiaehi vavasiaṃ raa-kalusehi ṇaaṇehi jaha saccaviaṃ

raaṇiarehi raṇa-muhe taha paḍivakkhammi paharaṇaṃ ohariaṃ

paa-lambhabbhahia-javā muṭṭhi-pariṭṭhavia-ṇippaampa-kkhaggā

saccavia-laddha-lakkhā paḍhama-pahāra-visaā ṇa bhajjanti bhaḍā

vihuṇanti calia-viḍave muha-maṇḍala-gholaṇuppusia-sindūre

pavaa-sa-hatthāiddhe kumbha-aḍukkhutta-pāave māaṅgā

rosassa dāsarahiṇo maaṇassa a dūsahassa rakkhasa-vaïṇo

samaaṃ cia aḍḍhatto doṇha vi aṇurūa-dāruṇo pariṇāmo

ṇihaṇanti gaehi gae turaehi turaṃgame rahehi a rahiṇo

jāaṃ pavaṃgamāṇaṃ paḍivakkho paharaṇaṃ ca rakkhasa-seṇṇaṃ

sara-vikkiṇṇa-mahiharā sara-vihaḍia-sesa-muggarāhaa-selā

paharaṇa-maggāiñcia-bhua-cuṇṇia-pavvaā bhamanti ṇisiarā

bhāa-paḍio vi vitthaa-giri-pariṇāha-viaḍe pavaṃga-kkhandhe

apahuppantāveḍho ullalaï gaassa thora-kara-pabbhāro

[p. 109 ]

raaṇiarora-tthala-cuṇṇiassa-kaï-rosa-pesiassa sihariṇo

uddhaṃ uddhāi rao osaraï ahomuho silā-saṃghāo

riu-bala-majjha-ṇirāā ṇihaa-ṇirantara-ṇisuddha-ṇajjanta-bhaḍā

vikkama-ṇīsāmaṇṇā daṭṭhuṃ pi bhaḍāṇa dukkarā gaï-maggā

ṇivvubbhaï soḍīraṃ appaḍihattha-lahuo hasijjaï paharo

vaḍḍhaï verāvandho aïsaṃdhijjanti sāhasesu samatthā

ṇa paḍaï paḍie vi sire sūla-vihiṇṇaṃ pi ṇea bhijjaï hiaaṃ

duppariiaṃ ṇa laggaï lāvijjantaṃ pi paḍibhaḍāṇa raṇa-bhaaṃ

sahaï paharesu dappo dappa-ṭṭhāṇesu sahaï purisāsaṅgho

ṇiddosesu bhaḍāṇaṃ osāresu vi ṇa osaraï rosa-raso

riu-gaa-bhiṇṇukkhittā rosa-vihuvvanta-caḍula-kesara-ṇivahā

daḍha-daṭṭha-danta-mūlā rasiūṇa samaccharaṃ ṇimillanti kaī

avahīraṇā ṇa kijjaï sumarijjaï saṃsae vi sāmia-sukaaṃ

ṇa gaṇijjaï viṇivāo diṭṭhe vi bhaammi saṃbharijjaï lajjā

paḍhumāṇiāhi suiraṃ je jīvia-saṃsaammi vi paricchūḍhā

te ccia ahimuha-ṇihaā sura-bandīhi ahisāriā raaṇiarā

raaṇiara-baddha-lakkho abaddha-ruhira-paripaṇḍuraṅga-ccheo

agaṇia-vaṇa-saṃtāvo uṇha-pahāra-saraso samalliaï kaī

ṇa paḍikkhanti avasaraṃ occhundanti jaṇiaṃ pareṇa paāvaṃ

bolenti jahā-bhaṇiaṃ sāhukkāra-purao aïnti samatthā

āikulaaṃ 12

ia tāṇa taṃ viambhaï suraṅgaṇā-suraa-lambha-saṃkea-haraṃ

bhagga-jama-loa-vanthaṃ mahenda-bhavaṇujjuāia-vahaṃ jujjhaṃ

[p. 110 ]

kaï-vaccha-tthala-pariṇaa-ṇiaa-muhatthamia-danti-danta-pphalihaṃ

ṇihaa-bhaḍa-mahia-ṇivaḍia-sura-vahu-cala-valaa-muhala-pavaa-gaï-vahaṃ

ovaaṇosuddha-rahaṃ uppaaṇocchitta-vihaḍamāṇa-gaïndaṃ

gahia-pphiḍia-turaṃgaṃ aṇudhāvia-pavaa-ṇihaa-rakkhasa-johaṃ

rasa-ṇivvāora-tthala-suha-visahijjanta-candaṇa-duma-ppaharaṃ

kalaala-lohugghāḍia-muha-bolīṇa-sara-magga-ṇinta-ṇiṇāaṃ

bhiṇṇa-ghaḍijjanta-ghaḍaṃ paḍiruddhosaria-cakkalia-pāikkaṃ

ruhirohiṇṇa-raha-vahaṃ muha-sukkha-ppheṇa-ṇihua-hesia-turaaṃ

riu-paharaṇa-pariosia-sāhukkāra-rava-gabbhiṇa-paḍanta-siraṃ

ṇibbhiṇṇa-pahara-mucchia-vaaṇabbhantara-virāa-bhaḍa-cukkāraṃ

sela-paharuvviāia-dukkha-vavaṭṭhavia-hatthi-patthia-johaṃ

bhagga-dhaa-ciṇha-vimuhia-paṇaṭṭha-ṇiaa-bhaḍa-dukkha-ṇajjanta-rahaṃ

giri-pellia-raha-kaḍḍhaṇa-vihala-vasāria-muha-tthaṇanta-turaṃgaṃ

mahi-ala-paloṭṭa-mahihara-raaa-rasomalia-bhiṇṇa-paṇḍura-ruhiraṃ

kaï-mukka-cuṇṇia-ṭṭhia-sela-muṇijjanta-sarasa-sariā-maggaṃ

oharia-vañciāiñciāsi-maggovaḍanta-vāṇara-johaṃ

ahidhāvanta-pavaṃgama-mukkaṃsa-ṇirāa-kesara-saḍugghāaṃ

majjhanta-bhāa-ṇivaḍia-daṇḍāuha-bhiṇṇa-mahi-aloviddha-bhaḍaṃ

gahia-sira-daṭṭha-vāṇara-ṇisāarora-tthaladdha-rovia-dāḍhaṃ

ṇaha-dharia-pavvaojjhara-sībhara-taṇṇāa-garuiosaṇṇa-raaṃ

[p. 111 ]

sārahi-hattha-alāhaa-muha-paḍiuṭṭhia-turaṃga-ṇivvūḍha-rahaṃ

sara-ghāa-cuṇṇiovaïa-pavvaāvīa-ruhira-sariā-sottaṃ

aṭṭanti asahaṇāiṃ khaṇḍijjanta-paḍisāriaddhantāiṃ

vocchijjanta-muhāiṃ bhijjantosaria-paḍibhaḍāi balāiṃ

vāṇara-paharukkhuḍiā aṇirūvia-lakkha-pesiāsi-paharaṇā

mucchā-ṇimīliacchā ohīrantā vi allianti ṇisiarā

cuṇṇia-garua-paḍibhaḍo phuraï aṇallīṇa-rakkhasāhaa-vihalo

khaṇḍijjanta-paaṭṭo oli-cchiṇṇa-paḍio pavaṃgama-joho

soḍīreṇa paāvo chāā paharehi vikkamehi pariaṇo

jīeṇa a ahimāṇo rakkhijjaï a garuo sarīreṇa jaso

bhijjaï uro ṇa hiaaṃ giriṇā bhajjaï raho ṇa uṇa ucchāho

chijjanti sira-ṇihāā tuṅgā ṇa uṇa raṇa-dohalā suhaḍāṇaṃ

selojjharehi gaaṇe dhua-lohia-sībharehi dhārā-magge

maa-salilehi ghaḍāsu a vocchijjaï pasariaṃ mahi-raüṭṭhāṇaṃ

visahia-khagga-ppaharā gaïnda-danta-lihiaggalā-paḍirūā

selāiñchaṇa-valiā visamaṃ bhajjanti pavaa-bāhu-pphaḍihā

teṇhāio vi suiraṃ saṃṇāha-cchea-gabbhiṇammi vaṇa-muhe

ṇivvalia-loha-virasaṃ ṇa piaï āmuaï cakkhiūṇa vihaṃgo

vevaï paḍio vi bhuo osuddhammi vaaṇammi dharaï amariso

lua-sīsaṃ pi kavandhaṃ dhāvaï ukkhitta-kaṇṭha-lohia-dhāraṃ

[p. 112 ]

dei rasaṃ riu-paharo vahaï dhuraṃ vikkamassa verāvandho

āaḍḍhia-raṇa-rahaso dappaṃ vaḍḍhei āao aïbhāro

sāhei riuṃ va jasaṃ ṇa sahaï āāriaṃ va kāla-kkhevaṃ

lahaï suhaṃ miva ṇāsaṃ jīaṃ muaï samuhaṃ paharaṇaṃ va bhaḍo

visahia-khagga-ppaharā vialia-lohia-kilinta-ṇīsāra-bhuā

mucchijjantoallā akkantā ṇiaa-mahiharehi pavaṃgā

daaï kusuaṃ va māṇaṃ vaḍḍhantaṃ pi aṇahaṃ ṇa pattiaï jasaṃ

ṇa karei loa-garue jīa ccia ṇavara āaraṃ bhaḍa-sattho

ṇihaālakkhia-johe jāe lahuammi ṇiaa-dhārā-magge

parivaḍḍhantāi-bharaṃ garuaṃ para-saṃkulaṃ aïnti samatthā

dhārenti jasassa dhuraṃ entaṃ ṇa sahanti vikkamassa parihavaṃ

rosassa karenti dhiiṃ māṇaṃ vaḍḍhenti sāhasassa samatthā

paharāsāia-harisaṃ khaṇa-mucchā-galia-raṇa-maṇoraha-sokkhaṃ

jīa-viḍhattaccharasaṃ sira-parivattia-jasaṃ viambhaï samaraṃ

saṃdehesu hasijjaï rajjijjaï sāhase ramijjaï vasaṇe

mucchāsu vīsamijjaï ṇivvūḍhaṃ ti ṇavaraṃ gaṇijjaï maraṇe

calio a caraṇa-pahao aüvva-diṇṇa-raï-maṇḍala-gahāsaṅko

atthekka-kaḍḍhia-ṇiso abhāa-bhagga-diaso mahi-raügghāo

mūle bahalugghāo majjhoāse pasāriattaṇa-taḍiṇo

ṇaha-puñjia-vitthario paḍaï disāsu garuattaṇeṇa mahi-rao

muaï bharei ṇu vasuhaṃ ṇīi disāhiṃ thaei ṇu disā-akkaṃ

addiṭṭha-ṇiggama-vaho paḍaï ṇahāhi gaaṇaṃ vilaggaï ṇu rao

[p. 113 ]

dīsaï raaṇiara-balaṃ pavaṃga-johehi māsala-raantariaṃ

osāa-haassa ṭhiaṃ purao maṇi-pavvaassa va haa-cchāaṃ

odhūsaria-ghaa-vaḍo pasaraï maïlia-turaṃgama-muha-ppheṇo

kasaṇa-mihia vva taṇuo ṇahammi sāmalaïāavo raa-ṇivaho

vāṇara-rahasa-visajjia-ṇahaṅgaṇovaïa-sela-magga-ṇirāo

raïṇo kalusa-cchāo paḍaï paṇālojjharo vva kiraṇujjoo

kuvioharia-ṇisāara-pavaa-daḍha-kkhandha-pūriaddhantāsuṃ

maṃsala-mahu-kosa-ṇiho bajjhaï baddha-ruhirāsi-dhārāsu rao

raṇa-parisakkaṇa-vihalā raï-kiraṇāhaa-kilinta-maülia-ṇaaṇā

ṇivvāanti gaïndā sībhara-saṃvalia-reṇu-kaddamia-muhā

mūlāhoa-karālā soṇia-sotta-ṇivahantarāla-pasariā

ekkakkameṇa samaaṃ saṃbajjhanti uariṃ mahi-laüppīḍā

ṇivvāleūṇa ṇahe gaa-sukkāria-valanta-dhaa-vaḍa-taṇuiṃ

pavaṇo kaḍḍhaï visamaṃ chāā-vaha-paṭṭha-dhūsaraṃ raa-lehaṃ

saṃrumbhaï diṭṭhi-vahaṃ gaāṇa ahimuha-pahāviāṇa raṇa-muhe

mārua-kampijjanto vaaṇabbhāsammi muha-vaḍo vva mahi-rao

ṇavari a bhaḍa-vaccha-tthala-vaṇa-magga-ṇirāa-patthiucchaliāe

ruhira-ṇaīa mahi-rao ummūlia-kūla-pāavo vva ṇisuddho

palahua-ṇīhāra-ṇihaṃ saṃghāia-kamala-ṇāla-tantu-cchāaṃ

gholaï dara-vocchiṇṇaṃ mārua-bhiṇṇa-taliṇa-ṭṭhiaṃ raa-sesaṃ

rumbhantujjua-maggaṃ dharāharantara-valanta-ṇaï-sotta-ṇihaṃ

valaï valanta-dhaa-vaḍaṃ paḍia-gaïnda-ṇivahantarālesu balaṃ

[p. 114 ]

dūsaha-sahia-ppaharā duvvojjha-vilagga-samara-ṇivvūḍha-bharā

occhuṇṇa-duggama-pahā kaa-dukkara-pesaṇā paḍanti pavaṃgā

bandhu-vaha-baddha-veraṃ sahassa-pūraṇa-kavandha-jaṇiāmoaṃ

vaḍḍhaï bhaḍa-diṇṇa-rasaṃ bhuja-pabbala-pahua-vīra-paḍaṇaṃ jujjhaṃ

maṇibandhāgaa-puñjia-saṃṇāha-cchea-valaa-diṇṇāveḍhaṃ

ṇeuṃ ṇa caei siā mūlucchiṇṇa-garuaṃ ṇisiarassa bhuaṃ

āvattantara-valiā ruhira-ṇihāesu pāsa-baddha-ppheṇā

ollanta-pamha-garuā atthāanti paḍiūṇa camaruppīḍā

uddha-muha-mukka-ṇāā puvvaddha-bharosianta-pacchima-bhāā

kumbhe pavaa-silāhaa-khuppantuddhaṅkuse dhuṇanti gaïndā

aha pavaa-bharubbhantā paharujjua-tiasa-bhaṅga-dāṇa-samuiā

jāā rakkhasa-johā paḍhamuggaa-dukkaraṃ paḍivahāhimuhā

bhaggoṇiattia-gaaṃ bhamiaṃ ṭhāṇa-parivattiobhagga-rahaṃ

ekka-paa-valia-johaṃ maṇḍali-diṇṇa-turaaṃ ṇisāara-seṇṇaṃ

amarisa-vitthakkantā vivalāanti bhamiūṇa galiāmarisā

īsi-viatta-cchūḍhā ṇibbhīallīṇa-vāṇarā raaṇiarā

raha-saṃdāṇia-turaaṃ turaṃgamora-tthala-kkhalia-pāikkaṃ

pāikkāvalia-gaaṃ gaa-bhajjanta-raha-saṃkulaṃ valaï balaṃ

sasaï visamuddha-kampaṃ garuāanta-bhua-lambiobhagga-dumaṃ

vihalosaria-paḍibhaḍaṃ saṇṇovāhia-ṇisāaraṃ pavaa-balaṃ

[p. 115 ]

akkhaṇḍia-soḍīrā pavaāṇia-paḍhama-māṇa-bhaṅgāvasarā

bhaggā vi bhamanti puṇo ṇīsesaṃ rakkhasā ṇa geṇhanti bhaaṃ

antyakulaaṃ 4

taha vi a dara-parivattia-cakkalaïjjanta-garua-cakka-raha-vahaṃ

vitthakkanta-pahāvia-samattha-saṃṭhāvaṇā-viḍhatta-raṇa-jasaṃ

vāṇara-paraṃmuhoṇāmiaddha-moḍia-ṇilāḍa-vaṭṭa-ṇisiaraṃ

para-seṇṇa-kalaalāhittha-paḍiṇiattanta-gaa-violārohaṃ

cala-vāṇarāṇudhāvia-vāla-dharijjanta-ṇiccala-ṭṭhia-turaaṃ

ṇihaa-bhaḍa-paḍia-sārahi-pavaṃga-bhesia-turaṃga-hīranta-rahaṃ

dhārā-magga-ṇivāia-bala-paḍihaa-virala-vāṇaruṇṇia-maggaṃ

bhaggaṃ galanta-paharaṇa-suṇṇaïohaa-bhuaṃ ṇisāara-seṇṇaṃ

aha hia-macchara-lahuā ekkakkama-cakkhu-rakkhaṇāhia-hiaā

hiaāvaḍia-dahamuhā valiā paḍimukka-raṇa-bhaā raaṇiarā

vocchiṇṇa-saṃdhia-jasā honti ṇiatta-samuha-ṭṭhavia-soḍīrā

kaï-bala-duppariallā siḍhilia-paḍivaṇṇa-raṇa-dhurā raaṇiarā

to bhaṅga-lajjiāṇaṃ parivaḍḍhia-pasara-harisiāṇa a garuaṃ

raaṇiara-vāṇarāṇaṃ variāāria-bhaḍaṃ pavaṭṭaï jujjhaṃ

suggīveṇa paaṅgho sattacchaa-pāaveṇa diṇṇa-raṇa-suho

vaṇa-gaa-dāṇa-surahiṇā vacchucchalia-kusumaṭṭahāseṇa hao

diviāhaassa samare surahiṃ ura-paḍia-sarasa-candaṇa-gandhaṃ

asaṇippahassa jīaṃ agghāanta-suhioṇimillassa gaaṃ

hantūṇa vajjamuṭṭhiṃ hasaï maïndo vi muṭṭhi-ghāa-ṇisuddhaṃ

āhittha-diṭṭhi-ṇiggaa-jalaṇa-sihāamba-phuḍia-loaṇa-jualaṃ

[p. 116 ]

kuvieṇa vijjumālī cira-jujjhia-harisio suseṇeṇa kao

calaṇa-jualāvalambia-ṇakkhukkhitta-khuḍiohaa-bhua-pphaḍiho

sahia-paharaṃ ṇaleṇa vi tavaṇassa talāhighāa-moḍia-kaṇṭhaṃ

ṇihiaṃ dehammi siraṃ deho addha-ṇimio mahi-alammi kao

hantūṇa jambumāliṃ jhatti vihiṇṇo aïñcio pavaṇa-suo

saala-tala-gāḍha-tāḍaṇa-bhiṇṇucchalia-sira-mea-sitta-dasa-disaṃ

aha geṇhaï aïbhūmiṃ indaï-vāli-taṇaāṇa raṇa-soḍīraṃ

ṇihaekkamekka-pariaṇa-sa-hattha-paḍivaṇṇa-saṃsaa-tulārohaṃ

bāṇandhaāria-disaṃ dhaṇu-maṇḍala-parigaaṃ visesei paraṃ

āloiukkhaāṇia-mukka-paḍantehi giri-sahassehi kaī

ṇivaḍanti kusuma-ṇibbhara-milia-valanta-viḍavovaūḍha-mahuarā

vivaïṇṇa-pphala-lahuā dhua-majjha-kkhuḍia-pallavā duma-ṇivahā

vāli-taṇaaṃ ṇa pāvaï gaaṇe guppaï dumehi sara-saṃghāo

chijjanti addha-vanthe entā dahamuha-suaṃ ṇa laṅghanti dumā

vikkhitta-loddha-kusumaṃ sara-daliuddhāamāṇa-candaṇa-gandhaṃ

uddhua-mandāra-raaṃ sarasa-lavaṅga-dala-gabbhiṇaṃ hoi ṇahaṃ

āikulaaṃ 7

ia taṃ sama-paḍihatthaṃ vāraṃ-vāra-bala-diṇṇa-sāhukkāraṃ

indaï-vāli-suāṇaṃ paraṃ pamāṇaṃ gaaṃ pi vaḍḍhaï jujjhaṃ

duma-kusuma-majjha-ṇiggaa-sara-puṅkhālagga-ṇijjamāṇa-mahuaraṃ

ṇivvāvārosaria-ṭṭhiohaāvigga-seṇṇa-vimhaa-diṭṭhaṃ

dahamuha-taṇaa-visajjia-sara-bharia-ṇahaṅgaṇuppaïa-vāli-suaṃ

vāli-sua-rosa-pesia-sāla-silā-sela-ruddha-dahamuha-taṇaaṃ

[p. 117 ]

ṇisiara-sara-ṇiddāria-vāṇara-deha-ruhirāruṇa-disāhoaṃ

vāṇara-pahara-paattia-rakkhasa-ruhiroha-kaddamia-bhūmi-alaṃ

riu-sūla-dūmiohīramāṇa-vāli-sua-diṇṇa-vāṇara-soaṃ

selāhighāa-mucchia-dahamuha-taṇaa-bhaa-bhiṇṇa-raaṇiara-balaṃ

tārā-taṇaa-visesia-raaṇiara-paatta-pavaa-seṇṇa-kalaalaṃ

mandodari-sua-dūmia-vāṇara-pariosa-muhala-rakkhasa-loaṃ

bhua-paḍia-ṇipphala-pphaliha-bhaṅga-helā-hasanta-vāṇara-johaṃ

ura-bhiṇṇa-silā-ala-mehaṇāa-mukkaṭṭahāsa-paṇḍuria-ṇahaṃ

aha indaïmmi vāli-taṇaeṇa samarāṇurāa-bhaggucchāhe

ṇihao tti hasanti kaī māāi ṭhia tti harisiā raaṇiarā

ia teraho āsāsao parisamatto

[p. 118 ]

caüddaho āsāsao

aha ṇipphala-gaa-diaso jahicchiāsaṃpaḍanta-dahamuha-lambho

jūraï laṅkāhimuho alasāanta-haa-rakkhaso rahuṇāho

eesu suha-ṇisaṇṇo ṇa ṇīi samaraṃ dasāṇaṇo tti gaṇento

icchaï diṇṇāāse raaṇiaresu paḍimuñciuṃ sara-ṇivahe

diṭṭhimmi patthiammi a āvaḍiammi a pare sara-ṇisumbhante

samarammi visūrantā mohukkarisia-dumā bhamanti pavaṃgā

bhettūṇa turia-mukke aṇuloma-pahāvie silā-saṃghāe

paḍhamaṃ sāhenti paraṃ vihaḍia-vāṇara-maṇorahā rāma-sarā

chijjaï kareṇa samaaṃ pavae ṇalliaï rakkhasāṇa paharaṇaṃ

pāvaï turia-vimukkaṃ aṇahaṃ ṇa a rakkhasaṃ pavaṃga-paharaṇaṃ

bhiṇṇe vacchammi silā giri-siharaṃ chiṇṇa-pāḍia-sira-ṭṭhāṇe

ṇivaḍaï sarāhisaṃdhia-parakkamehi pavaehi rosa-vimukkaṃ

saï saṃdhio ccia saro rahuṇāhassa saï cakkalaïaṃ ca dhaṇuṃ

acchijjaï a sarāhaa-saï-palhatthanta-rakkhasa-sirehi mahī

visamālagga-huavahā visahara-reavia-bila-muha-paḍicchandā

dīsanti bāṇa-maggā rakkhasa-dehesu se ṇa dīsanti sarā

ukkarisantassa kare patthantassa hiae rasantassa muhe

dīsanti ṇavara paḍiā ṇivaddha-sira-paḍaṇa-sūiā rāma-sarā

[p. 119 ]

jo jattha ccia diṭṭho suo jahiṃ jassa vialio vi ṇiṇāo

calio a jo jahiṃ cia tassa tahiṃ cea ṇivaḍiā rāma-sarā

haa-hatthi-bhaḍa-turaṃgā dīhā dīsanti tammi rakkhasa-seṇṇe

agga-kkhandha-paattā kūlaṃ bhettūṇa ṇiggaā rāma-sarā

jaṃ cia ualaddha-bhaaṃ kāhii samaaṃ paḍāiavvārambhaṃ

taṃ rāma-sarāhihaaṃ diṭṭhaṃ ṇavara paḍiaṃ ṇisāara-seṇṇaṃ

ia taṃ bāṇukkittaṃ paḍanta-sama-kāla-diṭṭha-sira-saṃghāaṃ

sua-sāraṇāvasesaṃ khaṇeṇa rakkhasa-balaṃ kaaṃ rahuvaïṇā

tāva a salohiāruṇa-rakkhasa-bala-ṇivvisesa-saṃjhā-timiro

paramatthao cirassa va ṇivvāo galia-rakkhasa-bhao diaho

aha uggāhia-cāo ekko vāli-sua-moḍia-rahuppaïo

saṃcaraï mehaṇāo ṇiaa-cchavi-meliandhaārammi ṇahe

to ṇiṭṭhavia-ṇisiarā indaïṇā garua-vera-mūlāhārā

samaaṃ cia saccaviā addiṭṭheṇa vihiṇevva daharaha-taṇaā

muaï a saaṃbhu-diṇṇe tāṇa bhuaṃga-muha-ṇiggaāṇala-jīhe

ṇīsesa-ṇihaa-rakkhasa-vīsattha-palambiohaa-bhuāṇa sare

to bhiṇṇaṅgaa-desā ṇiddāria-bīa-bāhu-pāaḍia-muhā

rāhava-dehammi ṭhiā tia-saṃdāṇia-bhuā bhuaṃgama-bāṇā

ṇiddhoāasa-ṇīlā ṇinti visāṇala-phuliṅga-pajjalia-muhā

dhaṇu-saṃdhāṇa-vimukkā aüvva-ṇārāa-vibbhamā bhuaïndā

ṇivaḍanti vijju-muhalā tāra-samabbhahia-loha-laṭṭhi-cchāā

kasaṇa-jalaoarāhi va rakkhasa-māandhaāria-ṇahāhi sarā

[p. 120 ]

paḍhumaṃ ravi-bimba-ṇihā palaükkā-saṃṇihā ṇahaddha-paḍantā

bhindantā honti sarā dara-ṇibbhiṇṇa-bhamiā bhuāsu bhuaṃgā

bajjhanti daharaha-suā dara-bhagga-maṇorahā kilimmanti surā

addiṭṭha-mehaṇāā uṇṇāmia-pavvaā bhamanti pavaṃgā

rasaï ṇahammi ṇisiaro bhiṇṇamabhiṇṇa-hiaaṃ disāsu kaï-balaṃ

bhijjanto vi ṇa bhijjaï riu-daṃsaṇa-diṇṇa-loaṇo dāsarahī

rosāṇala-pajjaliaṃ jalanta-vaḍavā-muhāṇala-paḍicchandaṃ

aṅgesu laddha-pasarā hiaaṃ se ṇavara pariharanti bhuaṃgā

tāṇa bhuaṃga-parigaā dukkha-pahuppanta-viaḍa-bhogāveḍhā

jāā thira-ṇikkampā malaa-aḍuppaṇṇa-candaṇa-duma vva bhuā

taha paḍivaṇṇa-dhaṇu-sarā sara-ṇibbhijjanta-ṇiccala-bhua-pphalihā

daṭṭhoṭṭha-metta-lakkhia-ṇipphala-rosa-lahuā kaā rahu-taṇaā

sara-ṇibbhiṇṇa-sarīrā jāā āloa-maggiavvāvaavā

dari-diṭṭha-pattaṇantara-ṇihitta-saṃkhāa-lohiā rahu-taṇaā

sara-sīvioru-jualaṃ saṃkīlia-vihala-ṇiccala-ṭṭhia-calaṇaṃ

ṇialia-dehāvaavaṃ saṃcariavvaṃ pi rahu-suāṇa avahaaṃ

to sura-hiaehi samaṃ paḍiaṃ vihalanta-paḍhama-saṃṭhia-bāṇaṃ

addiṭṭha-riu-visajjia-sara-paharaṅkusia-vāma-hatthāhi dhaṇuṃ

uddhāio a sahasā vivalāa-vimāṇa-taḍima-pacchima-dese

sura-vahu-visamakkando ekkamuhāhaa-rasanta-tanti-cchāo

[p. 121 ]

to paḍio rahuṇāho bhañjanto tihuvaṇassa āsā-bandhaṃ

sīha-ṇahaṅkusa-pahao tuṅgaṃ āsaṇṇa-pāavaṃ va vaṇa-gao

paḍiassa a rahuvaïṇo paḍio aṇumaggaaṃ sumittā-taṇao

uddha-ṭṭhiassa paṇao palhatthassa va dumassa chāā-ṇivaho

dharaṇi-paḍiesu tesu a ṇivvaṇṇanta-samuhoṇaa-bharuvvattā

uttāṇiekka-cakkā surāṇa taṃsa-taḍimā ciraṃ āsi rahā

hiaa-paḍaṇe vva mūḍhaṃ raï-paḍaṇe vva sahasā tamammi ṇivaḍiaṃ

rāma-paḍaṇammi jāaṃ sira-paḍaṇe vva gaa-jīviaṃ tellokkaṃ

aha rāma-parittāṇaṃ suṇṇa-disā-muha-paloaṇa-ṇirucchāhaṃ

bhaa-ṇiccala-puñjaïaṃ ṇa muaï paḍiaṃ pi rāhavaṃ kaï-seṇṇaṃ

dīṇaṃ bhaggucchāhaṃ uvvigga-maṇaṃ visāa-pellia-hiaaṃ

rāhava-viiṇṇa-ṇaaṇaṃ ālekkha-gaaṃ va saṃṭhiaṃ kaï-seṇṇaṃ

paḍiassa vi rahuvaïṇo dīsanto dei pavaa-vaï-saṃlāvaṃ

avisāa-mahagghavio sāsaa-dhīra-dhario muhassa pasāo

ṇavari a vihīsaṇa-jalāhaacchiṇā vāṇarāhiveṇa ṇaha-aro

pāsammi dhaṇu-sahāo diṭṭho kaa-pesaṇo dasāṇaṇa-taṇao

to rosa-tulia-pavvaa-sahasuddhāia-pahāvio suggīo

laṅkaṃ bhaa-vivalāaṃ ahileūṇa ṇavaraṃ ṭhio raaṇiaraṃ

indaïṇā viṇiveia-rāhava-ṇihaṇa-suhio ṇisāara-ṇāho

āsāia-jaṇaa-suā-samāgamovāa-ṇivvuo ūsasio

aha ṇisiarīhi dahamuha-vaaṇāṇia-diṭṭha-sarasa-khaṇa-vehavvā

[p. 122 ]

mukkakkanda-visaṃṭhula-dara-vilavia-mucchiā kaā jaṇaa-suā

to gaa-mohummillo pecchanto rāhavo sumittā-taṇaaṃ

parideviuṃ paütto takkhaṇa-pabbhaṭṭha-saala-sīā-dukkho

jassa saalaṃ tihuaṇaṃ āruhaï dhaṇummi saṃsaaṃ ārūḍhe

so vi hao somittī ṇatthi vaṇe jaṃ ṇa ei vihi-pariṇāmo

aha vāaṃ kaa-kajjo majjha kae mukka-jīvio somittī

ṇipphala-vūḍha-bhua-bharo ṇavara mae ccea lahuio appāṇo

aha jampaï suggīvaṃ mahuraṃ ucchāha-dāvia-pariccheaṃ

vaaṇaṃ sahasovatthia-maraṇāvatthā-vavaṭṭhavia-gambhīraṃ

ṇivvūḍhaṃ dhīra tume imo vi uahutta-bhua-balo kaï-loo

kammaṃ imeṇa vi kaaṃ jaa-ṇivvaḍia-jasa-dukkaraṃ māruiṇā

āvaddha-bandhu-veraṃ jaṃ me ṇa ṇiā vibhīsaṇaṃ rāa-sirī

dukkheṇa eṇa a mahaṃ avihāvia-bāṇa-veaṇa-rasaṃ hiaaṃ

tā vaccasu mā mujjhasu turiaṃ teṇea seu-bandheṇa tumaṃ

pecchasu bandhava-vaggaṃ dukkhaṃ kālassa jāṇiuṃ pariṇāmaṃ

to tivva-rosa-laṅghia-vihuāṇaṇa-dukkha-dharia-bāhuppīḍo

rahuvaïṇo paḍivaaṇaṃ bhaṇaï adāūṇa vāṇare pavaa-vaī

vaccaha lakkhaṇa-sahiaṃ ṇava-pallava-raïa-vīra-saaṇattharaṇaṃ

pāveha vāṇara-uriṃ avihāvia-bāṇa-veaṇaṃ rahuṇāhaṃ

antyakulaaṃ

ahaaṃ pi vijju-paḍaṇāiritta-saṃpāa-gahia-pavviddha-dhaṇuṃ

addhohariāsāia-valia-bhuakkhitta-moḍia-gaā-vihalaṃ

[p. 123 ]

khandhaddhantovāhia-karajualolugga-candahāsa-kkhaggaṃ

akkanta-calaṇa-tāḍia-dalia-rahāhomuhosaranta-paharaṇaṃ

bhagga-purilla-visaṃṭhula-bhua-jualukkhuḍia-sesa-ṇipphala-bāhuṃ

vajja-ṇiha-hattha-ṇivaḍanta-diṇṇa-daḍha-muṭṭhi-bhiṇṇa-vacchaddhantaṃ

bhua-ṇivvālia-kaḍḍhia-khuḍiakkekka-visaranta-pavviddha-siraṃ

ṇipphala-sīā-saṃdhia-ṇakkhukkhuḍia-hiaaṃ karemi dahamuhaṃ

ia ajjaṃ cea mae ṇihaammi dasāṇaṇe ṇiā kikkindhaṃ

aṇumarihii va marantaṃ dacchihi va jianta-rāhavaṃ jaṇaa-suā

visahara-bāṇa tti ime vihīsaṇeṇa viṇivārie suggīe

āḍhatto cinteuṃ mantaṃ hiaeṇa gāruḍaṃ rahuṇāho

ṇavari a sahasucchippanta-sāaraddhanta-dhuvvamāṇa-suvelaṃ

jāaṃ khara-vāāhaa-kiranta-rakkhasa-kalevaraṃ dharaṇi-alaṃ

juggaaṃ

pecchaï a kaṇaa-pehuṇa-bahalujjoa-paḍisāria-mahā-timiraṃ

ṇava-piñcha-maüa-pamhaṃ thira-piṭṭhi-ṇihitta-mahumahāsaṇa-maggaṃ

duvvāra-vāsavāuha-ghāa-vimukkekka-piñcha-pāaḍa-vacchaṃ

rāmo pāālañchia-kaṇṭha-valanta-ṭṭhioraa-dharaṃ garuḍaṃ

to kaa-rāma-paṇāme garuḍe ovaïa-samuha-saṃṭhia-diṭṭhe

doṇha vi mukka-sarīrā ṇa viṇajjaï te kahiṃ gaā sara-ṇivahā

[p. 124 ]

aha sara-bandha-vimukko viṇaā-taṇaovaūhaṇa-kkhaa-rahio

appāhiattha-manto jāo gaa-garuḍa-dāruṇo rahuṇāho

aha sara-bandha-vimukke soūṇa ṇisāarāhivo rahuṇāhe

āaa-garuḍāsaṅko dhummakkhammi saalaṃ ṇimei raṇa-bharaṃ

so roseṇa raheṇa va ucchāheṇa va ṇisāara-baleṇa samaṃ

ṇīi bhuaṃ va paharisaṃ vahamāṇo vikkamaṃ va verāvandhaṃ

to so rakkhasa-ṇivaho saha dhummakkheṇa sāaraddhanta-ṇiho

vaḍavā-muhāṇalassa va saṃcaraṇa-pahammi mārua-suassa ṭhio

aha dāruṇāvasāṇe kaï-rakkhasa-seṇṇa-vaïarammi paatte

saṃbhāriakkha-ṇihaṇo ottharaï sarehi māruiṃ dhummakkho

to tassa sara-ṇighāe romantara-lagga-ṇipphale dhuamāṇo

akkamaṇa-moḍia-raho hia-dhummakkha-dhaṇu-saṃṭhio hasaï kaī

bhaggo bhuammi phaliho vacchucchalia-daliaṃ ṇa iṭṭhaṃ musalaṃ

dhummakkha-rosa-mukkaṃ pavaassa jahiṃ tahiṃ virāi paharaṇaṃ

juggaaṃ

to dīha-vāma-kara-ala-paḍivaṇṇāveḍhaṇoṇaa-galuddesaṃ

rumbhanta-jīva-ṇiggama-vacchabbhantara-bhamanta-sīha-ṇiṇāaṃ

khaṇa-vāvāri-visaṃṭhula-galanta-paharaṇa-palambiohaa-hatthaṃ

kuṇaï pabhañjaṇa-taṇao uddhuṭṭhia-mukka-jīviaṃ dhummakkhaṃ

aha paḍie dhummakkhe haa-sesammi a gae ṇisāara-seṇṇe

dahamuha-samuhāṇattaṃ ṇintaṃ pecchaï akampaṇaṃ pavaṇa-suo

taṃ pi viiṇṇora-tthala-vīsatthoharia-ṇiṭṭhiāuha-ṇivahaṃ

osumbhaï haṇumanto ekkekka-kkhuḍia-vippaïṇṇāvaavaṃ

[p. 125 ]

aha dahamuha-saṃdiṭṭho haṇumantāghāa-sama-tulagga-pphiḍio

paḍio ṇīlassa muhe aladdha-samara-suha-dūmiassa pahattho

ṇavari a patthāṇe ccia bāṇo kālāaso pahattha-vimukko

paḍio ṇīlassa ure vaṇa-paḍibhiṇṇa-ruhiruggameṇa pisuṇio

veovattia-viḍavaṃ muaï kaī vi sura-hatthi-parimala-surahiṃ

gaï-magga-lagga-bhamaraṃ paḍisotta-pasāriaṃsuaṃ kappa-dumaṃ

bolanta-jalaharassa va to se āsāra-jala-lava-tthavaa-ṇiho

āgama-maggammi ṭhio dhua-viḍava-kkhalia-mottiā-phala-ṇivaho

to tassa bhua-vimukko bhaggo vaṇa-bharia-mottia-pphala-vaaro

bhajjanta-viḍava-vialia-siaṃsuāvīa-pahara-ruhirammi ure

samaaṃ vañcei sare thaei samaaṃ kaī dumehi ṇaha-alaṃ

samaaṃ teṇa vimukko caüddisaṃ pāaḍo silā-saṃghāo

vialanta-duma-ccheā sara-ghāa-dalanta-vialia-silā-ṇivahā

dīsanti dalia-pavvaa-vocchijjantojjharā ṇaha-aluddesā

giri-dhāu-raa-kkhaüro aṃsa-vipalhattha-bahala-kesara-ṇivaho

saṃjhāava-vicchurio sajalo vva ghaṇo ṇahammi dīsaï ṇīlo

ṇavari a gaaṇaddhante ovaḍaṇakkhitta-dhaṇu-ṇiatta-tthimio

taha dhario via dīsaï paḍhama-vimukkehi sara-samūhehi kaī

aha ṇisiareṇa musalaṃ ṇīlassa lalāṭa-vaṭṭa-paccupphaliaṃ

majjhammi dharenta-ravaṃ samuhāgaa-turia-vañciaṃ paḍivaṇṇaṃ

geṇhaï a jalaṇa-taṇao suvela-siharaddha-lagga-meha-cchāaṃ

viaḍa-pahatthora-tthala-sama-vitthāra-kaḍhiṇattaṇaṃ kasaṇa-silaṃ

[p. 126 ]

dūra-samuppaïeṇa a ṇīleṇa silā-alotthaammi diṇaare

jāo ṇahammi diaso takkhaṇa-baddha-timirā mahi-alammi ṇisā

aha ṇīlassa pahattho raṇāṇurāeṇa sahia-gāḍha-ppaharo

ghāabbhantara-bhiṇṇo galanta-jīa-ruhiro gao dharaṇi-alaṃ

ia siri-pavaraseṇa-viraïe dahamuhavahe mahākavve caüddaho āsāsao

[p. 127 ]

pañcaraho āsāsao

aha ṇihaammi pahatthe bandhu-vahāmarisa-ṇinta-bāhuppīḍo

calio sihi-paccuggaa-huṃkāra-bharenta-dasa-diso dahavaaṇo

taha kuvieṇa pahasiaṃ karāla-muha-kandarā-bharenta-dasa-disaṃ

jaha se bhaa-tuṇhikko bhavaṇa-kkhambhesu pariaṇo vi ṇilukko

to rakkhasa-parivāraṃ ṇia-pāa-bharoṇamanta-pacchima-taḍimaṃ

sārahiṇā rubbhantaṃ caḍula-turaṃgama-dhaaṃ rahaṃ ārūḍho

huṃkāreṇa sahāe khuhia-mahā-kalaaleṇa laṅkā-majjhe

pura-seṇṇa-kalaaleṇa a ṇāo calio tti vāṇarehi dahamuho

ṇavari a muha-ṇivahovari-dukkha-pahutta-dhavalāavatta-cchāo

ṇiggantūṇa purīo bhañjaï bhagga-raṇa-maccharaṃ kaï-seṇṇaṃ

to muha-metta-valantā pacchima-kesara-saḍāhaagga-kkhandhā

bhaggāṇumagga-laggā pecchanti dasāṇaṇaṃ pavaṃgama-ṇivahā

to te bhiṇṇa-paaṭṭe dahavaaṇakkanta-diṇṇa-viddavia-pae

pamhaṭṭha-jahā-bhaṇie bhaṇaï samuppaṇṇa-raṇa-bhae jalaṇa-suo

mā muñcaha samara-dhuraṃ esa samukkhitta-malaa-siharaddhanto

jassa kaeṇa paḍāaha taṃ cia vo haraï jīviaṃ pavaa-vaī

sīāhia-hiaeṇa a aha so tti dasāṇaṇeṇa sārahi-siṭṭho

ṇa vi taha rāmo tti ciraṃ jaha tīa pio tti sabahumāṇaṃ diṭṭho

[p. 128 ]

aha rāma-sarāhihao pavaehi paraṃmuhohasijjanta-raho

chiṇṇa-paḍiāavatto laṅkāhimuho gao ṇisāara-ṇāho

to teṇa lahuia-jasaṃ patta-viṇāseṇa mukka-soḍīra-paaṃ

paḍivohaṇaṃ aāle suhovasuttassa kumbhaaṇṇassa kaaṃ

so vi a jambhāanto aāla-paḍivoha-garuia-siraddhanto

ṇīa hasiūṇa suiraṃ lahuaṃ soūṇa rāma-vaha-saṃdesaṃ

occhuṇṇa-raï-raha-vaho jāo dehassa se kaṇaa-pāāro

ūru-paesālaggo dara-khalio vva tavaṇijja-rāa-pariaro

laṅghia-pāārassa a to se vivalāa-maara-pakkaggāhā

jāṇu-ppamāṇa-salilā jāā phaḍihā-gaā samuddaddhantā

to taṃ pecchanta ccia pacchāhuttā ṇiatta-raṇa-vāvārā

hattha-paḍanta-dharāhara-visamakkantā paḍāiā kaï-ṇivahā

aha selehi tarūhi a phalihehi a moggarehi hantūṇa daḍhaṃ

daḍha-daṇḍāuha-maggaṇa-musalehi khaṇeṇa vāṇara-balaṃ saalaṃ

to pavaāi gaāiṃ turaāi a rakkhasāi lohia-matto

rāma-sarāghāa-dhuo ṇiaa-bale para-bale paatto khattuṃ

cira-jujjhiassa to se doṇha vi rāma-dhaṇu-ṇiggaa-sarāhihaā

paḍhamaṃ dharaṇīa bhuā pacchā chea-ruhirojjharā palhatthā

ekko ruddha-ṇaï-muho aṇuvelaṃ ṇivaḍio suvelo vva bhuo

sāara-laddhatthāmo bīo se bīa-seu-bandha vva ṭhio

āaṇṇa-kaḍḍhieṇa a to se cakkalia-sihi-siheṇa raṇa-muhe

rahuvaï-sareṇa tuṅgaṃ cakkeṇa va rāhuṇo siraṃ ukkhuḍiaṃ

[p. 129 ]

gaaṇuṇṇaeṇa teṇa a pavaṇa-bharenta-muha-kandarā-muhaleṇaṃ

chiṇṇa-paḍieṇa vi kao caüttha-tuṅga-siharuggamo vva tiūḍo

paḍie a kumbhaaṇṇe dūra-palāa-dara-bhagga-pakkaggāho

deha-bharantucchaṅgo pabbālei vaḍavā-muhaṃ maaraharo

to kumbhaaṇṇa-ṇihaṇaṃ soūṇa dasāṇaṇo pahatthabbhahiaṃ

rosāava-rajjantaṃ puṇo vi hasiūṇa dhuṇaï muha-saṃghāaṃ

ṇintassa a taṃ velaṃ amarisa-parivaḍḍhiassa bhavaṇucchaṅge

khambhantara-vitthārā te ccia vaccha-tthalassa se ṇa pahuttā

dara-ṇiggaassa ṇavari a ugghāḍia-vaccha-bharia-bhavaṇucchaṅgo

jāṇu-paḍiuṭṭhio se jampaï hasiūṇa mehaṇāo tti suo

ṇimmāviammi kajje sāhasa-garue vi appaṇa ccia guruṇā

putteṇa putta-sarisaṃ putta-ppharisaṃ ṇa pāvio hoi piā

kīsa mamammi dharente māṇusa-mettassa daharaha-suassa kae

ia ṇīsi appaṇa ccia lahuanto amha rakkhasa-ulassa jasaṃ

ukkhaa-bhuaṃga-raaṇaṃ ṇisuḍhia-ṇandaṇa-vaṇaṃ paloṭṭia-selaṃ

appāṇaṃ va ṇa āṇasi samaṃ samatthassa tihuaṇassa bhara-sahaṃ

kiṃ ṇihaṇemi raṇa-muhe sarekka-sosavia-sāaraṃ rahuṇāhaṃ

o satta vi ajjaṃ cia valanta-vaḍavā-muhe malemi samudde

juggaaṃ

ia viṇṇavia-dahamuho pacchima-sārahi-kara-ṭṭhavia-sīsakko

āvaddha-kavaa-manthara-paa-vikkama-bhara-ṇamanta-vitthaa-taḍimaṃ

dhaa-sihara-ṭṭhia-jalahara-muccantāsaṇi-paḍipphalia-sūra-karaṃ

samara-turio vilaggaï rahaṃ suāsaṇṇa-rāma-dhaṇu-ṇigghoso

[p. 130 ]

ia vāria-dahavaaṇo dahavaaṇāṇatti-vilaïukkhitta-bharo

ṇīi rahaṃ ārūḍho rakkhasa-parivārio dasāṇaṇa-taṇao

jo dahamuhagga-dāre turia-pahāvia-rahassa jo ṇaari-muhe

khohentassa kaï-balaṃ so ccia veo a se paatta-halahalo

aha rāma-baddha-lakkho paḍhamuddhāia-pavaṃgama-kkhavia-balo

vāṇara-johehi samaṃ jalaṇa-sueṇa vario dasāṇaṇa-taṇao

ṇīleṇa gaṇḍa-selaṃ divieṇa dumaṃ silā-alaṃ māruiṇā

dārei sarehi samaṃ ṇaleṇa mukkaṃ ca malaa-sihara-kkhaṇḍaṃ

to bhagga-pavaa-seṇṇaṃ ṇiumbhilā-hutta-saccavia-patthāṇaṃ

vāreha mehaṇāaṃ vibhīsaṇeṇa bhaṇio sumittā-taṇao

to māāhi sarehi a selehi a jujjhiassa rakkhasa-sarisaṃ

somittiṇā ṇisuddhaṃ piāmahattheṇa mehaṇāassa siraṃ

soūṇa indaï-vahaṃ muaï sarosaṃ dasāṇaṇo bāha-jalaṃ

abbhuttia-dīvāṇaṃ ṇivaḍaï tuppaṃ va takkhaṇaṃ sahuāsaṃ

ṇihae a mehaṇāe pariattanteṇa takkhaṇaṃ cia vihiṇā

rosa-visāehi samaṃ hatthehi va dohi āhao dahavaaṇo

ṇīsesa-ṇihaa-bandhū to so ekko vi bahu-bhuā-duppeccho

bhīsaṇa-muha-saṃghāo rakkhasa-loo vva ṇiggao dahavaaṇo

juggaaṃ

ṇavari a pavaṇa-paṇollia-kasaṇa-palāā-darandhaāria-sūraṃ

pariṇaa-matterāvaṇa-maa-pabbālia-turaṃga-kesara-bhāraṃ

cakka-mala-maïlioara-dhaa-vaḍa-pusia-sasi-bimba-pacchima-bhāaṃ

dhaṇaa-gaā-bhaṅguggaa-sihi-jālāluṅkhiaṃ rahaṃ ārūḍho

[p. 131 ]

daṭṭhūṇa a taṃ ṇintaṃ pīā maṅgala-maṇāhi raaṇiarīhiṃ

jatto ccia uppaṇṇā tehiṃ cia loaṇehi bāha-tthavaā

to teṇa kara-ala-ṭṭhia-selojjhara-salila-ṇivvaria-vaccha-aḍaṃ

diṭṭhīhi a bāṇehi a tuliaṃ jāi lahuaṃ pavaṃgama-seṇṇaṃ

pāsāvaḍiammi vi se vihīsaṇe pavaa-seṇṇa-kaa-parivāre

dīṇo tti soaro tti a amarisa-rasa-saṃdhio vi ullalaï saro

visahia-paḍhama-ppaharo ṇavari a roseṇa saṃdhiubbhaḍa-bāṇo

indāsaṇīa va dumo sattīa urammi lakkhaṇo ṇibbhiṇṇo

so vi a pavaṇa-suāṇia-dharāharosahi-viiṇṇa-jīabbhahio

taha-saṃdhia-cāva-saro ṇisāarehi saha jujjhiuṃ āḍhatto

kulaaṃ

aha rāmo vi ṇiacchaï turaa-khura-ppahara-vihala-jalahara-vaṭṭhaṃ

ṭhia-vajjaharālambia-kaṇaa-dhaa-kkhambha-ṇimmahanta-parimalaṃ

vāma-bhua-gahia-paggaha-māali-bhara-ṇamia-dīhara-dhurā-daṇḍaṃ

bhijjanta-meha-sīhara-taṇṇāoṇaa-ṇisaṇṇa-cāmara-pamhaṃ

sasi-ṇihasa-tusārollia-ravi-ara-vasuāa-dhaa-vaḍa-sihaddhantaṃ

uṇṇaa-pacchima-taḍimaṃ ṇivaḍantaṃ khaa-vaïṃ va saggāhi rahaṃ

to rāmo māaḍiṇā paḍhama-darābhāsaṇummuha-pasaṇṇa-muho

tiasa-bahumāṇa-garuaṃ dūraaroṇāmiāṇaṇeṇa paṇamio

dei a raha-puñjaïaṃ uhaa-kara-kkhivaṇa-pāaḍia-vitthāraṃ

kavaaṃ tihuaṇa-vaïṇo abbhantara-lagga-ṇimmahanta-parimalaṃ

taṃ ca kavaaṃ surāhiva-savvaṅga-pahutta-loaṇa-suha-ppharisaṃ

sīā-viraholugge jāaṃ thoa-siḍhilaṃ rahuvaïssa ure

[p. 132 ]

mahi-alam oiṇṇeṇa a sura-vaï-hattha-parimāsa-saï-dullaliaṃ

ārūḍhassa rahaṃ se kavaaṃ savvaṅgiaṃ kaaṃ māaḍiṇā

to ṇīla-ravi-suehiṃ samallio rāhavaṃ sumittā-taṇao

bhaṇaï dharaṇīa takkhaṇa-vilaïa-dhaṇu-gabbhiṇaṃ ṇimeūṇa karaṃ

vīsamaü tumha cāvaṃ aḍaṇi-muha-pphiḍia-siḍhila-jīā-bandhaṃ

aïrā peccha virāaṃ mamammi ṇīle vva ravi-sue vva dahamuhaṃ

garuammi kuṇasu kovaṃ lahue dahamuha-vahammi muasu amarisaṃ

tuṅgaṃ taḍaṃ ṇisumbhaï ṇa a ṇaï-vappaṃ sama-tthaliṃ va vaṇa-gao

pajjattassa samatthaṃ dahiuṃ addhacchi-pecchieṇa vi tiuraṃ

rahuvaï kiṃ va ṇa suvvaï āṇattī tiṇaaṇassa tiasehi kaā

to dahavaaṇāloaṇa-rosuggaa-sea-laṅghia-ṇilāḍa-aḍo

pulaïa-ṇīla-ravi-suo paṇaaṃ paḍibhaṇaï lakkhaṇaṃ rahuṇāho

ṇivvūḍha-jampiāṇaṃ āsaṅghaï tumha vavasiaṃ maha hiaaṃ

kiṃ uṇa bharo vva hohii saaṃ-aṇiṭṭhavia-dahamuho majjha bhuo

kumbhassa pahatthassa a dūsaha ṇihaṇeṇa indaïssa a samare

dasakaṇṭhaṃ muha-vaḍiaṃ kesariṇo vaṇa-gaaṃ va mā haraha mahaṃ

tāṇa a kahaṃ paattaṃ vocchindantassa dahamuhassa raṇa-muhe

ummūliuṃ paatto agga-kkhandhammi kaï-balaṃ sara-ṇivaho

to doṇha vi sama-sāraṃ bāṇa-vaha-pphiḍia-tiasa-pekkhijjantaṃ

ekkaara-maraṇa-garuaṃ jāaṃ rāmassa dahamuhassa a jujjhaṃ

[p. 133 ]

to kaḍḍhiūṇa cāvaṃ kuṇḍala-maṇi-kiraṇa-ghaḍia-jīā-bandhaṃ

mukko rāmassa ure paḍhamaṃ haa-bandhuṇā dahamuheṇa saro

vea-paḍieṇa teṇa a taha dhīro vi parikampio rahuṇāho

appāṇa-ṇivvisesaṃ saalaṃ jaha ṇeṇa kampiaṃ tellokkaṃ

rahuṇāhassa vi bāṇo aṇuparivāḍi-ghaḍia-pphuḍia-keūraṃ

dahavaaṇa-bhua-ṇihāaṃ tāla-vaṇa-kkhandha-pariaeṇa aïgao

aṇṇaṃ saṃdhia-bāṇaṃ rahasāaḍḍhia-ṇirāa-vaṭṭhaṃ aṇṇaṃ

samaaṃ rakkhasa-vaïṇo aṇṇaṃ sara-lahuioaraṃ hoi dhaṇuṃ

saï-saṃdhia-ṇinta-saraṃ avaṅga-desa-saï-lagga-jīā-bandhaṃ

dīsaï saï-mukka-saraṃ saï-maṇḍalia-viaḍoaraṃ rāma-dhaṇuṃ

vāmo pasāria ccia dāhiṇa-hattho avaṅga-desa-ṇivaḍio

cāvesu a taha ṇimiā tāṇaṃ dīsanti antarālesu sarā

dahamuha-visajjieṇa a sareṇa sīā-vioa-saï-saṃtattaṃ

hiaaṃ amukka-dhīraṃ ṇihāa-bhiṇṇaṃ pi rāhaveṇa ṇa ṇāaṃ

rahuṇāha-pesieṇa a sareṇa samuhāgaassa rakkhasa-vaïṇo

bhiṇṇo ṇiḍāla-vaṭṭo ṇa a se phuḍa-bhiuḍi-viraaṇā viddaviā

to se mucchā-vihalo lohia-ṇīsanda-bharia-loaṇa-ṇivaho

vāraṃ-vāra-paaṭṭo bhamio bāhu-siharesu muha-saṃghāo

to gaa-mohummillo ṇaaṇa-huāsaṇa-païtta-pattaṇa-pamhaṃ

muaï sarosāaḍḍhia-biia-muhāvaṅga-milia-puṅkhaṃ bāṇaṃ

to so khaāṇala-ṇiho kiraṇa-sahassehi ṇibbharenta-dasa-diso

rahuvaï-sara-rāhu-muhe panthaddhe sūra-maṇḍalo vva ṇiuḍḍo

[p. 134 ]

rahuṇāho vi sadhīraṃ ukkariseūṇa agga-hattheṇa saraṃ

āsaṇṇa-lāiavvaṃ pecchaï phulla-kamalāaraṃ va dahamuhaṃ

rāmo saṃdhei saraṃ vibhīsaṇanteṇa valaï rakkhasa-lacchī

dahamuha-viṇāsa-pisuṇaṃ phuraï a sīāi takkhaṇaṃ vāmacchaṃ

vāmaṃ ṇisiara-ṇaaṇaṃ rahuvaïṇo dāhiṇaṃ ca phundaï ṇaaṇaṃ

bandhu-vaha-rajja-pisuṇaṃ papphuraï vihīsaṇassa loaṇa-jualaṃ

vaccha-bharantucchaṅge saṃdhia-bāṇe dhaṇummi kaḍḍhijjante

rāma-sara-pattaṇehi va uppusiā sura-vahūṇa bāha-tthavaā

ṇavari a so rahuvaïṇā vāraṃ vāreṇa candahāsa-cchiṇṇo

ekkeṇa sareṇa luo ekkamuho dahamuhassa muha-saṃghāo

avihatta-kaṇṭha-garuo chiṇṇo vi dasāṇaṇassa hoi bhaaaro

dharaṇi-aluttiṇṇassa va ṇiaa-cchea-paḍiuṭṭhio muha-ṇivaho

tassa haassa raṇa-muhe rakkhasa-ṇāhassa ahimuhaṃ appāṇo

dasahi vi muhehi samaaṃ sihā-karālo vva huavaho ṇikkanto

aha ṇihaammi dahamuhe ūsasiammi a samantao tellokke

vaaṇammi a uppusiā bhiuḍī oāriaṃ ca rāmeṇa dhaṇuṃ

ṇiddaa-bandhuppitthā jāṇantī vikkamaṃ ṇisāara-vaïṇo

māa tti parigaṇentī ṇa muaï ṇihaaṃ pi rāvaṇaṃ rāa-sirī

tāhe vibhīsaṇassa vi anto-hiaammi bandhu-ṇehuppaṇṇo

dāsarahiṇo vi purao mukko ccia loaṇehi bāha-tthavao

ṇihaammi a dahavaaṇe vihīsaṇo ṇindiāmarattaṇa-saddo

parideviuṃ paütto maraṇa-samabbhahia-dukkha-diṇṇāāso

jo ccia jeūṇa jamaṃ diṭṭho icchā-suhaṃ tume jama-loo

[p. 135 ]

dīsihisi kaha ṇu patthiva iṇhiṃ taṃ cea sesa-jaṇa-sāmaṇṇaṃ

ekkeṇa rakkhasāhiva puvvaṃ avahīriovaeseṇa vi te

sama-ṇihaṇeṇa raṇa-muhe paḍimukkaṃ ṇavara kumbhaaṇṇeṇa tuhaṃ

patthiva tumaṃ muanto sama-suha-dukkhehi bandhavehi amukkaṃ

jaï haṃ dhamma-pahāṇo dhamma-pahāṇāṇa ko gaṇijjaü purao

āhāsaï a rahuvaïṃ maraṇa-samobbhahia-ruddha-bāhuppīḍo

bandhu-vahāgaa-dukkho gimhumhā-sukkha-ṇaï-muho vva mahiharo

pahu vīsajjehi mahaṃ tā dahamuha-kumbhaaṇṇa-calaṇa-ṇivaḍio

pacchā para-loa-gaaṃ chivāmi sīsammi mehaṇāaṃ ca suaṃ

mahi-ala-paḍia-visaṃṭhula-vihīsaṇa-vilāva-jāaaṇuampeṇa

rāmeṇa vi pavaṇa-suo āṇatto rakkhasāhivaï-sakkāre

ṇihaammi a dahavaaṇe āsaṅghanteṇa jaṇaa-taṇaā-lambhaṃ

suggīveṇa vi diṭṭho paccuvaārassa sāarassa va anto

kāūṇa a sura-kajjaṃ rahuvaï-vīsajjieṇa kaï-aṇa-purao

jalahara-guppanta-dhao saggāhimuho raho kao māaḍiṇā

ghettūṇa jaṇaa-taṇaaṃ kañcaṇa-laṭṭhiṃ va huavahammi visuddhaṃ

patto puriṃ rahuvaī kāuṃ bharahassa sapphalaṃ aṇurāaṃ

ettha samappaï eaṃ sīā-lambheṇa jaṇia-rāmabbhuaaṃ

rāvaṇavaha tti kavvaṃ aṇurāaṅkaṃ samattha-jaṇa-ṇivvesaṃ

ia siri-pavaraseṇa-viraïe kālidāsa-kae dahamuhavahe mahākavve pañcaraho āsāsao parisamatto

[p. 136 ]

athādhikāni skandhakāni

saṃjhā-paṇāma-ghaḍio giri-taṇaā-vihua-vāma-hattha-vihaḍio

hasiūṇa mukka-salilo ekka-kareṇa ṇiamañjalī jeṇa kao

garue vi samara-kajje viasanti ccia rasaṃ lihanti samatthā

baddha-pphalammi kusume bolīṇo hoi mahuarāṇa avasaro

enti valanti valantā rāma-sarāghāa-laṅghia-ṇahāhoā

thorā-sarisā tuṅgā maṇi-pavvaa vva

jalaṇa-ppahāṇuviddhaṃ āvatta-bhamanta-pavvaa-dumālaggaṃ

saṃbandha-raaṇa-pupphaṃ phuraï phuranta-ppahaṃ pavāla-kisalaaṃ

masiṇia-mīṇa-kkhandhā aïnti ṇibbhiṇṇa-mahiharantara-sariā

bhijjanta-rosa-laṅghia-muha-lagga-bhuaṃgama-pphaṇā rāma-sarā

palaa-ghaṇehi va khubbhaï vevaï uppāa-māruehi va uahī

khaa-sūrehi va jhijjaï rasaï sarehi tiasehi va mahijjanto

bāṇosāria-salilā thoaṃ bhijjanta-pāaḍia-sippi-uḍā

viasanti viasiāava-oaṭṭanta-maṇi-gabbhiṇā puliṇa-vahā

sīsa-raïañjali-uḍo sara-viaṇā-dūmiāṇaṇo salilaṇihī

pāesu dāsarahiṇo pavaṇa-vasa-kkhitta-pāavo vva ṇivaḍio

vāṇara-caraṇakkantaṃ uccalia-samudda-salila-gahioāsaṃ

calaï cala-pāava-laaṃ kampaï kampia-dharāharaṃ mahi-veḍhaṃ

[p. 137 ]

visama-visaṭṭanta-silā-ala-siharuppaïa-bhīa-kiṃṇara-mihuṇā

ojjhara-mukkakkandā ummūlijjanti vāṇarehi mahiharā

āiddha-mahihara-ṇihaṃ uahi-jala-paloṭṭa-meha-aḍa-pabbhāraṃ

paḍaï va purao-huttaṃ ṭaṅka-ccheammi seu-bandhassa muhaṃ

bajjhantammi samudde soūṇa vi kalaalaṃ mahā-kaï-seṇṇaṃ

jāaṃ takkhaṇa-vihalaṃ bhaa-bhīa-visaṃṭhulaṃ dasāṇaṇa-hiaaṃ

raaṇīa sāmala-muhaṃ daṃsaṇa-galia-timiraṃsua-suhāloaṃ

vikkhitta-kiraṇa-hāraṃ candaṃ ṇava-jovvaṇe thaṇaṃ va malentaṃ

pulaaṃ jaṇenti dasakandharassa sarahasa-rāma-sarā sarīrammi

jaṇaa-taṇaā-thaṇa-pphaṃsa-mahaggha-kara-ala-kaḍḍhia-dhaṇu-vimukkā

ityadhikāni skandhakāni

Notes